text:
ལུས་དང་སེམས་ཀྱི་མི་བདེ་བ།
ཤར་ལྷོ་ནུབ་བྱང་གང་དུ་གནས་ཡོད་མིན་ལ་མ་ལྟོས་པར། ཞི་བདེ་ནི་སྐྱེ་འགྲོ་ཚང་མའི་སེམས་འཁུར་བྱེད་ས་ཞིག་ཡིན། སོ་སོ་སྐྱོ་པོ་ཡིན་ན་འདྲ་ཕྱུག་པོ་ཡིན་ནའང་འདྲ་སྟེ། ཚང་མས་ཞི་བདེར་བཅོས་མིན་གྱི་ཐོག་ནས་སེམས་འཁུར་བྱེད་དགོས་ཀྱི་ཡོད། ང་ཚོ་ཚང་མ་འགྲོ་བ་མིའི་རིགས་ཡིན་པ་སོང་ཙང་། ང་ཚོར་སྐྱིད་པོ་བྱེད་རྒྱུ་དང་མི་ཚེ་སྐྱིད་པོ་ཞིག་ཡོང་རྒྱུ་སོགས་སྤྱིར་བཏང་ནས་སེམས་འཁུར་དེ་གཅིག་མཚུངས་སུ་ཡོད་པ་མ་ཟད། ང་ཚོ་ཚང་མར་མི་ཚེ་སྐྱིད་པོ་ཞིག་ཡོང་བའི་འོས་བབ་ཡོད་པ་རེད། ང་ཚོས་སྐབས་འདིར་རིམ་པ་འདིའི་ཐོག་སྐད་ཆ་ཤོད་བཞིན་ཡོད། མི་ཚང་མར་ “ངའམ་” “བདག་” ཅེས་པའི་ཚོར་བ་ཞིག་ཡོད། འོན་ཀྱང་ང་ཚོས་ “ངའམ་” “བདག” ཅེས་པ་དེ་ག་རེ་ལ་ཟེར་གྱི་ཡོད་པའི་དོན་ཆ་ཚང་བ་རྟོགས་ཀྱི་མེད་པ་རེད། ཡིན་ནའང་ད་དུང་ང་ཚོར་ “ང་” ཞེས་པའི་ཚོར་བ་ཤུགས་ཆེན་ཞིག་ཡོད་པ་ཡིན། ཚོར་བ་དང་བསམ་བློ་དེ་ལ་བརྟེན་ནས་བདེ་སྐྱིད་འཐོབ་འདོད་དང་སྡུག་བསྔལ་མི་འདོད་པ་ཞིག་འོང་གི་ཡོད། དེ་ནི་རང་འགུལ་གྱིས་འབྱུང་གི་ཡོད། གཞི་རྩ་དེའི་ཐོག་ང་ཚོ་ཚང་མར་སྐྱིད་པོ་བྱེད་རྒྱུའི་ཐོབ་ཐང་ཡོད་པ་རེད།
དེ་དང་མཉམ་དུ་ང་ཚོའི་མི་ཚེའི་ནང་གནད་དོན་མི་ལེགས་པ་དང་བར་ཆད་སོགས་མང་པོ་ཞིག་ནི་ཡོང་ངེས་པ་རེད། དེ་ལ་རིམ་པ་གཉིས་ཡོད། རིམ་པ་གཅིག་ནི་ཕྱིའི་རྒྱུ་རྐྱེན་ལས་བྱུང་བའི་གདུང་བ་སྟེ། དཔེར་ན། ནད་ན་ཚ་དང་ལོ་རྒས་པ་ལྟ་བུ་རེད། ངོས་རང་ལྟ་བུར་མཚོན་ན། ང་ལ་དེའི་ཐོག་ཉམས་མྱོང་གང་ཙམ་ཞིག་ཡོད་པ་ནི། ངའི་རྣ་བས་ཐོས་དཀའ་བ་དང། མིག་གིས་མཐོང་དཀའ་བ། གོམ་པ་སྤོ་དཀའ་བ་བཅས་ཀྱི་དཀའ་ངལ་ཡོད། གནས་དོན་འདི་རྣམས་ནི་འབྱུང་ངེས་པ་ཞིག་ཡིན། རིམ་པ་གཞན་དེ་ནི་ནང་སེམས་ཀྱི་ཐོག་ནས་ཡིན། གལ་ཏེ་ཕྱི་ལུས་ཀྱི་ཐོག་ནས་ཐམས་ཅད་བདེ་ཐང་དང་། རྒྱས་སྤྲོས་ལྡན་པ་དང་དགོས་མཁོ་ཐམས་ཅད་ཚང་ཡོད་ནའང། ད་དུང་ཡང་ང་ཚོར་སེམས་ངལ་གནོན་ཤུགས་དང་རང་གིས་རང་ལ་དོགས་པ་ཡོད་ན། ང་ཚོ་ཁེར་རྐྱང་གི་ཚོར་སྣང་ཞིག་ཡོང་གི་ཡོད། ང་ཚོར་ཕྲག་དོག་དང་། འཇིགས་སྣང། ཞེ་སྡང་བཅས་ཡོད་པས་ང་ཚོ་སྐྱིད་པོ་ཡོང་གི་མེད། དེར་བརྟེན་ཕྱིའི་རིམ་པའི་ཐོག་ལ་མ་ལྟོས་པར། ནང་སེམས་ཀྱི་ཐོག་ལ་ང་ཚོར་སྡུག་བསྔལ་དེ་བས་ཆེ་བ་ཡོང་སྲིད་པ་ཡིན།
ཕྱི་ལུས་ཀྱི་བདེ་ཐང་ནི། དངུལ་གྱི་ཐོག་ནས་ང་ཚོས་སྡུག་བསྔལ་ཆུང་དུ་གཏོང་ཐུབ་པ་དང་ལུས་ཚིམས་པའི་ཚོར་སྣང་གང་ཙམ་ཞིག་སྐྲུན་ཐུབ། དབང་དང་། མིང་། གྲགས་པ་ལ་སོགས་པའི་ཕྱིའི་དགོས་མཁོ་དེས་ང་ཚོའི་ནང་སེམས་ཀྱི་ཞི་བདེ་ཞིག་སྐྲུན་མི་ཐུབ་པ་ཡིན། སྐབས་རེ་དོན་ལ་དངུལ་དང་རྒྱུ་ནོར་མང་པོ་ཡོད་པ་དེས་ང་ཚོའི་རྒྱུད་ལ་སེམས་ཁྲལ་དེ་བས་ཆེ་བ་སྐྱེད་པར་བྱེད་ཀྱི་ཡོད། ང་ཚོས་མིང་དང་གྲགས་པའི་དོན་ལ་སེམས་ཁྲལ་ཚད་ལས་བརྒལ་བ་བྱེད་ཀྱི་ཡོད་པ་དང། དེས་ཚུལ་འཆོས་དང་། མི་བདེ་བ། སེམས་ངལ་གནོན་ཤུགས་སོགས་གང་ཙམ་ཞིག་གི་རྐྱེན་བྱེད་ཀྱི་ཡོད། བྱས་ཙང། སེམས་ཀྱི་བདེ་སྐྱིད་ནི་ཕྱི་དངོས་པོར་དེ་ཙམ་བརྟེན་གྱི་མེད་ནའང། ནང་བསམ་བློ་གཏོང་ཕྱོགས་ལ་བརྟེན་གྱི་ཡོད་པ་རེད།
གང་ཟག་ཁ་ཤས་སྐྱོ་པོ་དང་དབུལ་ཕོངས་ཡིན་ནའང་། ད་དུང་ནང་སེམས་ཀྱི་ཐོག་ནས་ནུས་པ་ལྡན་པ་དང་སྐྱིད་པོ་ཞེ་དྲག་ཡོད་པ་ང་ཚོས་མཐོང་ཐུབ་པ་ཡིན། དོན་ལ་གལ་ཏེ་ང་ཚོར་ནང་སེམས་ཀྱིས་ཚིམ་པ་ཞིག་ཡོད་ན། ང་ཚོས་ཕྱིའི་ལུས་ཀྱི་དཀའ་ཚེགས་ཅན་གྱི་སྡུག་བསྔལ་གྱི་རིགས་གང་འདྲ་ཞིག་ཡིན་རུང་དེར་བཟོད་སྒོམ་བྱེད་ཐུབ་པ་དང་འཕོ་འགྱུར་གཏོང་ཐུབ། དེར་བརྟེན། ཕྱི་ལུས་པོ་དང་ནང་སེམས་ཀྱི་གདུང་བའི་དབར་ལ། ནང་སེམས་ཀྱི་གདུང་བ་དེ་ཚབས་ཆེ་བ་ཡོད་རེད་བསམ་གྱི་འདུག །དེའི་རྒྱུ་མཚན་ནི། ཕྱི་ལུས་ཀྱི་མི་བདེ་བ་དེ་ནང་སེམས་ཀྱི་བདེ་བས་འཇོམས་པར་བྱེད་ཐུབ་པས་ཡིན། འོན་ཀྱང་ནང་སེམས་ཀྱི་མི་བདེ་བ་ནི་ཕྱི་ལུས་ཀྱི་བདེ་བས་སེལ་མི་ཐུབ་པ་ཡིན།
འགྲོ་བ་མི་རྣམས་ཀྱི་སེམས་ཀྱི་དཀའ་རྙོག་རྣམས་ནི་དུད་འགྲོ་རྣམས་ལས་ཚབས་ཆེ་བ་ཡོད་པ་རེད། ཕྱི་ལུས་ཀྱི་ཐོག་ནས་ཕལ་ཆེར་གཉིས་ཀའི་སྡུག་བསྔལ་མཉམ་པ་ཡིན་སྲིད་ནའང་། འགྲོ་བ་མིར་བསམས་ན། ང་ཚོའི་རྣམ་དཔྱོད་ལ་བརྟེན་ནས་དོགས་པ་དང། ཉེན་སྲུང་མེད་པ། སེམས་ངལ་གནོན་ཤུགས་བཅས་ཡོད་པ་རེད། དེ་དག་གིས་སེམས་ཞུམ་པའི་རྐྱེན་བྱེད་ཀྱི་ཡོད་པ་དང། དེ་དག་ཐམས་ཅད་ང་ཚོའི་གཞན་ལས་ལྷག་པའི་རྣམ་དཔྱོད་ལ་བརྟེན་ནས་འབྱུང་བ་ཡིན། དེ་དག་ལ་ཁ་གཏད་གཅོག་པར། ང་ཚོས་ངེས་པར་དུ་སོ་སོའི་མིའི་རྣམ་དཔྱོད་དེ་ཉིད་བེད་སྤྱོད་བྱེད་དགོས། སེམས་ཚོར་གྱི་རིམ་པའི་ཐོག་ནས་བཤད་ན། སེམས་ཚོར་འགའ་ཞིག་སྐྱེས་མ་ཐག་ང་ཚོའི་སེམས་ཀྱི་ཞི་བདེ་འཇོམས་པའི་རྐྱེན་བྱེད་ཀྱི་ཡོད། ཡང་ཕྱོགས་གཞན་ཞིག་ནས་སེམས་ཚོར་འགའ་ཞིག་གིས་ང་ཚོར་བློ་སྟོབས་དེ་བས་ཆེ་བ་འདྲེན་གྱི་ཡོད་པ་རེད། དེ་དག་ནི་བློ་སྟོབས་དང་གདེང་ཚོད་ཀྱི་གཞི་རྩ་ཡིན་པས། ང་ཚོ་དེ་བས་ཀྱང་ཞི་བདེ་ལྷིང་འཇགས་དང་ལྡན་པའི་སེམས་ཀྱི་གནས་བབས་ཤིག་སྐྲུན་པར་བྱེད་ཀྱི་ཡོད།
སེམས་ཚོར་གྱི་རིམ་པ་གཉིས།
དེ་འདྲ་སོང་ཙང་། སེམས་ཚོར་ལ་རིམ་པ་གཉིས་ཡོད་པ་རེད། གཅིག་ནི་སེམས་ཀྱི་ཞི་བདེར་ཤིན་ཏུ་གནོད་འཚེ་ཅན་ཞིག་ཡིན་པ་དང་། དེ་དག་ནི་གནོད་བྱེད་མི་དགེ་བའི་སེམས་ཚོར་ཏེ། ཁོང་ཁྲོ་དང་ཞེ་སྡང་ལྟ་བུ་རེད། དེ་ཚོས་གནས་སྐབས་འདིར་ང་ཚོའི་སེམས་ཀྱི་ཞི་བདེ་འཇོམས་པ་མ་ཟད། ད་དུང་ང་ཚོའི་ལུས་དང་ངག་ལ་གནོད་འཚེ་ཅན་ཞིག་ཡིན། ཕྱོགས་གཞན་ཞིག་ནས་དེ་ཚོས་ང་ཚོའི་བྱ་སྤྱོད་སྤེལ་ཚུལ་ལ་ཤུགས་རྐྱེན་སྤྲོད་ཀྱི་ཡོད། དེ་དག་གིས་ང་ཚོར་གནོད་བྱེད་ཀྱི་བྱ་སྤྱོད་ངན་པའི་རིགས་སྤེལ་འཇུག་གི་ཡོད་པ་སོང་ཙང་། དེ་དག་ནི་གནོད་བྱེད་མི་དགེ་བ་ཡིན། ཡིན་ནའང། སེམས་ཚོར་གཞན་དག་གིས་ང་ཚོར་སྙིང་རྗེ་ལྟ་བུ་ནང་གི་ནུས་སྟོབས་དང་ཞི་བདེ་སྦྱིན་གྱི་ཡོད། དེ་དག་གིས་ང་ཚོར་བཟོད་གསོལ་གྱི་ནུས་སྟོབས་སྐྲུན་གྱི་ཡོད། དཔེར་ན། གལ་ཏེ་དུས་ངེས་ཅན་ཞིག་ལ་གང་ཟག་ཅིག་དང་ལྷན་དུ་ང་ཚོར་དཀའ་ངལ་ཁ་ཤས་ཡོད་པའི་དབང་དུ་བཏང་ནའང་། བཟོད་གསོལ་གྱིས་རིམ་བཞིན་ང་ཚོ་ཞི་འཇམ་གྱི་གནས་སུ་ཁྲིད་ནས་སེམས་ཀྱི་ཞི་བདེ་འཐོབ་པར་བྱེད་ཀྱི་ཡོད། ང་ཚོས་ཁོང་ཁྲོ་ཧ་ཅང་ལང་ཡུལ་གྱི་གང་ཟག་དེ་ཡང་ང་ཚོའི་གྲོགས་པོ་ཡག་ཤོས་ཆགས་སྲིད་པ་རེད།
ཕྱིའི་ཞི་བདེ།
ང་ཚོས་ཞི་བདེའི་ཐོག་སྐད་ཆ་ཤོད་པའི་སྐབས། ང་ཚོས་ངེས་པར་དུ་སེམས་ཚོར་དེ་རྣམས་དང་ནང་སེམས་ཀྱི་ཞི་བདེའི་ཐོག་སྐད་ཆ་ཤོད་དགོས་ཀྱི་ཡོད། དེ་འདྲ་སོང་ཙང། ང་ཚོས་སེམས་ཚོར་གང་གིས་ནང་སེམས་ཀྱི་ཞི་བདེ་སྐྲུན་གྱི་ཡོད་པ་འཚོལ་ཞིབ་བྱེད་དགོས། འོན་ཀྱང་ཐོག་མར་ངས་ཕྱིའི་ཞི་བདེའི་ཐོག་ཚིག་ཁ་ཤས་བརྗོད་འདོད་བྱུང།
ཕྱིའི་ཞི་བདེ་ནི་འཚེ་བ་མེད་པ་ཙམ་དེ་མ་རེད། ཕལ་ཆེར་གྲང་དམག་ (Cold War) གི་སྐབས་སུ་ང་ཚོར་ཞི་བདེ་ཡོད་པ་གསལ་པོ་རེད། འོན་ཀྱང་ཞི་བདེ་དེ་ནི་འཇིགས་སྣང་གཞི་རྩར་བྱས་པ་ཞིག་སྟེ། རྡུལ་ཕྲན་མཚོན་ཆའི་རྩ་གཏོར་གྱི་འཇིགས་སྣང་ལ་གཞི་རྩ་བྱས་ཡོད་པ་རེད། ཕྱོགས་གཉིས་ཀར་གཞན་དེས་འབར་མདེལ་འཕེན་མི་ཡོང་ངམ་སྙམ་པའི་འཇིགས་སྣང་དེ་ཡོད་པ་སོང་ཙང་། དེ་ནི་དོན་དམ་པའི་ཞི་བདེ་མ་རེད། དོན་དམ་བཅོས་མིན་གྱི་ཞི་བདེ་ནི་ངེས་པར་དུ་ནང་སེམས་ནས་འོང་དགོས། རྩོད་རྙོག་ནམ་འབྱུང་ཡང་ངོས་ཀྱི་བསམ་པར། ང་ཚོས་ཞི་བའི་ཐབས་ལམ་ཞིག་འཚོལ་དགོས་པ་དང་། ཞི་བདེ་ནི་ཚོར་བ་འདྲེན་ནུས་ཀྱི་སེམས་བཟང་པོ་དང་གཞན་གྱི་ཚེ་སྲོག་ལ་གུས་བརྩི་ཞུ་བ་ལས་ཡོང་གི་ཡོད། དེ་ག་ནང་བཞིན་གཞན་གྱི་ཚེ་སྲོག་ལ་གནོད་འཚེ་བྱེད་རྒྱུར་འགོག་རྒོལ་དང། སོ་སོའི་ཚེ་སྲོག་རྩ་ཆེན་ཡིན་པ་ནང་བཞིན་གཞན་གྱི་ཚེ་སྲོག་ཀྱང་དེ་བཞིན་དུ་རྩ་ཆེན་ཡིན་པའི་བསམ་ཕྱོགས་ཤིག་དགོས་པ་ཡིན། ང་ཚོས་དེ་ལ་གུས་བརྩི་དང་། གཞི་རྩ་དེའི་ཐོག་ནས་གལ་ཏེ་ང་ཚོས་ད་དུང་གཞན་ལ་ཕན་འདོགས་ཐུབ་ཀྱི་ཡོད་ན། དེ་ལྟར་བྱེད་རྒྱུའི་འབད་རྩོལ་བསྟེན་དགོས།
ང་ཚོར་དཀའ་ངལ་འཕྲད་པའི་སྐབས། གཞན་ཞིག་གིས་རོགས་སྐྱོར་བྱེད་པར་བསླེབ་ཚེ། ང་ཚོས་དེ་ལ་རྗེས་སུ་ཡི་རང་བྱེད་དགོས་པ་ལོས་ཡིན། གལ་ཏེ་གཞན་ཞིག་སྡུག་བསྔལ་མྱོང་བཞིན་ཡོད་ན། ང་ཚོས་འགྲོ་བ་མིའི་གོ་རྟོགས་དང་བསམ་ཤེས་ཙམ་ཞིག་རྒྱ་སྐྱེད་བཏང་ནའང་མི་དེས་དེ་ལ་རྗེས་སུ་ཡི་རང་ཞུ་བ་དང་དགའ་པོ་ཞེ་དྲག་ཚོར་གྱི་རེད། དེར་བརྟེན། ནང་སེམས་ཀྱི་སྙིང་རྗེ་དང་ཞི་བདེའི་ཐོག་ནས་བྱ་བ་ཐམས་ཅད་ཞི་བདེར་འགྱུར་བ་ཡིན། གལ་ཏེ་ང་ཚོས་ནང་སེམས་ཀྱི་ཞི་བདེ་སྐྲུན་ཐུབ་པ་ཡིན་ན། དེ་ནས་ང་ཚོས་ཕྱིའི་ཞི་བདེ་ཡང་སྐྲུན་ཐུབ་པ་ཡིན།
འགྲོ་བ་མིའི་རིགས་ཡིན་པའི་ཆ་ནས་གང་ཟག་གཞན་དང་ཕན་ཚུན་འབྲེལ་བ་དང་འདྲིས་གཏུགས་བྱེད་དུས་ང་ཚོར་རྒྱུན་དུ་བསམ་ཚུལ་འདྲ་མིན་ཡོང་གི་ཡོད། འོན་ཀྱང་ “ང་” དང་ “ཁོ་ཚོ་” ཞེས་པའི་བསམ་བློ་ཤུགས་དྲག་པོ་གཞི་རྩར་བྱས་པའི་ཐོག་དེའི་སྟེང་ང་ཚོར་ “ངའི་དོན་” དང་ “ཁྱེད་རང་གི་དོན་” ཞེས་པའི་བསམ་བློ་ཞིག་ཀྱང་སྐྱེ་གི་ཡོད། གཞི་རྩ་དེའི་ཐོག་ནས་ང་ཚོར་དམག་འཁྲུག་ཀྱང་འབྱུང་སྲིད་པ་རེད། ང་ཚོའི་བསམ་བློར། སོ་སོའི་དགྲ་བོ་རྩ་མེད་བཟོ་བ་དེས་སོ་སོའི་རྒྱལ་ཁ་ཐོབ་ཀྱི་ཡོད་ཅེས་བསམ་གྱི་ཡོད། འོན་ཀྱང་ད་ལྟ་དོན་དངོས་གསར་པ་ཞིག་ཡོད་པ་ཡིན། དཔལ་འབྱོར་གྱི་གནད་དོན་དང་སྣོད་བཅུད་ཀྱི་གནད་དོན་ཐད་ནས་ང་ཚོ་ཕན་ཚུན་གཅིག་ལ་གཅིག་ཤུགས་ཆེར་བརྟེན་ནས་ཡོད། དེར་བརྟེན་ “ང་ཚོ་” དང་ “ཁོང་ཚོ་” ཞེས་པའི་བསམ་ཚུལ་དེ་འབྲེལ་མེད་དོན་གཞན་ཞིག་ཆགས་པ་རེད། ང་ཚོས་ཆ་འཇོག་བྱས་པའི་ “ཁོང་ཚོ་” ཞེས་པ་དེ་ད་ལྟ་ “ང་ཚོ་” ཞེས་པའི་ཆ་ཤས་སུ་གཏོགས་པ་རེད། དེར་བརྟེན་སེམས་ཀྱི་ཞི་བདེ་གོང་འཕེལ་གཏོང་བའི་རྒྱུ་རྐྱེན་གཙོ་བོ་ནི་སའི་གོ་ལ་འདིའི་སྟེང་དུ་ང་ཚོ་འགྲོ་བ་མིའི་རིགས་ཐེར་འབུམ་དྲུག་ཡོད་པ་དང་ང་ཚོ་མི་ཚང་མར་བདེ་སྐྱིད་ཀྱི་ཐོབ་ཐང་འདྲ་མཉམ་དུ་ཡོད་པའི་ངོས་འཛིན་གཞི་རྩར་བྱས་པའི་སྙིང་རྗེ་དེ་ཡིན་པ་རེད། དེ་གཞི་རྩར་བྱས་ནས་ང་ཚོས་མི་ཚང་མར་དོ་གལ་ཆེན་པོ་བྱེད་པ་དང་། གཞི་རྩ་དེའི་ཐོག་ནས་ང་ཚོས་ཕྱིའི་ཞི་བདེ་སྐྲུན་ཐུབ་རྒྱུ་ངེས་པ་ཡིན།
གཞི་རྒྱ་ཆུང་ས་ནས་འགོ་འཛུགས་པ།
དེར་བརྟེན་ཞི་བདེར་མཚོན་ན། ང་ཚོས་སོ་སོ་རང་ཉིད་ཀྱི་སེམས་ནང་དུ་ཞི་བདེ་སྐྲུན་དགོས་ཤིང། དེ་ནས་རང་གི་ཁྱིམ་ཚང་ནང་དང་། དེ་ནས་སོ་སོའི་སྤྱི་ཚོགས་ནང་དུ་ཞི་བདེ་སྐྲུན་དགོས། དཔེར་ན། མེག་སི་ཀོ་ (Mexico) ནང་གྲོགས་པོ་གཅིག་གིས་ཁོ་རང་གི་སྤྱི་ཚོགས་ནང་ “ཞི་བདེའི་ས་ཁུལ་” (Zone of Peace) ཤིག་བཙུགས་པ་རེད། ཁོས་ཁོ་རང་གི་སྤྱི་ཚོགས་ནང་གི་མི་ཚང་མར་ཁས་ལེན་ཞིག་བྱེད་དུ་བཅུག་པའི་ཐོག་ནས་དེ་འཛུགས་སྐྲུན་བྱས་པ་རེད། སྤྱི་ཚོགས་ནང་གི་མི་ཚང་མས་ཞི་བདེའི་ས་ཁུལ་དེའི་ནང་དུ་ནན་གཟབ་ཆེན་པོས་འཚེ་བའི་ལས་སྤོང་རྒྱུར་འབད་རྩོལ་བསྟེན་རྒྱུའི་ཁས་ལེན་བྱས་པ་རེད། གལ་ཏེ་ཁོང་ཚོ་འཛིང་རེས་གཏོང་བའམ་མི་མཐུན་པ་བྱུང་ན། ས་ཁུལ་དེའི་ས་མཚམས་ཀྱི་ཕྱི་རོལ་དུ་འགྲོ་དགོས་པ་ཚང་མས་མོས་མཐུན་བྱས་ཡོད། དེ་ནི་ཡག་པོ་ཞེ་དྲག་རེད།
མཐའ་མར་འཛམ་གླིང་སྤྱིའི་གནས་ཚད་ཅིག་གི་ཐོག་ནས་ཞི་བདེ་སྐྲུན་ཐུབ་ན་ལེགས་ཤོས་ཡིན་ནའང་། འཛམ་གླིང་ཞི་བདེའི་ཆེད་དུ་འབོད་སྐུལ་བྱ་རྒྱུ་ཁག་པོ་ཡོད། འོན་ཀྱང་དོན་དངོས་དང་མཐུན་ཆེ་བ་ནི་སོ་སོ་རང་ཉིད་ནས་རིམ་པ་ཆུང་ངུ་ཞིག་གི་ཐོག་འགོ་བཙུགས་ཏེ་ཁྱིམ་ཚང་དང་། སྤྱི་ཚོགས། རྫོང་ལ་སོགས་པའི་ནང་ཞི་བདེའི་ས་ཁུལ་དེ་འདྲ་འཛུགས་སྐྲུན་བྱེད་རྒྱུ་དེ་རེད། དེར་བརྟེན་ནང་གི་ཞི་བདེ་ནི་སྙིང་རྗེ་དང་ཤུགས་ཆེར་འབྲེལ་ནས་ཡོད་པ་རེད།
དེང་གི་ཆར་འཛམ་གླིང་ནང་གནས་ཚུལ་འགྱུར་ལྡོག་ཆེན་པོ་འགྲོ་བཞིན་ཡོད། ལོ་ཁ་ཤས་ཀྱི་སྔོན་ང་རང་གི་དགེ་རྒན་ལ་ཆ་འཇོག་བྱེད་པའི་འཇར་མན་གྱི་གྲོགས་པོ་ཚེ་འདས་ཧྥ་རེ་ཌི་རི་ཆི་ཝོན་ཝི་ཛག་ཀར་ (Friedrich von Weizsäcker) ལགས་ཀྱིས་ང་ལ། ཁོ་རང་ལོ་ན་གཞོན་པའི་སྐབས་འཇར་མན་ཚང་མའི་ལྟ་ཕྱོགས་ནས་བཤད་ན། ཧྥ་རན་སི་མི་རྣམས་དགྲ་བོར་བརྩིས་པ་དང་། ཧྥ་རན་མི་སི་ཚང་མའི་ལྟ་ཕྱོགས་ནས་བཤད་ན་འཇར་མན་གྱི་མི་རྣམས་དགྲ་བོར་བརྩི་གི་ཡོད་ཅེས་དང། འོན་ཀྱང་ད་ལྟ་གནས་ཚུལ་ཐ་དད་རེད། དེང་སང་ང་ཚོར་ཆིག་སྒྲིལ་གྱི་ནུས་ཤུགས་ཏེ། ཡུ་རོབ་མཉམ་སྦྲེལ་མཐུན་ཚོགས་ (European Union) ཡོད། དེ་ནི་ཧ་ཅང་ཡག་པོ་རེད་ཅེས་ཟེར་གྱི་འདུག །སྔོན་མ་རྒྱལ་ཁབ་ཚང་མས་སོ་སོའི་ལྟ་ཚུལ་ཞིག་གི་ཐོག་ནས་སོ་སོའི་བླ་མེད་ཀྱི་དབང་ཚད་ (sovereignty) དེ་རྩ་ཆེར་འཛིན་གྱི་ཡོད། འོན་ཀྱང་དེང་གི་ཆར་ཡུ་རོབ་ནང་དོན་དངོས་གསར་པ་ཞིག་ཡོད་པ་ནི། སྒེར་གྱི་དོན་ལས་གལ་ཆེ་བའི་ཐུན་མོང་གི་དོན་ཞིག་ཡོད་པ་དེ་ཡིན། གལ་ཏེ་དཔལ་འབྱོར་ཡར་རྒྱས་སོང་བ་ཡིན་ན། འཐུས་ཚོགས་རྒྱལ་ཁབ་ཚང་མར་ཁེ་ཕན་ཡོང་གི་ཡོད། དེར་བརྟེན། དེང་སང་སའི་གོ་ལའི་སྟེང་གི་མི་ཐེར་འབུམ་དྲུག་གི་ཐོག་ལ་བསམ་བློ་དེ་རྒྱ་སྐྱེད་གཏོང་དགོས་པ་གལ་ཆེན་པོ་རེད། ང་ཚོས་མི་ཚང་མ་འགྲོ་བ་མིའི་ཁྱིམ་ཚང་ཆེན་པོ་ཞིག་གི་ནང་མི་ཡིན་པའི་བསམ་བློ་གཏོང་དགོས་པ་ཡིན།
ལུས་གྲུབ་ཚུལ་གྱི་ཆ་ནས་ཡོད་པའི་སྙིང་རྗེ།
ད་སྙིང་རྗེ་ལ་མཚོན་ན། མ་ལས་སྐྱེས་པའི་ནུ་གསོ་སྲོག་ཆགས་ཚང་མ་སྟེ། འགྲོ་བ་མི་ཡིན་ནའང་འདྲ། ནུ་གསོ་སྲོག་ཆགས་དང་འདབ་ཆགས་བྱ་བྱེའུའི་རིགས་ལ་སོགས་པ་མང་པོ་ཞིག་གི་འཚར་ལོངས་ནི་བྱམས་བརྩེ་དང་གཅེས་སྐྱོང་འཐོབ་པ་ལ་བརྟེན་ཡོད། རིགས་མཐུན་གྱི་སྲོག་ཆགས་ (species) རེ་འགའ་ཙམ་ཞིག་ལ་དམིགས་བསལ་གྱི་གནད་དོན་ཆགས་ཡོད་པ་ནི། རྒྱ་མཚོའི་རུས་སྦལ་ལྟ་བུ་དང་། ཕྱེ་མ་ལེབ། ཉ་སལ་མོན་ཏེ་སོ་སོའི་སྒོ་ང་བཞག་ནས་འཆི་མཁན་ལྟ་བུའི་སེམས་ཅན་རྣམས་ནི་ཏོག་ཙམ་དམིགས་བསལ་ཅན་ཞིག་རེད། དཔེར་ན། རྒྱ་མཚོའི་རུས་སྦལ་ལ་མཚོན་ན། ཨ་མས་མཚོ་འགྲམ་དུ་སྒོ་ང་བཏང་ནས་འགྲོ་གི་ཡོད། དེར་བརྟེན་རུས་སྦལ་ཆུང་ངུ་རྣམས་ཀྱི་འཚོ་གནས་ནི་སོ་སོའི་འབད་རྩོལ་གཅིག་པུར་བརྟེན་དགོས་ཀྱི་ཡོད། དེ་ཚོར་མའི་བྱམས་བརྩེ་དགོས་ཀྱི་མེད་ནའང་ད་དུང་འཚོ་གནས་བྱེད་ཀྱི་ཡོད། དེ་འདྲ་སོང་ཙང་། ངོས་ཀྱིས་གཏམ་བཤད་བྱེད་ཡུལ་འགའ་ཤས་ལ། རུས་སྦལ་གྱི་སྒོ་ང་ནས་ཕྲུ་གུ་ཐོན་པའི་སྐབས། དེ་དག་མ་དང་་མཉམ་དུ་བཞག་ནས་ཕན་ཚུན་དབར་ལ་བརྩེ་སེམས་ཡོད་མེད་ཚན་རིག་གི་བརྟག་དཔྱད་བྱས་ན་དེ་དངོས་གནས་དོ་སྣང་བྱེད་འོས་པ་རེད་ཅེས་ཟེར་གྱི་ཡོད། དེ་གཉིས་ཀྱི་དབར་བརྩེ་སེམས་ཡོང་གི་མ་རེད་བསམ་གྱི་འདུག །རང་བྱུང་ཁམས་ཀྱིས་རུས་སྦལ་དེ་གཉིས་ཀྱི་གནས་སྟངས་དེ་ལྟར་འབྱུང་གི་ཡོད་པས། དེར་བརྩེ་སེམས་དགོས་ཀྱི་མེད། འོན་ཀྱང་ནུ་གསོ་སྲོག་ཆགས་དང་དམིགས་བསལ་གྱིས་མིར་མཚོན་ན། ཨ་མའི་བྱམས་སྐྱོང་མེད་ན། ང་ཚོ་ཚང་མ་འཆི་རྒྱུ་ངེས་པ་རེད།
བྱིས་པ་ཆུང་ངུ་ཞིག་ལ་ལྟ་རྟོག་བྱེད་པར་སེམས་ཚོར་འགའ་དགོས་པ་ཡིན། དེ་དག་ནི་སྙིང་རྗེ་དང་། བྱམས་བརྩེ། དེ་བཞིན་སེམས་འཁུར་དང་གཅེས་སྐྱོང་གི་ཚོར་བ་རྣམས་རེད། ཚན་རིག་པ་ཚོས། སྐྱེས་ནས་བདུན་ཕྲག་འགའ་ཞིག་ནང་ཨ་མའི་ཐུག་རེག་ནི་བྱིས་པའི་ཀླད་པ་འཚར་ལོངས་དང་ཡར་རྒྱས་ལ་མེད་དུ་མི་རུང་བ་ཞིག་ཡིན་ཞེས་བརྗོད་ཀྱི་ཡོད། བརྩེ་བ་དང་། བྱམས་སེམས། སྤྲོ་སྣང་ལྡན་པའི་ཁྱིམ་ཚང་ནང་འཚར་ལོངས་བྱུང་བའི་བྱིས་པ་ཚོ་ལུས་སེམས་སྐྱིད་སྣང་ཆེ་བ་ཡོད་པ་ང་ཚོའི་མཐོང་ཆོས་སུ་རེད། ཁོང་ཚོ་ད་དུང་ཕྱིའི་ལུས་ཀྱི་ཆ་ནས་ཀྱང་སྐྱིད་སྣང་དང་བདེ་ཐང་ཆེ་བ་ཡོད་པ་རེད། འོན་ཀྱང་དམིགས་བསལ་གྱིས་ལོ་ན་ཆུང་ངུའི་སྐབས་བྱམས་བརྩེས་མ་འདང་བའི་བྱིས་པ་ཚོར་དཀའ་ངལ་མང་པོ་ཞིག་ཡོད་པར་འགྱུར་གྱི་ཡོད།
ཚན་རིག་པ་ཁ་ཤས་ཀྱིས་བརྟག་དཔྱད་བྱས་པའི་ནང་། ཁོ་ཚོས་སྤྲེའུ་ཕྲུག་ཁ་ཤས་རང་གི་མ་དང་ཁ་བྲལ་བཏང་བས་སྤྲེའུ་ཕྲུག་དེ་ཚོ་རྒྱུན་དུ་སེམས་ཁམས་ཀྱི་ཉམས་འགྱུར་སྐྱིད་པོ་མེད་པ་སྟེ། འཛིང་རེས་གཏོང་བཞིན་ཡོད་པའི་དོ་སྣང་བྱུང་བ་རེད། སྤྲེའུ་ཕྲུག་དེ་རྣམས་ཕན་ཚུན་རྩེད་མོར་དེ་ཙམ་རོལ་གྱི་མེད་པ་རེད། འོན་ཀྱང་སྤྲེའུ་ཨ་མ་དང་མཉམ་དུ་ཉར་བའི་སྤྲེའུ་ཕྲུག་རྣམས་སྐྱིད་པོ་དང་ཕན་ཚུན་རྩེད་མོར་རོལ་ནས་སྡོད་ཀྱི་ཡོད། དམིགས་བསལ་འགྲོ་བ་མིའི་ནང་ནས་བྱིས་པ་ལྟ་བུ་ཆུང་དུས་ནས་བྱམས་བརྩེ་ཐོབ་མེད་ན། ཁོང་ཚོ་གཞན་དང་འཆམ་མཐུན་མེད་པ་དང་སྣང་མེད་ཅན་ཞིག་ཏུ་འགྱུར་གྱི་ཡོད་པ་རེད། ཁོང་ཚོར་གཞན་ལ་བརྩེ་སེམས་སྟོན་རྒྱུར་དཀའ་ངལ་ཡོད་པ་དང། གནད་དོན་ཁ་ཤས་ནང་ཁོང་ཚོ་གཞན་ལ་གནོད་ཚེ་བྱེད་མཁན་ཞིག་ཏུ་འགྱུར་གྱི་ཡོད། དེར་བརྟེན་བརྩེ་སེམས་ནི་མ་བུའི་རྒྱུ་རྐྱེན་ཞིག་སྟེ། ཐོག་མར་ལུས་གྲུབ་ཚུལ་ལ་གཞི་རྩར་བྱས་པའི་ཆ་རྐྱེན་ཞིག་ཡིན།
ད་དུང་ངོས་ཀྱི་བསམ་པར། སྙིང་རྗེ་དང་སེམས་ཚོར་རྣམས་ཕྱི་ལུས་ཀྱི་གྲུབ་ཚུལ་རིམ་པ་དང་འབྲེལ་ནས་ཡོད་པའི་རྒྱུ་མཚན་གྱིས་ཚན་རིག་པ་ཁ་ཤས་ལྟར་བྱས་ན། གལ་ཏེ་ང་ཚོ་རྒྱུན་དུ་ཁོང་ཁྲོ་ལངས་པ་དང་། ཞེ་སྡང་དང་འཇིགས་སྣང་ཡོད་པ་ཡིན་ན། དེས་ང་ཚོའི་ནད་འགོག་མ་ལག་བཅོམ་ནས་ཇེ་ཞན་དུ་འགྲོ་གི་ཡོད། འོན་ཀྱང་སྙིང་རྗེའི་སེམས་ཀྱིས་ནད་འགོག་མ་ལག་གི་ནུས་སྟོབས་སྐྱེད་པར་ཕན་ཐོགས་ཀྱི་ཡོད་པ་རེད།
དཔེ་གཞན་ཞིག་བཞག་ན། གལ་ཏེ་ང་ཚོས་སྨན་དཔྱད་རིག་པའི་ནང་བལྟས་ན། སྨན་ཞབས་དང་སྨན་པ་ཕྱོགས་གཅིག་ནས་དང་། ནད་པ་ཕྱོགས་གཞན་ཞིག་ཏུ་བྱས་ནས་དེའི་དབར་ཡིད་ཆེས་ཡོད་ན། དེ་ནི་ནད་པའི་དྲག་སྐྱེད་ལ་ཧ་ཅང་གལ་ཆེན་པོ་ཡིན། འོ་ན། ཡིད་ཆེས་ཀྱི་གཞི་རྩ་གང་ཡིན་ནམ། གལ་ཏེ་སྨན་པའི་ཕྱོགས་ནས་དང་སྨན་ཞབས་ཀྱི་ཕྱོགས་ནས་ཁོང་ཚོས་ནད་པ་དྲག་སྐྱེད་ཀྱི་ཆེད་བཅོས་མིན་གྱི་སེམས་འཁུར་དང་ལྟ་རྟོག་བྱས་ན། ཡིད་ཆེས་འོང་བ་ཡིན། འོན་ཀྱང་ཕྱོགས་གཞན་ཞིག་ལ། གལ་ཏེ་སྨན་པ་མཁས་ཅན་ཞིག་ཡིན་ནའང་། ཁོའམ་མོས་ནད་པར་འཕྲུལ་ཆས་ནང་བཞིན་ལྟ་ཚུལ་བཟུང་ནས་སྨན་བཅོས་བྱས་ན། དེར་ཡིད་ཆེས་ཕྲན་བུ་ཞིག་ལས་མི་འོང། སྨན་པར་ཉམས་མྱོང་ཆེན་པོ་ཡོད་པའི་དབང་དུ་བཏང་ནའང་། དེར་ཡིད་ཆེས་ཏོག་ཙམ་ལས་མི་འོང་བ་ཡིན། འོན་ཀྱང་སྨན་པ་དེ་སྙིང་རྗེ་ཆེ་བ་ཞིག་ཡིན་ན། དེར་ཡིད་ཆེས་ཀྱང་དེ་བས་ཆེ་བ་འོང་གི་ཡོད། ནད་པ་གཉིད་ཡག་ག་ཁུག་པ་དང་བསུན་གཙེར་ཉུང་བ་འོང་བ་ཡིན། གལ་ཏེ་ནད་པ་ཚོའི་སེམས་གཏིང་ལ་བསུན་སྣང་བྱུང་ན། དེ་ནས་ཁོང་ཚོ་དཀའ་ངལ་ཅན་དུ་འགྱུར་བ་དང་། དེས་ན་ཚ་དྲག་སྐྱེད་ལ་ཁྱད་པར་བཟོ་བ་ཡིན།
འོན་ཀྱང་། མི་ཚེའི་ནང་དཀའ་ངལ་ནི་ལྡོག་ཏུ་མེད་པར་ཡོང་ངེས་པ་ཡིན་པ་བཤད་མི་དགོས་པ་ཡིན། རྒྱ་གར་ནང་པའི་སློན་དཔོན་ཆེན་པོ་རྒྱལ་སྲས་ཞི་བ་ལྷས། ཇི་སྐད་དུ། གལ་ཏེ་བཅོས་སུ་ཡོད་ན་ནི། །དེ་ལ་མི་དགའ་བྱ་ཅི་དགོས། །གལ་ཏེ་བཅོས་སུ་མེད་པ་ནི། །དེ་ལ་མི་དགའ་བྱས་ཅི་ཕན། །ཞེས་གསུངས་པ་ལྟར། ང་ཚོར་དཀའ་ངལ་འཕྲད་པའི་སྐབས་དེ་ལ་བརྟག་དཔྱད་བྱེད་དགོས་པ་དང། གལ་ཏེ་དེ་དག་ཐབས་ལམ་གྱི་ཐོག་ནས་སེལ་ཐུབ་ཀྱི་ཡོད་ན། སེམས་ཁྲལ་མ་བྱས་པར་ཐབས་ལམ་ལག་བསྟར་བྱེད་དགོས། འོན་ཀྱང་གལ་ཏེ་ཐབས་ལམ་གྱི་ཐོག་ནས་དཀའ་ངལ་སེལ་ཐུབ་ཀྱི་མེད་ན། དེར་སེམས་ཁྲལ་བྱས་ན་ཕན་ཐོགས་གང་ཡང་མེད་པ་རེད། ཅེས་ཁོང་གིས་བསླབ་བྱ་གནང་ཡོད། ཚིགས་སུ་བཅད་པ་དེར་བསམ་བློ་བཏང་བ་ཡིན་ན་ཕན་ཐོགས་ཆེན་པོ་ཡོད། གལ་ཏེ་ང་ཚོར་དཀའ་ངལ་ཆེན་པོ་ཞིག་འཕྲད་པའི་དབང་དུ་བཏང་ནའང་། བསམ་བློ་དེ་འདྲ་ཞིག་བཏང་བ་ཡིན་ན། ང་ཚོས་དཀའ་ངལ་དེ་ཉུང་དུ་གཏོང་ཐུབ།
ང་ཚོར་གཞན་གྱི་གཅེས་སྐྱོང་ག་ཚོད་ཙམ་དགོས་པ་དེ་ཚོད་ཀྱིས་ང་ཚོར་བྱམས་བརྩེ་དང་སྙིང་རྗེ་ཡོད་པ་ནི། དཔེར་ན། ང་ཚོ་ཕྲུ་གུ་མ་འབྱར་ཡིན་པའི་སྐབས་ལྟ་བུ་རེད། འོན་ཀྱང་ང་ཚོ་ལོ་ན་ཆེ་རུ་ཆེ་རུ་འགྲོ་བ་དང་མཉམ་དུ་རང་དབང་ཆེ་རུ་ཕྱིན་པ་སོང་ཙང། ང་ཚོས་སོ་སོའི་འདོད་པ་ལྟར་བྱེད་པའི་ཆེད་སྙིང་རྗེ་ལས་དྲག་སྦྱོར་གལ་ཆེ་བ་ཡིན་པ་ཚོར་གྱི་ཡོད། འོན་ཀྱང་མི་ཐེར་འབུམ་དྲུག་ཚང་མ་ཨ་མ་ལས་བྱུང་བ་རེད། ཨ་མའི་བརྩེ་བའི་བྱམས་སྐྱོང་འོག་ཚང་མས་བདེ་བ་དང་ཚིམ་པ་མྱོང་གི་ཡོད། ཡང་མིན་ན་ཨ་མ་མིན་ནའང་ང་ཚོ་ཕྲུ་གུ་མ་འབྱར་ཡིན་པའི་སྐབས་གཞན་གྱི་བྱམས་བརྩེ་ལ་བརྟེན་ཡོད་པ་རེད། ང་ཚོ་འཚར་ལོངས་བྱུང་བ་དང་རིམ་བཞིན་ཁྱད་ཆོས་དེ་དག་གི་རིན་ཐང་ཆུང་དུ་ཕྱིན་ནས་ང་ཚོ་དྲག་ཤུལ་ཅན་དུ་འགྱུར་བ་དང་སྦྲགས་དབང་ཡོད་ཐུབ་ཚོད་གཏོང་རྒྱུ་ཤུགས་ཆེ་རུ་སོང་བ་དང། ང་ཚོས་རྙོག་དྲ་དེ་བས་ཆེ་བ་བཟོ་གི་ཡོད།
དངོས་པོའི་གནས་ལུགས་རྟོགས་རྒྱུ་ནི་མེད་དུ་མི་རུང་བ་ཡིན།
སུད་ཌེན་ Sweden ནས་ཡིན་པའི་ཚན་རིག་པ་ཞིག་གིས། སེམས་ནང་ཁོང་ཁྲོ་ཟ་བ་དང་ཀླད་པ་ཁོང་ཁྲོས་དབང་སྒྱུར་བྱས་པའི་སྐབས། ང་ཚོའི་ཁོང་ཁྲོ་ཟ་སའི་མི་སྡུག་ཅག་དེའི་སྣང་ཚུལ་བརྒྱ་ཆ་ ༩༠ ཐམ་པ་སེམས་ཀྱི་འཆར་སྣང་ཡིན་པ་རེད་ཅེས་བཤད་སོང། ཚིག་གཞན་ཞིག་ནས་བཤད་ན། སྐྱོན་དང་མི་དགེ་བ་བརྒྱ་ཆ་ ༩༠ ཐམ་པ་ནི་སེམས་ཀྱི་འཆར་སྒོ་ཙམ་ཡིན་པ་རེད། དེ་ནི་ང་ཚོར་གང་ཟག་གཞན་ཞིག་ལ་འདོད་ཆགས་དང་ཆགས་སེམས་ཤུགས་ཆེན་སྐྱེས་པའི་སྐབས་དང་ཡང་འདྲ་བ་ཡིན་ཏེ། དེའི་སྐབས་ང་ཚོས་གང་ཟག་དེ་བརྒྱ་ཆ་ ༡༠༠ ཐམ་པ་ཡིད་དུ་འོང་བ་དང་ཡག་པོ་མཐོང་གི་ཡོད་པ་རེད། འོན་ཀྱང་དེའི་བརྒྱ་ཆ་མང་ཆེ་བ་ཡང་སེམས་ཀྱི་འཆར་སྣང་ཙམ་རེད། ང་ཚོས་དངོས་པོའི་གནས་ལུགས་མཐོང་གི་མེད། དེ་འདྲ་སོང་བ་ཡིན་ཙང། དངོས་པོའི་གནས་ལུགས་མཐོང་རྒྱུ་ནི་ཤིན་ཏུ་གལ་འགངས་ཆེན་པོ་རེད།
གནད་དོན་གལ་ཆེ་བ་གཞན་ཞིག་ནི། སུ་གང་ལའང་དཀའ་རྙོག་དགོས་འདོད་མེད། འོན་ཀྱང་དཀའ་རྙོག་ག་རེ་བྱས་ནས་ཡོང་གི་ཡོད་དམ་ཞེ་ན། དེ་ནི་ང་ཚོའི་བྱིས་བློའི་རང་བཞིན་དང་། མ་རིག་པ། ཐབས་ཚུལ་ལ་བརྟེན་ནས་དངོས་པོའི་གནས་ལུགས་མ་མཐོང་བའི་དབང་གིས་ཡིན། ང་ཚོ་སོ་སོའི་ཚད་ཅན་གྱི་བསམ་ཚུལ་དག་ལས་ང་ཚོས་དངོས་པའི་གནས་ལུགས་ཀྱི་པར་རིས་ཆ་ཚང་མཐོང་མི་ཐུབ། ང་ཚོས་དངོས་པོ་རྣམས་ཀྱི་ཆ་ཚད་གཉིས་ལས་མཐོང་གི་མེད། འོན་ཀྱང་དེས་འདང་ངེས་ཤིག་མེད། ང་ཚོས་ཆོས་རྣམས་ཀྱི་ཆ་ཚད་གསུམ་མམ་བཞི། དྲུག་གི་ཐོག་ནས་མཐོང་ཐུབ་པ་དགོས། ང་ཚོས་དྲང་པོ་དྲང་གཞག་དང་གནས་ལུགས་དང་མཐུན་པའི་བརྟག་དཔྱད་བྱེད་པར། ཐོག་མར་སོ་སོའི་སེམས་ཞི་འཇམ་དུ་བཟོ་དགོས་པ་ཡིན།
འདིར་ཡང་། ཕན་བྱེད་དགེ་བའི་སེམས་ཚོར་དང་གནོད་བྱེད་མི་དགེ་བའི་སེམས་ཚོར་གྱི་ཁྱད་པར་ནི། གནད་དོན་དེ་དག་ཐམས་ཅད་རྟོགས་རྒྱུར་གལ་ཆེན་པོ་ཡིན། ང་ཚོ་ལོ་ན་སོན་པའི་སྐབས་རིམ་བཞིན་ལུས་གྲུབ་ཚུལ་གྱི་ཆ་རྐྱེན་ལས་བྱུང་བའི་སྙིང་རྗེ་ཇེ་ཆུང་དུ་འགྲོ་ཡི་ཡོད། བྱས་ཙང། སྙིང་རྗེ་ཤུགས་ཆེ་རུ་གཏོང་ཆེད་ང་ཚོར་དེའི་སྐོར་ལ་ཤེས་ཡོན་དང་སྦྱོང་བརྡར་དགོས་པ་ཡིན། གང་ལྟར་ཡང། ལུས་གྲུབ་ཚུལ་གྱི་ཐོག་ནས་བྱུང་བའི་སྙིང་རྗེ་ནི་ཕྱོགས་རེ་བ་ཡིན། གང་ཡིན་ཞེ་ན། དེ་ནི་གཞན་གྱི་བརྩེ་སེམས་འཐོབ་པར་གཞི་རྩ་བྱས་ཡོད་པ་རེད། འོན་ཀྱང་དེ་གཞི་རྩར་སྤྱད་ནས་སོ་སོའི་བརྟག་དཔྱད་ལ་རྒྱུ་མཚན་དང་ཚན་རིག་གི་རྒྱུ་རྐྱེན་ཁ་སྣོན་བརྒྱབ་ཚེ། ང་ཚོས་ལུས་གྲུབ་ཚུལ་གྱི་རིམ་པའི་སྙིང་རྗེ་དེ་རྒྱུན་འཛིན་ཐུབ་པ་མ་ཟད། ད་དུང་ང་ཚོས་དེ་རྒྱ་སྐྱེད་དུ་གཏོང་ཐུབ། དེར་བརྟེན། སྦྱོང་བརྡར་དང་ཤེས་ཡོན་གྱི་ཐོག་ནས་ཕྱོགས་སུ་ལྷུང་བའི་སྙིང་རྗེ་ཚད་ཅན་དེ་འགྲོ་བ་མི་ཐེར་འབུམ་དྲུག་དང་དེ་ལས་བརྒལ་བར་ཁྱབ་པའི་ཚད་མེད་ཕྱོགས་རིས་མེད་པའི་སྙིང་རྗེ་ཞིག་ཆགས་ཐུབ་པ་ཡིན།
ཤེས་ཡོན་གྱི་གལ་གནད།
དེ་དག་ཚང་མའི་ལྡེ་མིག་ལྟ་བུ་ནི་ཤེས་ཡོན་ཡིན་པ་རེད། དེང་དུས་ཤེས་ཡོན་གྱིས་ཀླད་པ་དང་རྣམ་དཔྱོད་ཀྱི་ནུས་པ་ཡར་རྒྱས་ལ་དོ་སྣང་སྤྲོད་ཀྱི་ཡོད། འོན་ཀྱང་དེས་འདང་གི་མེད། ང་ཚོའི་ཤེས་ཡོན་ལམ་ལུགས་ནང་ཚོར་བ་འདྲེན་ནུས་ཀྱི་སེམས་བཟང་པོ་ཡར་རྒྱས་གཏོང་ཐུབ་པ་ཞིག་དགོས། དེ་ནི་ང་ཚོར་སྔོན་འགྲོའི་སློབ་གྲྭ་ནས་བཟུང་མཐོ་སློབ་བར་དུ་དགོས་པ་ཡིན།
ཨ་རིའི་ནང་ཚན་རིག་པ་ཁ་ཤས་ཀྱིས། བྱིས་པ་རྣམས་ལ་སྙིང་རྗེ་དང་དྲན་ཤེས་ཡར་རྒྱས་གོང་འཕེལ་གཏོང་རྒྱུར་སྦྱོང་བརྡར་ཆེད་ཤེས་ཡོན་ལས་རིམ་གསར་འཛུགས་གནང་ཡོད། དེ་ནི་བྱིས་པ་དེ་དག་གི་སྐྱེ་བ་ཕྱི་མ་རྣམས་ཡར་རྒྱས་གཏོང་ཆེད་དང་། ཐར་པ་འཐོབ་ཆེད་དུ་ཕན་སེམས་བཅངས་ནས་བྱེད་ཀྱི་ཡོད་པ་མ་རེད་། འོན་ཀྱང་དེ་ནི་ཚེ་འདིའི་ཕན་པའི་ཆེད་དུ་བྱེད་ཀྱི་ཡོད་པ་རེད། གཙུག་ལག་སློབ་གཉེར་ཁང་ཁ་ཤས་ནང་དུའང་སེམས་བཟང་པོ་དང་སྙིང་རྗེ་ཡར་རྒྱས་གཏོང་བའི་ཤེས་ཡོན་ལས་རིམ་འགའ་ཞིག་ཡོད་བཞིན་པ་རེད། དེ་འདྲའི་ཕྱོགས་ལྷུང་མེད་པའི་སྙིང་རྗེའི་རིགས་ནི་གཞན་གྱི་བློའི་ཁྱེར་ཕྱོགས་ཐོག་ལ་སེམས་གཏད་ཀྱི་མེད། འོན་ཀྱང་ཁོང་ཚོ་འགྲོ་བ་མིའི་རིགས་ཤིག་ཡིན་པ་ཁོ་ནའི་ཐོག་སེམས་གཏད་ཀྱི་ཡོད་པ་རེད། ང་ཚོ་ཚང་མ་སའི་གོ་ལ་འདིའི་ཐོག་གི་མི་འབོར་ཐེར་འབུམ་དྲུག་གི་ཆ་ཤས་སུ་གཏོགས་པ་ཡིན་པས། འདྲ་མཉམ་གྱི་རྒྱུ་རྐྱེན་དེ་གཞི་རྩར་བྱས་པའི་ཐོག་སྐྱེ་བོ་ཐམས་ཅད་ལ་ང་ཚོའི་སྙིང་རྗེ་འོས་བབ་ཡོད་པ་ཡིན།
ཕྱི་ནང་གི་གོ་མཚོན་བཀག་སྡོམ།
ནང་སེམས་ཀྱི་ཞི་བདེ་དང་འཛམ་གླིང་ཞི་བདེའི་ཆེད་དུ་ང་ཚོར་ཕྱི་ནང་གཉིས་ཀའི་གོ་མཚོན་བཀག་སྡོམ་དགོས་པ་ཡིན། དེའི་དོན་ནི་ནང་སེམས་ཀྱི་རིམ་པའི་ཐོག་ནས་ང་ཚོས་སྙིང་རྗེ་ཡར་རྒྱས་དང་དེ་ནས་མཐའ་མར་གཞི་རྩ་དེའི་ཐོག་ང་ཚོས་ཕྱིའི་གནས་སྟངས་ཀྱི་རིམ་པའམ་རྒྱལ་ཁབ་ཚང་མའི་གོ་མཚོན་བསྡུ་ཐུབ་པ་ཡིན། དེ་ནི་ཧྥ་རན་སི་དང་འཇར་མན་གྱི་ཡུ་རོབ་དམག་དཔུང་སྡེ་ཁག་ (Franco-German European Army Corps) ཞིག་ཡོད་པ་དང་འདྲ་བས། དེ་ཡག་པོ་ཞེ་དྲག་རེད། གལ་ཏེ་ཡུ་རོབ་མཉམ་སྦྲེལ་མཐུན་ཚོགས་ཁྱོན་ཡོངས་ཀྱི་ཆེད་དུ་ཆིག་སྒྲིལ་གྱི་ནུས་པ་ཞིག་ཡོང་ཐུབ་པ་ཡིན་ན། འཐུས་མི་དེ་དག་ནང་ཁུལ་དབར་མཚོན་ཆའི་འཐབ་རྩོད་འོང་དོན་མེད།
ཐེངས་ཤིག་སྦ་ར་སེལ་སི་ (Brussels) དུ་ཕྱི་སྲིད་བློན་ཆེན་རྣམ་པའི་ཚོགས་འདུ་ཞིག་ཚོགས་པ་དང་ངོས་ནས་མ་འོངས་པར་ཡུ་རོབ་མཉམ་སྦྲེལ་མཐུན་ཚོགས་ཀྱི་སྤྱི་ཁྱབ་ལས་ཁུངས་རྣམས་ཤར་ཕྱོགས་ཏེ། ཤར་ཕྱོགས་ཡུ་རོབ་རྒྱལ་ཁབ། དཔེར་ན། པོའོ་ལེནྜ་ (Poland) ལྟ་བུའི་ནང་གནས་སྤོ་བྱུང་ན། ཕན་ཐོགས་དེ་བས་ཆེན་པོ་ཡོང་ངེས་རེད་ཅེས་བརྗོད་པ་ཡིན། དེ་ནས་ཨུ་རུ་སུའི་རྒྱལ་ཁབ་ཀྱི་ནང་དུའང་རྒྱ་སྐྱེད་གཏོང་བ་ དང་། དེ་ནས་མཐའ་མར་ནེ་ཊོའམ་ (NATO, བྱང་ཨེཊ་ལཱན་ཊིག་རྒྱ་མཚོ་དང་འབྲེལ་བའི་རྒྱལ་ཁབ་ཀྱི་ཆིངས་ཡིག་སྒྲིག་འཛུགས་) ཞེས་པ་དེའི་སྤྱི་ཁྱབ་ལས་ཁུངས་རྣམས་ཨུ་རུ་སུའི་རྒྱལ་ས་མོ་སི་ཁོ་ (Moscow) རུ་གནས་སྤོ་བྱེད་པ་ཡིན་ན་ཡག་པོ་ཡོང་ངེས་ཡིན། གལ་ཏེ་དེ་འདྲ་ཞིག་བྱུང་ན། འདིར་ཡུ་རོབ་ནང་ཞི་བདེ་འོང་བ་དང་དམག་འཁྲུག་གི་ཉེན་ཁ་མེད་པ་རེད། ད་ལྟའི་ཆར་ཨུ་རུ་སུ་དང་ཇོར་ཇི་ཡ་ (Georgia) གཉིས་ཀྱི་དབར་དཀའ་ངལ་འགའ་ཞིག་ཡོད། འོན་ཀྱང་ང་ཚོས་སོ་སོའི་རེ་བ་མ་བརླག་པ་བྱེད་དགོས།
ཞི་བདེ་རྒྱ་ཇེ་ཆེར་བསྐྲུན་པའི་ཐོག་དཔེར་ན། འདི་ག་ཧྥ་རན་སིར་ཡོད་པའི་གོ་མཚོན་བཟོ་ལས་ཁང་རྣམས་རིམ་བཞིན་སྒོ་བརྒྱབ་ཏེ། དཔལ་འབྱོར་ཡར་རྒྱས་དེ་བས་ཕན་འབྲས་ལྡན་པའི་རྣམ་པ་ཞིག་ཏུ་འགྱུར་ཐུབ། དེ་ག་ནང་བཞིན། དཔེར་ན། ཐང་ག་རིའི་ཚབ་ཏུ་བཟོ་གྲྭ་རྣམས་འཕྲུལ་གླང་བཟོ་སྐྲུན་ཆེད་བསྒྱུར་ཐུབ་པ་ལྟ་བུ་ཡིན།
ཨ་ཧྥེ་རི་ཁའི་ (Africa) རྒྱལ་ཁབ་རྣམས་ལ་ང་ཚོའི་རོགས་སྐྱོར་དགོས་གལ་ཆེན་པོ་ཡོད། ཕྱུག་པོ་དང་སྐྱོ་པོའི་དབར་གྱི་སྟོང་ཆ་ནི་དཀའ་ངལ་ཆེན་པོ་ཞིག་སྟེ། གོ་ལ་སྤྱི་ཙམ་དུ་མ་ཟད་ད་དུང་རྒྱལ་ཁབ་ཀྱི་རིམ་པའི་ཐོག་ནས་ཀྱང་་ཕྱུག་པོ་དང་སྐྱོ་པོ་དབར་གྱི་སྟོང་ཆ་ཡོད་པ་ནི་གང་ཙམ་གྱི་ཞེད་སྣང་ཚ་པོ་རེད། དཔེར་ན། ཧྥ་རན་སིའི་ (France) ནང་ཕྱུག་པོ་དང་སྐྱོ་པོ་གཉིས་དབར་ཀྱི་ཁྱད་པར་ཆེན་པོ་ཞིག་ཡོད། མི་ཁ་ཤས་ལྟོགས་ཤི་ཡང་ཐེབས་ཀྱི་ཡོད་པ་རེད། འོན་ཀྱང་ང་ཚོ་ཚང་མ་འགྲོ་བ་མི་ཞིག་ཡིན་པ་དང་ང་ཚོ་ཚང་མར་རེ་བ་དང་། དགོས་མཁོ། དཀའ་ངལ་གཅིག་མཚུངས་སུ་ཡོད། བྱས་ཙང་། ནང་སེམས་ཀྱི་ཞི་བདེ་བརྒྱུད་ཞི་བདེ་སྐྲུན་པའི་ཆེད་ང་ཚོས་གནད་དོན་དེ་དག་ཡོངས་རྫོགས་ལ་བསམ་མནོ་གཏོང་དགོས་པ་ཡིན།།


c: text/html

text:
བོད་སྐད་ཡིག་གིས་མཐོ་རིམ་སློབ་གསོ་མྱོང་བའི་ལམ་ཁ་བཏོད་དགོས།
༢༠༡༧།༠༢།༠༢ཉིན་སྤེལ། བོད་ཀྱི་མཐོ་སློབ་ཁག་ནས་ཐོན་པ་རྣམས་ཝར་ན་སློབ་ཆེན་དུ་ཐད་ཀར་འཛུལ་ཞུགས་བྱས་ཏེ། ཝར་ནའི་བསྟན་བཅོས་འཛིན་གྲྭ་དང་སློབ་དཔོན་འཛིན་གྲྭ་མུ་མཐུད་དུ་འདོན་ཐུབ་པ་དང་སློབ་སྦྱོང་བྱེད་པའི་གོ་སྐབས་སྤྲོད་པ་གལ་ཆེན་རེད་ཅེས་འགྲེལ་བརྗོད་གནང་སོང་།
བྷི་ནཱ་ར་སི་ཧིན་ངྷིའི་སློབ་གྲྭ་ཆེན་མོ་རུ་རྒྱ་གར་གྱི་རྣལ་འབྱོར་དང་བོད་བརྒྱུད་རྣལ་འབྱོར་རྒྱུད་སྐོར་ལ་འབུམ་རམས་པ་འདོན་འཞིན་པའི་གཉན་ཐར་ལགས་སུ་བཙན་བྱོལ་གྱི་བོད་སྐད་ཡིག་སྟེང་ནས་མཐོ་རིམ་སློབ་གསོ་མྱོང་མཁན་རྣམས་ཀྱི་གནས་སྟངས་དང་དཀའ་ངལ་སྐོར་ལ་བཅར་འདྲི་ཞུས་པ།
༡༈ བྷི་ནཱ་ར་སི་ཧིན་ངྷིའི་སློབ་གྲྭ་ཆེན་མོ་ནས་ཁྱོད་ཀྱི་སཱ་ར་མཐོ་སློབ་གཙུག་ལག་རབས་འབྱམས་པའི་ལག་ཁྱེར་(BA)ཇི་ལྟར་ངོས་ལེན་བྱས་པ་རེད།
ལན། དང་ཐོག་ང་རང་ངྷ་རམ་ས་ལའི་ཡིག་བསྒྱུར་བྱེད་སའི་སློབ་གྲྭ་ཞིག་ཏུ་ལོ་དྲུག་རིང་སློབ་སྦྱོང་བྱས་ཤིང་སློབ་མཐར་ཕྱིན་རྗེས། ཡང་བསྐྱར་སློབ་སྦྱོང་བྱེད་འདོད་བྱུང་མོད། ཡིན་ཡང་། ང་ལ་ས་རཱ་མཐོ་སློབ་ཀྱི་གཙུག་ལག་རབས་འབྱམས་པའི་ལག་ཁྱེར་(BA)མ་གཏོགས་མེད་ལ། ངོ་ཤེས་པའི་བོད་པ་མང་པོར་སྐད་ཆ་དྲིས་བ་ལྟར་ན་རྒྱ་གར་སློབ་ཆེན་གང་དང་གང་དུ་སོང་ཡང་ས་རཱ་མཐོ་སློབ་ཀྱི་ལག་འཁྱེར་ངོས་ལེན་མེད་པར་བརྗོད་ཅིང་། བོད་ཀྱི་ཝ་རཱ་ན་སི་སློབ་ཆེན་གྱི་ངོས་ནས་ཀྱང་ས་རཱ་མཐོ་སློབ་ཀྱི་ལག་འཁྱེར་ངོས་ལེན་བྱས་ཏེ་སློབ་སྦྱོང་བྱེད་སའི་ལམ་ཁ་མེད་པས་ན། ལེགས་སྦྱར་གཙུག་ལག་སློབ་ཆེན་ནང་དུ་ཞུགས་ཤིང་སྔོན་འགྲོའི་ལེགས་སྦྱར་སྐད་ཡིག་འཛིན་གྲྭ་ཞིག་ཏུ་སློབ་སྦྱོང་བྱས་པ་ཡིན།
སྔོན་མ་ནས་བྷི་རཱ་ན་སི་ཧིན་ངྷའི་སློབ་གྲྭ་ཆེན་མོར་བོད་རིགས་སློབ་མ་རེ་ཟུང་ཡོད་པ་གོ་ཐོས་བྱུང་ཡོད་པས། འབྲེལ་ཡོད་ཁ་ཤས་ལ་སྐད་ཆ་དྲིས་དུས་སློབ་གྲྭ་ཆེན་མོ་དེའི་ངོས་ནས་ཀྱང་ས་རཱ་མཐོ་སློབ་ཀྱི་ལག་འཁྱེར་རྩ་བ་ཉིད་ནས་ངོས་འཛིན་བྱེད་པ་མ་རེད་ཅེས་བརྗོད་སོང་རྐྱེན། ངས་རྩ་བ་ཉིད་ནས་ངོས་ལེན་བྱེད་མིན་གྱི་ཚོད་ལྟ་བྱ་ཐུབ་མ་བྱུང་ལ། ཚོད་ལྟ་བྱེད་རྒྱུའི་སྤོབས་པ་ཡང་བྱུང་མ་སོང་།
ཡིན་ནའང་། ལེགས་སྦྱར་གཙུག་ལག་སློབ་ཆེན་དང་བྷི་རཱ་ན་སི་ཧིན་ངྷའི་སློབ་ཆེན་(BHU)གཉིས་ཀ་གྲོང་ཁྱེར་གཅིག་གི་ནང་ན་ཡོད་ཙང་། བྷི་རཱ་ན་སི་ཧིན་ངྷའི་སློབ་ཆེན་དུ་སློབ་སྦྱོང་བྱེད་བཞིན་པའི་སློབ་མ་ཁ་ཤས་ངོ་ཤེས་བྱུང་བ་དང་། མཚམས་མཚམས་སུ་སློབ་ཆེན་དེར་འཆམ་འཆམ་ལ་སོང་དུས་ན། སློབ་གྲྭ་དེ་ཧ་ཅང་གུ་ཡངས་པོ་དང་རྒྱལ་ཕྱིའི་སློབ་མ་དེ་ཚོ་འཛུལ་ཞུགས་ཀྱི་གནས་སྟངས་ཀྱང་དེ་ཙམ་དམ་པོ་མེད་པ་ཤེས་ཏེ། ངས་སཱ་ར་མཐོ་སློབ་ཀྱི་ལག་འཁྱེར་དེ་སློབ་དཔོན་ཆེན་མོ་འདྲར་བསྟན་པ་དང་སྐད་ཆ་འདྲི་བ་སོགས་བྱས་པས། ཕལ་ཆེར་ལག་འཁྱེར་གྱི་སྟེང་ནས་འཛུལ་ཞུགས་བྱ་མི་ཐུབ་པའི་གནས་སྟངས་བྱུང་ས་མ་རེད་ཅེས་གསུངས་ཤིང་། ཕྱི་ལོ་༢༠༡༡ལོར་སློབ་ཆེན་དེའི་རྒྱལ་སྤྱིའི་སློབ་མའི་སྣེ་ལེན་ལྟེ་གནས་སུ་ཕྱིན་ཏེ་ལག་འཁྱེར་དང་སྙན་ཞུའི་རིམ་པ་ཆ་ཚང་ཡར་སྤྲད་དེ་ངས་ཚོད་ལྟ་བྱས་པ་ཡིན། སྐབས་དེར་ངོས་ལེན་བྱེད་མ་ཐུབ་པའི་རྙོག་གླེང་དང་དཀའ་ངལ་གང་ཡང་མེད་པའི་སྒོ་ནས་ངོས་ལེན་བྱས་སོང་། དེ་དུས་ང་དང་མཉམ་དུ་རོགས་པ་གཅིག་ཡོད་པ་དེ་ཡང་ང་དང་འདྲ་བར་ས་རཱ་མཐོ་སློབ་ཀྱི་ལག་འཁྱེར་ཡོད་ཅིང་། ཁོ་ལ་ཡང་དཀའ་ངལ་གང་ཡང་མེད་པར་ངོས་ལེན་བྱུང་ཟིན་པ་ཞིག་རེད།
ཕྱི་ལོ་༢༠༡༢ལོའི་ལོ་མཇུག་ཏུ་ཡང་ས་རཱ་མཐོ་སློབ་ཀྱི་ལག་འཁྱེར་ཡོད་པའི་སློབ་མ་ཞིག་ངོས་ལེན་བྱས་ཏེ་སློབ་ཆེན་འདིར་འཛུལ་བ་རེད། གནས་སྟངས་འདི་དག་ལ་བལྟས་ན་བྷི་ན་རཱ་སི་ཧིན་ངྷིའི་སློབ་ཆེན་གྱིས་དཀའ་ངལ་གང་ཡང་མེད་པའི་སྒོ་ནས་ས་རཱ་ལག་འཁྱེར་གྱི་གནས་སྟངས་ཚང་མ་ཧ་གོ་སྟེ་ངོས་ལེན་བྱེད་ཀྱིན་ཡོད་པ་རེད།
ངོས་ལེན་བྱེད་པའི་རྒྱུ་མཚན་གཙོ་བོ་དེ་སྤྱིར་བཏང་གི་ཕྱི་རྒྱལ་ལམ། ང་ཚོ་བོད་པའི་སློབ་མ་རྣམས་རྒྱ་གར་གྱི་སློབ་གྲྭ་འདི་ལྟ་བུ་BHU་ཞིག་ལ་ཕྱིན་ན་ལམ་ཁ་དེ་སློབ་ཡོན་སོགས་གང་ཅིའི་ཐད་ནས་རྒྱ་གར་རང་གི་སློབ་མ་ནང་བཞིན་མིན་པར་ཕྱི་རྒྱལ་གྱི་སློབ་ཞུགས་པ་རྣམས་ལྟར་རྒྱུད་རིམ་བརྒྱུད་བཞིན་ཡོད་པ་རེད། ཡིན་ཙང་། ཕྱི་རྒྱལ་གྱི་སློབ་མ་ཞིག་གི་ལག་འཁྱེར་འཁྱེར་ཡོང་ནས་སོ་སོའི་གཞུང་ཟེར་ན་ཆོག་གི དེ་འདྲའི་ཚད་ལྡན་གྱི་ངོས་ལེན་ཞིག་ཡོད་པ་ཡིན་ན། གཞན་པའི་ངོས་ནས་ངོས་ལེན་མི་བྱེད་པའི་རྒྱུ་མཚན་ཡོད་པ་མ་རེད། དེར་བརྟེན་ངོས་ལེན་བྱས་པ་ཞིག་རེད།
ཉེ་བའི་ལོ་གཉིས་དང་གསུམ་གྱི་ནང་། ས་རཱ་མཐོ་སློབ་ཀྱི་ལག་འཁྱེར་གྱིས་སློབ་ཆེན་འདིའི་སྡེ་ཚན་བྱེ་བྲག་པས་ངོས་ལེན་མ་ཐུབ་པའི་དཀའ་ངལ་ཕྲན་བུ་རེར་འཕྲད་ཡོད་ཀྱང་། དེའི་གནས་སྟངས་གཙོ་བོ་ནི། རྒྱ་གར་ལ་(BA)་རམས་འབྱམས་པའི་སློབ་གཉེར་དེ་ལོ་གསུམ་ཅན་དང་བཞི་ཅན་གཉིས་ཡོད་པའི་ནང་ནས་ལོ་བཞི་ཅན་པོ་ཤུགས་ཆེ་རུ་འགྲོ་བཞིན་པའི་སྐབས་དང་། ཡང་སློབ་ཚན་གྱི་ནང་ནས་སོ་སོས་མུ་མཐུད་དུ་སློབ་སྦྱོང་བྱ་སའི་སློབ་ཚན་དེ་ཡོད་མེད་ཀྱི་གནད་དོན། དེ་འདྲ་ཞིག་ལ་བརྟེན་ནས་དཀའ་ངལ་ཕྲ་ལ་ཕྲན་བུ་འཕྲད་པ་མ་གཏོགས་རྩ་བའི་ཆ་ནས་ལག་འཁྱེར་ངོས་ལེན་མ་བྱས་པར་ཕྱིར་བཏང་བ་དེ་འདྲ་ཞིག་ད་སྔར་སུ་ལ་ཡང་བྱུང་མྱོང་ཡོད་པ་མ་རེད། དེ་ཡིན་དུས་ས་རཱ་མཐོ་སློབ་སོགས་ཀྱི་ལག་འཁྱེར་ནི་སློབ་ཆེན་འདིའི་ངོས་ནས་ངོས་ལེན་གཙང་མ་ཡོད་པ་གསལ་བོ་ཆགས་སོང་།
༢༈ བོད་ཀྱི་མཐོ་སློབ་ནོར་གླིང་སོགས་ཀྱི་ལག་ཁྱེར་(BA)ཡོད་མཁན་རྣམས་ཝར་ན་སློབ་ཆེན་དུ་འཛུལ་ཞུགས་བྱས་ན་ལག་འཁྱེར་ཚད་འཛིན་མེད་པར་འཛིན་རིམ་དགུ་བ་ནས་སློབ་ཞུགས་བྱེད་དགོས་འཁེལ་བའི་སྐོར་ལ་ཁྱོད་རང་ངོས་ནས་བསམ་ཚུལ་ཅི་ཞིག་ཡོད།
ལན། བྷི་ན་རཱ་སི་ཧིན་ངྷིའི་སློབ་ཆེན་གྱིས་བོད་ཀྱི་མཐོ་སློབ་ས་རཱ་ལ་སོགས་པའི་ལག་ཁྱེར(BA)ངོས་ལེན་བྱེད་ཀྱི་ཡོད་པ་ལྟར། བོད་ཀྱི་ཝར་ནཱ་སློབ་ཆེན་གྱི་ངོས་ནས་ཀྱང་དགག་བྱ་མེད་པ་ཞིག་བྱེད་པར་གལ་ཆེན་རེད། ཡིན་ནའང་། ད་སྔ་ཝར་ནཱའི་ངོས་ནས་མཐོ་སློབ་ས་རཱ་ལ་སོགས་པའི་ལག་ཁྱེར་ཚད་འཛིན་མ་བྱས་པར་འཛིན་རིམ་བཅུ་གཉིས་ཀྱི་ལག་ཁྱེར་ངོས་ལེན་བྱས་ཏེ་འཛིན་རིམ་དགུ་བ་ནས་འགྲོ་དགོས་པ་ཞིག་རེད། སྤྱིར་བཏང་ཝར་ན་སློབ་ཆེན་གྱིས་བོད་ཀྱི་མཐོ་སློབ་ས་རཱ་སོགས་ཀྱི་ལག་ཁྱེར་(BA)ངོས་ལེན་བྱེད་པའི་ལམ་སྲོལ་བཏོད་ན་མ་འགྲིག་པ་མི་འདུག་བསམ། ལམ་སྲོལ་འདི་ནི་སློབ་གྲྭ་ཁོ་རང་ལ་ཐུག་ཡོད་པ་དང་། གལ་སྲིད་ལམ་སྲོལ་འདི་འདྲ་ཞིག་ཡོད་པ་ཡིན་ན། བོད་ཀྱི་མཐོ་སློབ་ཁག་ནས་ཐོན་པ་རྣམས་ཝར་ནར་ཐད་ཀར་འཛུལ་ཞུགས་བྱས་ཏེ། ཝར་ནའི་བསྟན་བཅོས་འཛིན་གྲྭ་དང་སློབ་དཔོན་འཛིན་གྲྭ་མུ་མཐུད་དུ་འདོན་ཐུབ་པ་དང་། སློབ་མའི་སྤུས་ཚད་མཐོ་རུ་འགྲོ་བ་དང་བོད་སྐད་ཡིག་སྒང་ལ་སློབ་སྦྱོང་བྱེད་མཁན་གྱི་འདུན་པ་ཅན་གྱིས་མུ་མཐུད་དུ་སློབ་སྦྱོང་བྱེད་པའི་གོ་སྐབས་རག་གི་རེད། དེ་བས་ང་ཚོས་འདི་འདྲའི་ལམ་ཁ་ཞིག་ཁ་ཚ་དགོས་གཏུགས་ཀྱིས་བཏོད་དགོས་པ་ཆགས་འདུག་བསམ།
གོ་ཐོས་ལྟར་ན། ཝར་ནཱ་སློབ་ཆེན་གྱིས་ལམ་ཁ་འདི་འདྲ་ཞིག་བཏོད་ན། རྒྱ་གར་བ་མང་པོ་ཡོང་གི་རེད་ཅེས་བཤད་མཁན་ཞིག་འདུག་མོད། གལ་སྲིད་རྒྱ་གར་ཡོང་མཁན་རྣམས་སུ་ཚུད་རྒྱུགས་ལེན་སྐབས་བོད་སྐད་ཡིག་གི་ཐོག་ཏུ། མཐོ་རིམ་རམས་འབྱམས་པའི་བྱང་ཚད་ཀྱིས་རྒྱུགས་འཕྲོད་མཁན་ཡོད་ན། དེ་ལ་དགའ་བསུ་དང་དང་ལེན་བྱེད་དགོས་པ་རེད་མ་གཏོགས་བཀག་འགོག་བྱེད་དགོས་པའི་རྒྱུ་མཚན་རྩ་བ་ནས་མི་འདུག་བསམ།
༣༈ བཙན་བྱོལ་དུ་བོད་ཀྱི་སྐད་ཡིག་ལམ་ནས་མཐོ་རིམ་སློབ་གསོ་མྱང་བའི་གོ་སྐབས་དང་གནས་སྟངས་ཀྱི་དཀའ་ངལ་ག་འདྲ་ཞིག་རེད།
ལན། བཙན་བྱོལ་གྱི་མཐོ་རིམ་སློབ་མའི་གོ་སྐབས་ལ་ཕྱོགས་གཉིས་འདུག ཕྱོགས་གཅིག འཛིན་རིམ་བཅུ་གཉིས་སློབ་མཐར་ཕྱིན་མ་ཐག་རྒྱ་གར་མཐོ་སློབ་ཁག་ཏུ་འཛུལ་བ་དང་རྩ་བའི་ཆ་ནས་རང་གི་སྐད་ཡིག་དང་ཁ་གྱེས་དགོས་བྱུང་མོད། ཁོང་ཚོར་སྐད་ཡིག་གཞན་ཞིག་གི་སྒང་ནས་རྒྱ་གར་ལ་གང་ཡོད་པའི་ཤེས་བྱ་དེ་སྦྱང་བའི་གོ་སྐབས་རག་གི་ཡོད་པ་རེད།
ཕྱོགས་གཉིས། འཛིན་རིམ་བཅུ་གཉིས་མཐར་ཕྱིན་པ་དང་མཉམ་དུ། བོད་རང་གི་སྐད་ཡིག་ལ་མུ་མཐུད་དུ་སློབ་སྦྱོང་བྱས་ཏེ་མཐོ་རིམ་སློབ་གསོ་མྱང་མཁན་གྱི་རིགས་ནི་ཉམས་ང་བ་དང་སྤུས་ཚད་ཞན་པོ། གྲངས་ཀ་ཉུང་ཉུང་ཞིག་མ་གཏོགས་མེད་པ་མངོན་གསལ་རེད། ཁོང་ཚོར་བོད་པ་རང་གི་ངོས་ནས་འཛུག་བསྐྲུན་གང་བྱས་པ་དེ་མ་གཏོགས་རང་རིགས་སྐད་ཡིག་སྟེང་མཐོ་རིམ་སློབ་གསོའི་མ་ལག་ཆ་ཚང་འདོན་པའི་གོ་སྐབས་མེད་པ་རེད། གང་ཡོད་པ་དེ་ཡར་རྒྱས་སུ་གཏོང་བར་རྗེས་ལུས་ཐེབས་ཡོད་པར་བསམ། རྒྱུ་མཚན། ང་ཚོས་མཐོ་རིམ་སློབ་གསོ་མྱོང་སའི་སློབ་གྲྭ་ཁ་ཤས་ཤིག་བཙུགས་ཤིང་། བཙན་བྱོལ་ལ་འབྱོར་ཏེ་ཕྱི་ལོ་༡༩༦༥ནས་༦༦བར་ལོག་ཏུ་ཝ་རཱ་ན་སི་བཙུགས་ཤིང་། དེ་རུ་རབ་དང་རིམ་པར་མཐར་ཕྱིན་སློབ་མ་མང་པོ་ཐོན་ཏེ་སྤྱི་ཚོགས་ནང་དུ་བྱ་བ་ལས་ཀྱིན་ཡོད་པ་རེད་མོད། ལོ་འདི་འདྲའི་རིང་ལ་སློབ་གྲྭའི་ངོ་བོ་ལ་འགྱུར་བ་ཐེབས་ཡོད་མེད་དང་། གོ་སྐབས་དང་ལེ་ཚན་མང་རུ་བཏང་ཡོད་མེད་སོགས་སུ་བལྟས་ན་ཧ་ཅང་གིས་ཡར་རྒྱས་ཆེན་པོ་སོང་ཡོད་པའི་སྣང་ཚུལ་མི་འདུག དེ་བཞིན་དུ། ལས་བྱེད་དང་དགེ་རྒན་གྱི་མིང་ཞིག་གི་དགོས་མཁོ་ལ་བརྟེན་ནས་སཱ་ར་མཐོ་སློབ་ལ་སོགས་པ་གཅིག་གཉིས་ཤིག་བཙུགས་པ་འདི་ནི་ཛ་དྲག་གི་གནས་སྟངས་ཀྱིས་བཙུགས་ཤིང་ཕན་ཐོགས་ཀྱང་བྱུང་ཡོད་པ་རེད། དུས་རབས་འགྱུར་བ་དང་སློབ་སྦྱོང་བྱེད་པའི་དགོས་དམིགས་མ་འདྲ་བ། སྤྱི་ཚོགས་སུ་ལས་སྣེ་འཚོལ་སྟངས་དང་སློབ་གསོ་མྱངས་སྟངས། ཞིབ་འཇུག་བྱེད་སྟངས་སོགས་སུ་འགྱུར་བ་མང་དག་ཅིག་འགྲོ་ཡི་ཡོད་པ་དང་མཉམ་དུ་ཡར་རྒྱས་སུ་འགྲོ་དགོས་པ་ཞིག་ཡིན་མོད། འོན་ཀྱང་མཐོ་སློབ་དེ་རིགས་ཀྱི་ངོ་བོ་ཡར་རྒྱས་སུ་སོང་བ་ཞིག་མཐོང་གི་མི་འདུག
དེ་མིན་སཱ་ར་མཐོ་སློབ་དང་ཝར་ནཱ་མཐོ་སློབ། ནོར་གླིང་མཐོ་སློབ་དང་སྨན་རྩིས་ཁང་མཐོ་སློབ་སོགས་ཀྱིས་ཕན་ཚུན་ལ་རོགས་འདེགས་དང་གཅིག་གཅིག་གི་ནུས་པ་ཕྱོགས་གཅིག་ཏུ་བསྒྲིལ་པའི་ནུས་པ་ཧ་ཅང་གིས་ཞན་པོ་རེད་བསམ། དཔེར་ན་ང་ཚོར་སྤུས་ཚད་གང་འཚམས་ཡག་པོ་ཡོད་པའི་མཐོ་རིམ་རིག་གནས་རམས་འབྱམས་པ་རྣམས་ཀྱིས་མུ་མཐུད་དུ་སློབ་གཉེར་བྱེད་པའི་སྡིངས་ཆ་ཡོད་རུང་། ཕན་ཚུན་གྱིས་ངོས་ལེན་མ་བྱས་པའི་གནས་སྟངས་ཀྱིས་ཕྱོགས་རིས་པ་ཞིག་ཆགས་ཏེ། རིག་གནས་རམས་འབྱམས་པ་མ་གཏོགས་དེའི་སྒང་དུ་འགྲོ་བའི་སྡིངས་ཆ་མེད་པ་དང་། གལ་སྲིད་སྡིངས་ཆ་ཞིག་གདམས་དགོས་ན་སྔོན་མ་བཏོན་ཚར་བའི་ལག་ཁྱེར་ངོས་ལེན་མེད་པ་ཡིན་ན། སྔོན་མ་བཏོན་ཚར་བའི་ལོ་དེ་དག་ཡང་བསྐྱར་བཏང་སྟེ་མགོ་ནས་སློབ་སྦྱོང་བྱེད་དགོས་པ་མ་གཏོགས་མུ་མཐུད་དུ་སྡིངས་ཆ་ཞིག་ཏུ་འགྲོ་ས་མེད་པ་རེད། ངས་བསམ་ན་ཕྱི་ལོག་གི་ཤུགས་རྐྱེན་ཞིག་རེད་བསམ་གྱི་མི་འདུག ང་ཚོ་བཙན་བྱོལ་གྱི་ངོས་ནས་ལམ་ཁ་བཏོད་དགོས་ཀྱི་ཡོད་པ་ཞིག་རེད་ལ། ལམ་ཁ་འདི་མ་བཏོད་པ་ཡིན་ན་སོ་སོའི་སློབ་གསོ་ལ་ཚད་བཀག་བྱས་པ་ཞིག་རེད། སློབ་སྦྱོང་བྱེད་མཁན་ཡོད་དང་མེད་ནི་སྤྱི་ཚོགས་ཀྱི་གནས་སྟངས་ཤིག་དང་། གལ་སྲིད་ཡོད་པ་ཡིན་རུང་གདམས་ཀ་བྱས་དང་མ་བྱས་པ་ནི་སྤྱི་ཚོགས་ཀྱི་གནས་སྟངས་ཤིག་རེད་མོད།
སློབ་སྦྱོང་བྱེད་པར་གདམས་ཀ་བྱེད་མཁན་རྣམས་ལ་གོ་སྐབས་བསྐྲུན་དགོས་པ་ནི་གཞུང་དང་སློབ་གྲྭ་སོགས་ཀྱི་འགན་འཁུར་ཞིག་ཏུ་གྱུར་ཡོད་པ་རེད།
དེ་བས་ལོ་སྔོན་མར་སཱ་ར་དང་སྨན་རྩིས་ཁང་སོགས་སུ་མཐོ་རིམ་སློབ་གསོ་མྱོང་མཁན་གྱི་གྲངས་ཀར་གཞིགས་ན། གང་ལ་གང་འཚམས་ཀྱིས་བོད་ཡིག་གི་ལམ་ནས་མཐོ་རིམ་སློབ་གསོ་མྱང་འདོད་ཀྱི་སློབ་མ་མང་པོ་ཡོད་པ་ནི་ཧ་ཅང་གསལ་བོ་ཡིན་པས་ན་གོ་སྐབས་སྐྲུན་པ་གལ་ཆེ་ཤོས་རེད་བསམ། ནམ་རྒྱུན་ང་ཚོའི་ཁ་ནས་བཤད་པ་ལྟར་ན། སོ་སོའི་སྐད་དང་ཡི་གེ ཆོས་དང་རིག་གཞུང་། ལྷག་པར་དུ་གཞོན་སྐྱེས་རྣམས་ཀྱིས་སློབ་སྦྱོང་བྱེད་དགོས་པ་སོགས་ཤུགས་ཆེན་པོས་བཤད་ཀྱི་ཡོད་མོད། ཁ་ཤས་ཤིག་གིས་འཛིན་རིམ་བཅུ་གཉིས་ཐོན་པ་ནས་སྐད་ཡིག་གཞན་གྱིས་མཐོ་རིམ་སློབ་གསོ་མྱང་མཁན་ནི་གནས་ཚུལ་ལོག་ག་ཞིག་རེད། ཁ་ཤས་ཤིག་གིས་བོད་རང་གི་སྐད་ཡིག་གི་ལམ་ནས་འགྲོ་མཁན་རྣམས་སུ་གོ་སྐབས་སྐྲུན་པ་ནི་སོ་སོའི་ཆོས་དང་རིག་གཞུང་། སྐད་དང་ཡི་གེ་ལ་བདག་གཅེས་དང་སྲུང་སྐྱོབས་བྱེད་མིན་གྱི་ཁོར་ཡུག་བསྐྲུན་དང་མ་སྐྲུན་པའི་ཁྱད་པར་ལ་ཐུག་འདུག་བསམ་གྱི་ཡོད།
གསར་འགོད་པ་ཆོས་ཉིད།

robotstxt: allowed

filter: keep


text:
བོད་ཆས་དང“འགྱིང་འགྲོས”ཀྱིས་བོད་རང་བཙན་ཉིན་མོ་བརྩི་སྲུང་ཞུས་སོང་།
༧རྒྱལ་མཆོག་སྐུ་ཕྲེང་བཅུ་གསུམ་པ་ཆེན་པོ་མཆོག་གིས་ཆུ་གླང་རྩ་ཚིག་གམ་རང་བཙན་བསྒྲགས་གཏམ་སྤེལ་ནས་ལོ་ངོ་ཧྲིལ་པོ་ ༡༠༧ འཁོར་བའི་ཉིན་མོར། རྒྱ་གར་བོད་རང་བཙན་སློབ་ཕྲུག་ཚོགས་པ་ནས་“འགྱིང་འགྲོས”ཞེས་པའི་ལས་འགུལ་ཞིག་གོ་སྒྲིག་ཞུས་ནས་བོད་རྒྱལ་ཁབ་ཆེན་པོའི་ལོ་རྒྱུས་རིང་མོའི་ཁྲོད་ཀྱི་ཉིན་མོ་གལ་ཆེན་དེ་སྲུང་བརྩི་དང་རྗེས་དྲན་ཞུས་སོང་།
དེ་ཡང་བོད་ཆས་གྱོན་ནས་དྷ་སའི་མེག་གྷན་གྱི་སྲང་ལམ་དུ་“འགྱིང་འགྲོས”ཀྱིས་སྐྱོད་པའི་ལས་འགུལ་དེ་དེ་རིང་ཉིན་གུང་གི་ཆུ་ཚོད་ ༡༢: ༣༠ ཡོལ་ཙམ་ལ་འགོ་ཚུགས་སོང་བ་དང་། བོད་ཀྱི་གཡག་དང་གངས་སེང་གི་འབག་གོས་གྱོན་མཁན་དང་། མདོ་དབུས་ཁམས་གསུམ་གྱི་ཆས་གོས་གྱོན་པའི་ལས་འགུལ་བ་ཚོས་བོད་རྒྱལ་ཁབ་ཆེན་པོའི་རྒྱལ་དར་དང་། ཐང་གའི་གཟུགས་སུ་བཟོས་པའི་ཆུ་གླང་རྩ་ཚིག་ཁྱེར་ནས་གཙུག་ལག་ཁང་གི་སྒོ་འགྲམ་དུ་ཡོད་པའི་དཔའ་བོའི་རྡོ་རིང་ནས་དྷ་སའི་སུམ་མདོ་བར་འགྱིང་འགྲོས་ཀྱིས་བསྐྱོད་སོང་།
“འགྱིང་འགྲོས”ཞེས་པའི་ལས་འགུལ་དེའི་འགོ་དངོས་སུ་མ་ཚུགས་པའི་སྔོན་ལ། རྒྱ་གར་བོད་རང་བཙན་སློབ་ཕྲུག་ཚོགས་པའི་འགན་འཛིན་རིག་འཛིན་ཆོས་སྒྲོན་གྱིས་ལས་འགུལ་དེ་ལྟ་བུ་ཞིག་སྤེལ་དགོས་པའི་རྒྱུ་མཚན་དང་རྒྱབ་ལྗོངས་སྐོར་གྱི་གཏམ་བཤད་ཅིག་སྤེལ་བའི་ནང་། བོད་རང་བཙན་སློབ་ཕྲུག་ཚོགས་པས་༧གོང་ས་བཅུ་གསུམ་པ་ཆེན་པོས་རང་བཙན་བསྒྲགས་གཏམ་སྤེལ་ནས་ལོ་ ༡༠༠ འཁོར་བའི་ལོ་སྟེ། ཕྱི་ལོ་ ༢༠༡༣ ནས་དེ་འདྲའི་ལས་འགུལ་སྤེལ་བཞིན་ཡོད་པ་དང་། དེ་རིང་ཆས་གོས་གྱོན་ནས་འགྲོ་བའི་དམིགས་ཡུལ་གཙོ་བོ་དེ་ནི་བོད་ནང་དུ་ཡོད་པའི་བོད་མི་ཚོས་རིག་གཞུང་བེད་སྤྱོད་བྱས་ནས་རྒྱ་མི་དང་། དམར་ཤོག་གཞུང་ལ་ཁ་གཏད་གཅོག་པ་དང་། དེ་བཞིན་སོ་སོ་བོད་པ་ཡིན་པའི་སྤོབས་པ་ངོམ་པ་དེར་རྒྱབ་སྐྱོར་གྱི་རྣམ་པ་མཚོན་ཆེད་དང་། ཁོ་ཚོའི་ལས་འགུལ་ཤུགས་ཆེ་རུ་གཏོང་ཆེད་ཡིན་ཚུལ་བརྗོད་སོང་།
དེ་བཞིན་དེ་འགུལ་དེར་མཉམ་ཞུགས་བྱེད་མཁན་འགའ་ལ་མཉམ་ཞུགས་བྱེད་པའི་རྒྱུ་མཚན་སྐོར་སྐད་ཆ་དྲིས་པ་ན། བསྟན་འཛིན་ཕུན་ཚོགས་ཀྱིས“ཁོང་ཚོའི་ལས་འགུལ་ནང་མཉམ་ཞུགས་བྱེད་དགོས་པའི་[རྒྱུ་མཚན]གཙོ་བོ་ཞིག་ག་རེ་མཐོང་སོང་ལབས་ན། ཁོ་རང་ཚོས་གཞི་འཛིན་ས་དེ་བོད་ཀྱི་ཆས་གོས་རིག་གཞུང་དེའི་སྒང་ལ་རེད་འདུག དེའི་སྒང་ལ་ངས་ཟུར་ནས་ཁོང་ཚོར་རོགས་པ་འདྲ་བྱས་ན། སྔོན་མ་ལོ་རྒྱུས་ནས་ཡོད་པའི་དུག་ལོག་དེ་ཚོ་གོན་ཡོང་དུས། བོད་མི་རིགས་ཀྱི་ངོ་བོ་ཨེ་འདྲ་ཞིག་འདུག་ཨང་སྙམ་པའི་སྤོབས་པ་སྐྱེ་དགོས་པ་ཞིག་རེད་བསམས་སོང”ཞེས་བརྗོད་བྱུང་།
དེ་མིན་ད་དུང་བསྟན་འཛིན་ལྷ་སྒྲོན་གྱིས་ལས་འགུལ་དེའི་ནང་འཛུལ་ཞུགས་བྱེད་པའི་རྒྱུ་མཚན་སྐོར་ལ་འདི་ལྟར་བརྗོད་བྱུང་སྟེ། “བོད་རང་བཙན་སློབ་ཕྲུག་ཚོགས་པས་གོ་སྒྲིག་བྱས་པའི་ལས་འགུལ་འདིའི་ནང་འཛུལ་ཞུགས་བྱེད་དགོས་པའི་རྒྱུ་མཚན་དེ། དེ་རིང་སྐུ་ཕྲེང་བཅུ་གསུམ་གྱིས་ ༡༩༡༣ ཟླ་ ༢ ཚེས ༡༣ ལ་བོད་རང་བཙན་ཡིན་ཞེས་གསལ་བསྒྲགས་བྱས་ཡོད་རེད། དེ་ནས་བོད་ནང་དུ་ཡོད་པའི་རྒྱ་མིའི་དམག་སྒར་མང་པོ་ཡོད་པ་ཚང་མ་མར་ཕུད་ནས། བོད་ནང་ལ་དེང་རབས་ཀྱི་རྒྱལ་ཁབ་ཀྱི་བསམ་བློ་(Idea)ཐེངས་དང་པོར་སྐུ་ཕྲེང་བཅུ་གསུམ་གྱིས་ངོ་སྤྲོད་བྱས་པ་རེད། སྐབས་དེའི་དུས་ཚོད་དེ་གལ་ཆེན་པོ་དཔེ་ཡིན་པ་ང་ཚོ་ཚང་མས་ཧ་གོ་ཡི་རེད། དེ་རིང་ལོ་ ༡༠༧ ཕྱིན་པའི་རྗེས་དྲན་དུས་ཚོད་དེ་ལ་བོད་རང་བཙན་སློབ་ཕྲུག་ཚོགས་པ་ནས་གོ་སྒྲིག་ཞུས་པ་དེ་ང་རང་ངོས་ནས་འཛུལ་ཞུགས་བྱེད་རྒྱུ་དེ་དཔེ་གལ་ཆེན་པོ་ཚོར་སོང་། དེ་ནས་འདིར་ཡོང་བ་ཡིན།”
གཞན་ཡང་ལས་འགུལ་འདིའི་ཆ་ཤས་གཞན་ཞིག་ནི། ཕྱི་དྲོའི་ཆུ་ཚོད་ ༦ པའི་ཐོག་མཁས་པ་གཉིས་ཀྱིས་སིམ་ལའི་ཆིངས་ཡིག་དང་འབྲེལ་བའི་ཐོག་ལ་གཏམ་བཤད་ཀྱང་གནང་རྒྱུ་ཡིན་འདུག །
གསར་འགོད་པ་དཀོན་མཆོག་རབ་བརྟན།


text:
ཡོ་ཝེ་ཆོན་གྱིས་བརྩམས།
གླེང་གཞི།
བྲམ་ཟེ་ཆོས་ལུགས་ནི་རྒྱ་གར་གྱི་སྲོལ་རྒྱུན་ཆོས་ལུགས་ཡིན་པར་མ་ཟད། རྒྱ་གར་གྱི་གནའ་བོའི་ལོ་རྒྱུས་སུ་ཤུགས་རྐྱེན་ཆེས་ཟབ་པའི་ཆོས་ལུགས་ཀྱང་ཡིན། ཆོས་ལུགས་འདི་ཕྱིས་སུ་ཧིན་ངྷུ་ཆོས་ལུགས་སུ་བསྒྱུརད། ཧིན་ངྷུ་ཆོས་ལུགས་བྱུང་འཕེལ་གྱི་གོ་རིམ་ཁྲོད་དུ་སྔོན་གྱི་བྲམ་ཟེ་ཆོས་ལུགས་སུ་མི་འདུ་བའི་ནང་དོན་ཁག་ཅིག་སླེབས་ཤིང་། རྒྱ་གར་གྱི་ཆོས་ལུགས་གཞན་དང་དམངས་ཁྲོད་ཀྱི་དད་མོས་ཀྱི་ནང་དོན་ཚུར་བསྡུ་རུབ་བྱས། གནའ་བོའི་བྲམ་ཟེ་ཆོས་ལུགས་དང་མི་འདྲ་བའི་ཆ་མང་དུ་ཕྱིན་མོད། འོན་ཀྱང་། ཧིན་ངྷུ་ཆོས་ལུགས་གྲུབ་པའི་གཞི་རྩའི་རྣམ་གཞག་གཙོ་བོ་ནི་བྲམ་ཟེ་ཆོས་ལུགས་ཀྱི་བསམ་བློ་ཡིན་པ་རེད། ཉེ་དུས་སུ། ཧིན་ངྷུ་ཆོས་ལུགས་ནི་རྒྱ་གར་མ་ཟད། འཛམ་གླིང་སྒང་གི་རྒྱལ་ཁབ་གཞན་དག་ལ་ཤུགས་རྐྱེན་ཟབ་མོ་ཐེབས་ཡོད་པ་རེད། དེའི་ཕྱིར། གནའ་བོའི་བྲམ་ཟེ་ཆོས་ལུགས་ཀྱིས་རྣམ་པ་གསར་བའི་ལམ་ནས་འཛམ་གླིང་གི་ཆོས་དད་པ་དང་འདི་འདྲའི་ཆོས་གཞན་ལ་དད་པའི་མང་ཚོགས་ལ་ཤུགས་རྐྱེན་ཟབ་མོ་འཇོག་བཞིན་ཡོད་ཅེས་སྨྲ་ཡང་བཏུབ་བོ།།
དྲང་མོར་ཞུས་ན། བྲམ་ཟེ་ཆོས་ལུགས་ནི་ཀྲུང་གོའི་མང་ཚོགས་ལ་མཚོན་ན་ལྟོས་བཅོས་ཀྱིས་རྒྱུས་མངའ་མེད་པའི་ཆོས་ལུགས་ཤིག་རེད། ཀྲུང་གོའི་མི་རྣམས་རྒྱུས་མངའ་ཡོད་པའི་རྒྱ་གར་གྱི་ཆོས་ལུགས་ནི་སངས་རྒྱས་ཆོས་ལུགས་རེད། རྒྱ་གར་གྱི་ཆོས་ལུགས་ཁྲོད་ཀྲུང་གོའི་རིག་གནས་དང་ཀྲུང་གོའི་བསམ་བློའི་ལོ་རྒྱུས་ལ་ཤུགས་རྐྱེན་ཅུང་ཟབ་པ་ནི་སངས་རྒྱས་ཆོས་ལུགས་ཡིན་པ་རེད། ཡིན་ནའང་། རྒྱ་གར་གྱི་སངས་རྒྱས་ཆོས་ལུགས་ཁྲོད་ཀྱི་ལྟ་གྲུབ་མང་པོ་བྲམ་ཟེ་ཆོས་ལུགས་དང་འབྲེལ་བ་ཤིན་ཏུ་ཟབ། དེ་བས་ན། སངས་རྒྱས་ཆོས་ལུགས་དང་འགྲོགས་ཏེ། བྲམ་ཟེ་ཆོས་ལུགས་ཀྱིས་བརྒྱུད་པའི་ཚུལ་གྱིས་ཀྲུང་གོའི་རིག་གནས་ལ་ཤུགས་རྐྱེན་ཟབ་མོ་བཞག་ཡོད་པ་རེད་ཅེས་སྨྲ་བར་རིགས་སོ།། སངས་རྒྱས་ཆོས་ལུགས་ལ་མཚོན་ནས་བཤད་ན། དེའི་ནང་གི་ལྟ་གྲུབ་མང་པོ་དང་། སྒོས་སུ་ཆེས་སྔ་ཤོས་ཀྱི་སངས་རྒྱས་ཆོས་ལུགས་ཀྱི་ལྟ་གྲུབ་མང་པོ་ནི། བྲམ་ཟེ་ཆོས་ལུགས་ལ་དགག་བཞག་དང་ལེན་གྱིས་གྲུབ་པ་རེད། སངས་རྒྱས་ཆོས་ལུགས་ཀྱི་ཡིག་ཆ་མང་པོའི་ཁྲོད་དུ། བྲམ་ཟེ་ཆོས་ལུགས་དང་འབྲེལ་བའི་ནང་དོན་མང་པོ་ཐོན་ཡོད་དེ། བྲམ་ཟེ་ཆོས་ལུགས་དང་ལྟ་བའི་ཆ་ནས་དགག་བཞག་སྤོང་གསུམ་དང་། ཡང་ན། བྲམ་ཟེ་ཆོས་ལུགས་ཀྱི་འབྲེལ་ཡོད་གནད་དོན་གླེང་བའོ།། བྲམ་ཟེ་ཆོས་ལུགས་ལ་རྒྱུས་ལོན་མ་བྱས་ཚེ། ཕྱོགས་སྒོར་མོ་ནས་སངས་རྒྱས་ཆོས་ལུགས་ཀྱི་ལྟ་གྲུབ་ཀྱི་འབྱུང་ཁུངས་དང་ལོ་རྒྱུས་ལ་ཉམས་ཞིབ་བྱེད་པའི་ཐད་ལ་དཀའ་ངལ་ཅུང་ཆེན་པོ་ཡོད་པ་རེད། དོན་སྙིང་འདིའི་ངོས་ནས་བཤད་ན། བྲམ་ཟེ་ཆོས་ལུགས་ལ་ཉམས་ཞིབ་བྱེད་པ་དེ་སངས་རྒྱས་ཆོས་ལུགས་ཤེས་རྟོགས་བྱེད་པར་བླ་ན་མེད་པའི་དོན་སྙིང་ཡོད། དེ་དང་བསྟུན་ནས་གླེང་ན། བྲམ་ཟེ་ཆོས་ལུགས་ལ་དང་དོད་བགྱིས་པ་དེ་ཀྲུང་གོའི་རིག་གནས་ངོས་ནས་ཀྱང་དགོས་ངེས་ཤིག་ཏུ་གྲུབ་བོ།།
རིག་གཞུང་ཉམས་ཞིབ་ཀྱི་ངོས་ནས་བཤད་ན། བྲམ་ཟེ་ཆོས་ལུགས་ཀྱི་ཉམས་ཞིབ་རིན་ཐང་དེ་ཉིད་ད་དུང་ཕྱོགས་གཞན་ནས་མངོན་ཐུབ་སྟེ། བྲམ་ཟེ་ཆོས་ལུགས་ནི་རྒྱ་གར་གྱི་ཅུང་སྔ་ཤོས་ཀྱི་ཆོས་ལུགས་སུ་ཆགས་པས། ཆོས་ལུགས་འདིའི་ཁྲོད་ཀྱི་ལྷའི་རྣམ་ཤེས་ལ་དད་པའི་ཐོག་མའི་རྣམ་པ་དང་། མཆོད་སྦྱིན་གྱི་ཐོག་མའི་རྣམ་པ་དང་རིགས་དབྱེ་སོགས་ནི་མིའི་རིགས་ཀྱི་ཐོག་མའི་ཆོས་ལུགས་བྱུང་བ་ལ་ཞིབ་འཇུག་བྱེད་པའི་དཔྱད་གཞིའི་རྒྱུ་ཆ་གལ་ཆེན་དུ་མཐོང་། ཡང་གཅིག་བཤད་ན། བྲམ་ཟེ་ཆོས་ལུགས་ཀྱི་ཐོག་མའི་རྣམ་པ་ནི་སྤྱིར་བཏང་ཆོས་ལུགས་བྱུང་བའི་རྒྱུ་རྐྱེན་དང་། ཆོས་ལུགས་གྲུབ་པའི་སྤྱིར་བཏང་ཆོས་ཉིད་དམ་ཁྱད་ཆོས་ལ་ཞིབ་འཇུག་བྱེད་པར་རིན་ཐང་ཆེན་པོ་ཡོད། བྲམ་ཟེ་ཆོས་ལུགས་ཀྱི་ཕྱིས་ཀྱི་འཕེལ་རྒྱས་དང་འགྱུར་ལྡོག། རྗེས་ཀྱི་རྒྱ་གར་གྱི་སྤྱི་ཚོགས་ཀྱི་ལྷ་ལ་དད་པའི་རྣམ་པ་དང་། ཆོ་ག་སོགས་ནི་འཛམ་གླིང་ཆོས་ལུགས་རིག་པའི་བྱུང་འཕེལ་གྱི་ཉམས་ཞིབ་ཁ་ཕྱོགས་ཡིན་ནོ།།
བྲམ་ཟེ་ཆོས་ལུགས་ཀྱིས་གཏན་ལ་ཕབ་པའི་འཚོ་བའི་གོམས་སྲོལ་ནི་རྒྱ་གར་ཁོ་ན་ཉིད་ལ་མངའ་བའི་གཙོ་རྒྱུགས་ཆོས་ལུགས་ཀྱི་འདུ་ཤེས་ཀྱི་ཤུགས་རྐྱེན་འོག་གི་སྤྱི་ཚོགས་འབྲེལ་བའི་ལྟ་གྲུབ་ཡིན་ཞིང་། དེ་ཉིད་ནི་གནའ་རབས་རྒྱ་གར་གྱི་ཆོས་ལུགས་གྲུབ་མཐའ་སྨྲ་བས་བཏོན་པའི་མི་དང་མིའི་བར་གྱི་ཡོད་འོས་པའི་འབྲེལ་བའི་ཐད་ཀྱི་ལྟ་གྲུབ་གཙོ་བོའི་ནང་གི་གཅིག་གོ། ལྟ་གྲུབ་འདི་རིགས་ཀྱི་ཁྲོད་དུ། གནའ་རབས་རྒྱ་གར་གྱི་ལྟ་གྲུབ་རྣམ་གཞག་གམ་སྦྱོར་བའི་ལྟ་གྲུབ་མི་ཉུང་བ་ཞིག་འདུ་ཞིང་། ད་དུང་ཆབ་སྲིད་ཀྱི་ལྟ་གྲུབ་དང་། ཁྲིམས་འཛིན་ལྟ་གྲུབ། དམངས་སྲོལ་གྱི་འདུ་ཤེས་སོགས་ཀྱང་འདུ། འདིའི་ཕྱོགས་ཀྱི་ནང་དོན་རྣམས་ནི་མིའི་རིགས་ཀྱི་སྤྱི་ཚོགས་བྱུང་འཕེལ་དང་། ཆབ་སྲིད་བྱུང་འཕེལ། དཔལ་འབྱོར་བྱུང་འཕེལ་བཅས་ལ་ཉམས་ཞིབ་བྱེད་པར་རིན་ཐང་གལ་ཆེན་ལྡན།
བྲམ་ཟེ་ཆོས་ལུགས་ཀྱི་མཚན་ཉིད་རིག་པ་ནི་འཛམ་གླིང་མཚན་ཉིད་རིག་པར་ཞིབ་འཇུག་བྱེད་པའི་ངོས་ནས་ཀྱང་དོན་སྙིང་གལ་ཆེན་ལྡན། རྒྱ་གར་ནི་འཛམ་གླིང་མཚན་ཉིད་རིག་པའི་ཆེས་སྔ་ཤོས་ཀྱི་འབྱུང་ཁུངས་གྲས་ཀྱི་གཅིག་གོ། རྒྱ་གར་གྱི་མཚན་ཉིད་རིག་པ་དང་། ཀྲུང་གོའི་མཚན་ཉིད་རིག་པ། ནུབ་གླིང༼ ཡོབ་གླིང་། ༽མཚན་ཉིད་རིག་པ་གསུམ་ལ་འཛམ་གླིང་མཚན་ཉིད་རིག་པའི་མ་ལག་གསུམ་དུ་འབོད་ཅིང་། འཛམ་གླིང་དཔལ་ཡོན་གྱི་ལོ་རྒྱུས་སུ་གདན་ཐོབ་མངོན་པར་གསལ་ཏོ།། དེར་མ་ཟད། བྲམ་ཟེ་ཆོས་ལུགས་ཀྱི་མཚན་ཉིད་རིག་པ་ནི་རྒྱ་གར་མཚན་ཉིད་རིག་པའི་རྩ་བའི་ནང་དོན་དང་སྲོག་ཤིང་གཙོ་བོ་ཡིན་པ་རེད། རྒྱ་གར་གྱི་གནའ་རབས་མཚན་ཉིད་རིག་པ་དེ་ཉིད་ཚད་ངེས་ཅན་ཞིག་ནས་ཆོས་ལུགས་ཀྱི་བསམ་བློའམ་ཆོས་ལུགས་གྲུབ་མཐའི་ཁྲོད་མངོན་པའི་མཚན་ཉིད་རིག་པ་ཡིན་ལ། རྒྱ་གར་གྱི་མཚན་ཉིད་རིག་པའི་གྲུབ་མཐའི་ཁྲོད་དུ་ཆོས་ལུགས་ཀྱི་གྲུབ་ཆ་མེད་མཁན་ཤིན་ཏུ་ཉུང་། བྲམ་ཟེ་ཆོས་ལུགས་ཀྱི་མཚན་ཉིད་རིག་པ་དང་སངས་རྒྱས་ཆོས་ལུགས་ཀྱི་མཚན་ཉིད་རིག་པ་ཚང་མར་འཛམ་གླིང་ཆོས་ལུགས་མཚན་ཉིད་རིག་པའི་ཁྲོད་དུ་འཐུས་ཚབ་རང་བཞིན་ལྡན་པའི་བསམ་བློའི་ནང་དོན་ཡོད་པ་ཡིན་པ་དང་། མིའི་རིགས་ཀྱི་གཞུང་ལུགས་བསམ་བློའི་བྱུང་འཕེལ་སྟེང་ཐུན་མིན་གྱི་ཁྱད་ཆོས་མངའ་འོ།།
བྲམ་ཟེ་ཆོས་ལུགས་དེ་ཉིད་བྱུང་བ་དང་འཕེལ་བའི་གོ་རིམ་ཁྲོད་དུ། རྒྱ་གར་ཆོས་ལུགས་གྲུབ་མཐའ་གཞན་དང་མི་འདྲ་བའི་ཁོ་རང་གི་ཁྱད་ཆོས་ཡོད་པར་སྣང་སྟེ། དེ་ཡང་ཁོ་རང་གི་བྱུང་བ་དང་། གལ་ཆེའི་བསྟན་བཅོས། ད་དུང་སྤྱི་ཚོགས་ཀྱི་མི་ཆོས་བསམ་བློ་སོགས་ལས་མངོན་པ་ཅུང་གསལ་ཏོ།།
རྒྱ་གར་གྱི་ལོ་རྒྱུས་སུ་དར་རྒྱས་ཆེ་བའི་ཆོས་ལུགས་གྲུབ་མཐའ་གཞན་དག་སྟེ། དཔེར་ན་སངས་རྒྱས་ཆོས་ལུགས་དང་། གཅེར་བུ་བའི་ཆོས། ཞི་ཁེ་ཆོས་ལུགས། དབྱི་སི་ལམ་གྱི་ཆོས་ལུགས་སོགས་ལ་ཆོས་ལུགས་དེ་ཉིད་ཀྱི་སྲོལ་འབྱེད་པའམ་སྟོན་པ་ཡོད་པ་རེད། དཔེར་ན། སངས་རྒྱས་ཆོས་ལུགས་ཀྱི་ཤྰཀྱ་ཐུབ་པ་དང་། གཅེར་བུ་བའི་དཔའ་བོ་ཆེན་པོ། ཞི་ཁེ་ཆོས་ཀྱི་ནྰ་ནྰ་ཁི། དབྱི་སི་ལམ་གྱི་སྦྲང་རྩི་བློ་གྲོས་བཅས་སོ།། ཡིན་ནའང་། བྲམ་ཟེ་ཆོས་ལུགས་ལ་ཆེས་ཐོག་མའི་ཆོས་བརྒྱུད་གྲུབ་མཐའི་སྟོན་པ་མེད་དོ།། ཆོས་ལུགས་འདིའི་ཐོག་མའི་རྣམ་པ་ནི་ཅུང་མི་གསལ་བའམ་གྲུབ་མཐའི་ཁྱད་ཆོས་མི་གསལ་བའི་ཆོས་ལུགས་བསམ་བློ་རིགས་ཤིག་རེད། འདིའི་ཆེས་ཐོག་མའི་རྣམ་པ་ནི་ཕྱི་ཚུལ་དུ་མི་ཆེ་གེ་མོའི་བསམ་བློ་དཀྱིལ་སྙིང་དུ་འཛིན་པའམ་རྣམ་གཞག་ཅིག་གཞིར་བཟུང་སྟེ་མཆེད་པ་ནི་མ་ཡིན་པར། མི་སྐོར་ཞིག་གམ་གྲལ་རིམ་གྱི་མིའི་ལྟ་གྲུབ་བམ་འདོད་ཚུལ་རིམ་པར་འཕེལ་རྒྱས་སུ་ཕྱིན་པ་རེད། བྱེ་བྲག་ཏུ་བཤད་ན། རྒྱ་གར་གྱི་རིགས་རུས་ལམ་ལུགས་དང་ཐད་ཀར་འབྲེལ་བ་ཡོད། རིགས་རུས་ལམ་ལུགས་མ་གྲུབ་སྔོན་རྒྱ་གར་དུ་ཆོས་ལུགས་དད་མོས་རེ་འགའ་གཞི་གྲུབ་མོད། དད་མོས་དེ་དག་བྲམ་ཟེ་ཆོས་ལུགས་བྱུང་རྗེས་དེ་དག་ལས་ལེགས་ཆ་དང་དགེ་མཚན་མི་ཉུང་བ་ཚུར་བསྡུས་ཡོད་པ་རེད། དེ་ལྟ་ནའང་། བྲམ་ཟེ་ཆོས་ལུགས་ཀྱི་ཆོས་ཀྱི་རྐང་བའམ་ལྟ་གྲུབ་ཀྱི་སྙིང་བོ་ནི་རྒྱ་གར་གྱི་རིགས་རུས་ལམ་ལུགས་བྱུང་རྗེས་ཀྱི་འབྲས་བུ་ཡིན་ཞིང་། གཙོ་བོ་རྒྱ་གར་གྱི་རིགས་རུས་ལམ་ལུགས་ཁྲོད་དུ་བྲམ་ཟེ་ཆོས་ལུགས་མཆོད་སྦྱིན་གྲལ་རིམ་གྱི་ལྟ་གྲུབ་མཚོན་གྱི་ཡོད། འདི་ཆོས་ལུགས་གྲུབ་མཐའ་གཞན་དང་ཁྱད་པར་ཡོད་དོ།།
བྲམ་ཟེ་ཆོས་ལུགས་ཀྱི་ཡིག་ཆའི་ཕྱོགས་ནས་ཀྱང་ཁྱད་ཆོས་དང་ལྡན་པ་ཞིག་ཡིན། རྒྱ་གར་གྱི་ཆོས་ལུགས་གྲུབ་མཐའ་གཞན་གྱི་ཁྲོད་དུ། སྤྱིར་བཏང་དུ་བཤད་ན། སྟོན་པའི་མདོ་དང་གསུང་རབ༼ སྟོན་པའི་མདོ་དང་བསྟན་བཅོས་སུ་ཁས་འཆེས་པ། ༽ ནི་ཆོས་ལུགས་དེ་ཉིད་རྐང་ཚུགས་པའི་རྩ་བ་དང་བསྟན་བཅོས་སུ་བརྩི། དཔེར་ན། སངས་རྒྱས་ཆོས་ལུགས་ཁྲོད་ཀྱི་བཀའ་བསྟན། གཅེར་བུ་བའི་གོས་དཀར་ཅན་གྱིས་འདོད་པའི་ཡན་ལག་བཅུ་གཅིག་པ་ཚང་མ་སྟོན་པའི་བཀའ་འམ་བསྟན་བཅོས་སུ་འདོད། ཡིན་ནའང་། བྲམ་ཟེ་ཆོས་ལུགས་ཀྱི་ཆེས་སྔ་ཤོས་ཀྱི་བསྟན་བཅོས་ཏེ་རིག་བྱེད་ལ་རྩོམ་མཁན་མེད་པར་འདོད་པ་རེད། དེ་ནི་རང་བྱུང་ཡིན་པར་སྨྲ། རིག་བྱེད་ནི་ཆེས་ཐོག་མའི་དུས་སུ་བྲམ་ཟེ་ཆོས་ལུགས་པ་རྣམས་ཀྱིས་བརྩམས་པའི་བསྟན་བཅོས་ཡིན་པ་མ་རེད། ཡིན་ནའང་། ཕྱིས་སུ་བྲམ་ཟེ་ཆོས་ལུགས་པས་རང་ཉིད་ཀྱིས་བྱས་པའི་བསྟན་བཅོས་སུ་ཁས་ལེན། ད་དུང་། ད་ལྟ་བྲམ་ཟེ་ཆོས་ལུགས་ཀྱི་ལྟ་དགོངས་ཀྱི་ཡིག་ཆ་མང་པོ་ལས་རེ་འགའ་གཞི་རྩའི་སྟེང་བྲམ་ཟེ་ཆོས་ལུགས་ཀྱི་བསྟན་བཅོས་ཁ་རྐྱང་ཉིད་ཡིན་པ་མ་རེད། རིག་བྱེད་ཀྱི་ཁྲོད་དུ་བྲམ་ཟེ་ཆོས་ལུགས་ཀྱི་ནང་དོན་མི་ཉུང་བ་ཞིག་ཕུད། རྒྱ་གར་གྱི་ལོ་རྒྱུས་སྙན་རྩོམ་གཉིས་ཏེ། 《མ་ཧ་བྷ་ར་ད།》 དང་། 《དགའ་བྱེད་ར་མ་ཎ།》གཉིས་ཀྱི་ཁྲོད་དུའང་། ནང་དོན་མི་ཉུང་བ་ཞིག་གིས་ཐད་ཀར་དུ་བྲམ་ཟེ་ཆོས་ལུགས་ཀྱི་ལྟ་གྲུབ་མཚོན་གྱི་ཡོད་མོད། འོན་ཀྱང་། ནང་དོན་ཕལ་ཆེ་བ་ནི་སྐབས་དེའི་སྤྱི་ཚོགས་ཀྱི་འཚོ་བ་མཚོན་པའི་རྩོམ་རིག་གཏམ་རྒྱུད་ཡིན་པ་རེད། དེས་ན། བརྒྱུད་པའི་ཚུལ་གྱིས་བྲམ་ཟེ་ཆོས་ལུགས་ཀྱི་ལྟ་གྲུབ་ཁ་ཅིག་མཚོན་གྱི་ཡོད། བྲམ་ཟེ་ཆོས་ལུགས་དང་འབྲེལ་བའི་ཡིག་ཆའི་ཁྲོད་ཕལ་ཆེ་བ་ཞིག་ནི་ཕྱོགས་རེ་བའི་སྒོ་ནས་སམ་ཚད་ངེས་ཅན་ཞིག་ནས་བྲམ་ཟེ་ཆོས་ལུགས་ཀྱི་ལྟ་གྲུབ་མཚོན་གྱི་ཡོད་པ་རེད། སྣ་སྒོར་མོ་ནས་བཤད་ན་གྲུབ་མཐའ་འདི་ཉིད་ཁོ་ནར་བདག་པའི་བསྟན་བཅོས་རང་བཙན་པ་ཡིན་པར་སྨྲ་མི་འོས། འདིའི་ཕྱོགས་ཀྱང་སངས་རྒྱས་ཆོས་ལུགས་སོགས་ཆོས་བརྒྱུད་གྲུབ་མཐའ་གཞན་དང་མི་འདྲའོ།།
བྲམ་ཟེ་ཆོས་ལུགས་ཀྱི་སྤྱི་ཚོགས་ཀྱི་མི་ཆོས་བསམ་བློའི་ཆོས་བརྒྱུད་གྲུབ་མཐའ་ཡང་འབུར་ཐོན་ཡིན། སྤྱི་ཚོགས་ཀྱི་མི་ཆོས་བསམ་བློ་འདི་རིགས་གྲུབ་པ་ནི་རྒྱ་གར་གྱི་རིགས་རུས་ལམ་ལུགས་དང་ཐད་ཀར་འབྲེལ་བ་ཡོད་པ་རེད། འདིས་གཅིག་བསྡུས་ཀྱིས་བྲམ་ཟེ་ཆོས་ལུགས་ནི་བླ་ན་མེད་པ་ཡིན་པའི་ལྟ་དགོངས་མཚོན། མི་ཆོས་བསམ་བློ་འདིའི་ཁྲོད་ཀྱི་དགེ་སྡིག་གི་ཚད་གཞི་གཙོ་བོ་ནི་རིགས་རུས་ལམ་ལུགས་བརྩི་སྲུང་བྱེད་མིན་གཞིར་བཟུང་ཡོད་མེད་ཀྱིས་ཐག་གཅོད་ཀྱིན་ཡོད། བརྩི་སྲུང་བྱེད་པ་ནི་དགེ་བ་དང་། མི་བྱེད་པ་ནི་སྡིག་པ་ཡིན་པ་རེད། བྲམ་ཟེ་ཆོས་ལུགས་དང་སངས་རྒྱས་ཆོས་ལུགས་སོགས་ཀྱི་ཆོས་བརྒྱུད་གྲུབ་མཐའི་མི་ཆོས་བསམ་བློའི་ཁྲོད་དུ་མཐུན་སའམ་འདྲ་ས་མང་པོ་ཡོད། དེ་ནི་དེ་དག་དཔུང་བ་མཉམ་ཞིབ་ཀྱིས་འཕེལ་སྐབས་ཕན་ཚུན་གྱི་ལེགས་ཆ་དང་ལེན་བྱས་པ་ལས་བྱུང་བ་རེད། ཡིན་ནའང་། རིགས་རུས་ཕན་ཚུན་གྱི་འབྲེལ་བའི་སྟེང་དུ། བྲམ་ཟེ་ཆོས་ལུགས་ཀྱིས་རིགས་རུས་མཐོ་དམའ་བཙན་གཉོམ་གྱི་ཁྱད་པར་རྒྱུན་བསྐྱངས་ཀྱིས་ཤུགས་ཆེན་པོས་སྲུང་སྐྱོབ་བྱེད་པ་རེད། འོན་ཏེ། སངས་རྒྱས་ཆོས་ལུགས་སོགས་ཀྱིས་ཚད་ངེས་ཅན་ཞིག་ནས་འདྲ་མཉམ་གྱི་ལྟ་ཚུལ་བཏོན་པ་རེད། བྲམ་ཟེ་ཆོས་ལུགས་དང་ཕྱིས་ཀྱི་ཧིན་ངྷུ་ཆོས་ལུགས་ཀྱི་སྤྱི་ཚོགས་མི་ཆོས་རྣམ་གཞག་གིས་རྒྱ་གར་གྱི་ལོ་རྒྱུས་སུ་ཡུན་རིང་བོའི་གོ་བབ་གལ་ཆེན་བཟུང་ཡོད། གནས་བབ་འདི་རྒྱ་གར་རང་དུ་ཉེ་དེང་གི་སྤྱི་ཚོགས་བར་དུ་རྒྱུན་བསྐྱངས་ཏེ་ཐོན། ཆོས་ལུགས་དང་སྤྱི་ཚོགས་བཅོས་སྒྱུར་ལས་འགུལ་གྱི་རྗེས་སུ་འགྱུར་ལྡོག་ཕྲན་ཙམ་བྱུང་ཡོད་མོད། སྔར་བཞིན་དུ་མི་དམངས་ལ་ཤུགས་རྐྱེན་ཐེབས་མུས་སུ་མཆིས་སོ།།
དེབ་འདི་ས་བཅད་དགུ་རུ་ཕྱེས་ཤིང་། ས་བཅད་དང་པོའི་ནང་དུ་བྲམ་ཟེ་ཆོས་ལུགས་ཀྱི་ཆེས་སྔ་ཤོས་ཀྱི་ཆོས་ཀྱི་རྐང་བ་དང་བྱུང་འཕེལ་ལོ་རྒྱུས་ཀྱི་བརྒྱུད་རིམ་བརྗོད་ཡོད། དེ་ནི་ཀློག་པ་པོས་བྲམ་ཟེ་ཆོས་ལུགས་ཀྱི་ཆོས་ཀྱི་རྐང་བ་དང་བྱུང་འཕེལ་ལོ་རྒྱུས་རགས་ཙམ་ངེས་པའི་ཕྱིར་དང་། ས་བཅད་གཉིས་པར། བྲམ་ཟེ་ཆོས་ལུགས་ཀྱི་བསྟན་བཅོས་གཙོ་བོ་སྟེ། དེར་ཟིན་བྲིས་རེག་ཟིག་དང་བྲམ་ཟེ་ཆོས་ལུགས་ལ་འབྲེལ་ཆེ་བའི་ཡིག་ཆ་དང་ཐད་ཀར་ཆོས་ལུགས་འདིར་གཏོགས་པའི་གསུང་རབ་འདུ། དེའང་གཙོ་བོ་རྒྱུ་ཆའི་ཕྱོགས་ནས་ཀློག་པ་པོས་བྲམ་ཟེ་ཆོས་ལུགས་ཀྱི་གཞི་རྩའི་གནས་ཚུལ་ལ་རྒྱུས་ལོན་པའི་ཆེད་ཡིན། ས་བཅད་གསུམ་པའི་ནང་དུ། རིག་བྱེད་ཉེར་གུས་ཀྱི་གཞུང་དུ་གསལ་བའི་རྐང་ཚུགས་པའི་བྲམ་ཟེ་ཆོས་ལུགས་ཀྱི་གཞི་རྩའི་ལྟ་གྲུབ་ཀྱིས། ཆོས་ལུགས་འདིའི་སྲོག་ཤིང་གི་ལྟ་གྲུབ་དང་འབྱུང་ཁུངས་གསལ་བོར་དོད་པའི་ཕྱིར་དང་། ས་བཅད་བཞི་བར། མ་ནུ་ཞེས་བྱ་བའི་ཆོས་གཞུང་རྟོག་ཞིབ་ཀྱི་ཡུལ་གཙོ་བོར་འཛིན་ཅིང་། བསྟན་བཅོས་འདིའི་ཁྲོད་གསལ་བའི་གནའ་རབས་བྲམ་ཟེ་ཆོས་ལུགས་ཀྱི་སྤྱི་ཚོགས་འཚོ་བའི་ཚད་གཞི་གཅིག་བསྡུས་ཀྱིས་མཚོན་པར་བྱས་ཡོད། ས་བཅད་ལྔ་པའི་ནང་དུ། བྲམ་ཟེ་ཆོས་ལུགས་ཀྱི་ལྷ་ལ་དད་མོས་བྱེད་པའི་སྣང་ཚུལ་སྤྱི་བཤད་བྱས་ཏེ། དེར་བསྟུན་གྱིས་ཆོས་ལུགས་འདིའི་ལྷ་ཡོད་སྨྲ་བའི་བསམ་བློའི་ཁྱད་ཆོས་དང་འཕེལ་རྒྱས་ཀྱི་ལམ་བུ་གཟུགས་ཅན་བཞིན་དུ་མཚོན་པར་བྱས་ཡོད། ས་བཅད་དྲུག་པའི་ནང་དུ། བྲམ་ཟེ་ཆོས་ལུགས་ཀྱི་མཚན་ཉིད་རིག་པའི་གྲུབ་མཐའ་གཙོ་བོ་སྟེ། རྩ་བའི་སྡེ་དྲུག་ཅུང་ཆ་ཚང་བའི་སྒོ་ནས་ཞིབ་བརྗོད་བྱས་ཡོད། ས་བཅད་བདུན་པར། བྲམ་ཟེ་ཆོས་ལུགས་དང་གནའ་བོའི་རྒྱ་གར་གྱི་ཆོས་ལུགས་མཚན་ཉིད་རིག་པའི་གྲུབ་མཐའ་གཞན་བར་གྱི་འབྲེལ་བར་ཉམས་ཞིབ་བྱས་ཡོད་དེ། དེའང་གཙོ་བོ་བྲམ་ཟེ་ཆོས་ལུགས་དང་དགེ་སྦྱོང་ཆོས་ལུགས། གཅེར་བུ་བའི་ཆོས། རྒྱང་པན་པའི་ཆོས་བཅས་ཀྱི་འབྲེལ་བར་ཞིབ་བསྡུར་གྱིས་དབྱེ་ཞིབ་བྱས་ཡོད། ས་བཅད་བརྒྱད་པར། ཆེད་དམིགས་ཀྱིས་བྲམ་ཟེ་ཆོས་ལུགས་དང་སངས་རྒྱས་ཆོས་ལུགས་ཀྱི་གཞུང་ལུགས་འདྲ་ས་དང་མི་འདྲ་ས། གཞི་མཐུན་དུ་སྨྲ་བའི་བསམ་བློ་ལ་དཔྱད་པ་བཏང་ཡོད་དེ། དེའང་ཆོས་ལུགས་གཉིས་ཀྱི་ཁྲོད་ཞུང་ལུགས་གནད་དོན་འགངས་ཆེན་རེ་ཟུང་གཞིར་བཟུང་ཞིབ་བསྡུར་དང་། དེ་དང་སྦྲགས། བྲམ་ཟེ་ཆོས་ལུགས་དང་སངས་རྒྱས་ཆོས་ལུགས་གཉིས་ཀྱི་ལྟ་གྲུབ་ལོ་རྒྱུས་སུ་འབྲེལ་བ་བྱུང་བ་ལ་ཉིང་བསྡུས་ཀྱིས་རྟོག་ཞིབ་བྱས་ཡོད། ས་བཅད་དགུ་བར། བྲམ་ཟེ་ཆོས་ལུགས་ཀྱིས་ཉེ་དེང་རབས་རྒྱ་གར་གྱི་སྤྱི་ཚོགས་ལ་ཐེབས་པའི་ཤུགས་རྐྱེན་བརྗོད་ཅིང་། བྱེ་བྲག་ཏུ། ཉེ་དེང་གི་རྒྱ་གར་གྱི་བསམ་བློ་བ་གཙོ་བོ་དང་བྲམ་ཟེ་ཆོས་ལུགས་བར་གྱི་འབྲེལ་བ། ད་དུང་ཉེ་དེང་རྒྱ་གར་གྱི་བསམ་བློ་བའི་སྡེ་ཡིས་བྲམ་ཟེ་ཆོས་ལུགས་ཀྱི་ལྟ་གྲུབ་བརྒྱུད་འཛིན་དང་འཕེལ་རྒྱས་ཕྱིན་པའི་ཁྱད་ཆོས་སོགས་ལ་དཔྱད་པ་བཏང་ཡོད།
དེབ་འདི་འབྲི་བའི་གོ་རིམ་ཁྲོད་དུ་དཔྱད་གཞིའི་རྒྱུ་ཆ་མང་པོ་ཞིག་བལྟ་ཀློག་བྱས་ཡོད། རྒྱུ་ཆ་འདི་དག་ལས་རེ་འགའ་ནི་མ་རྩོམ་ཡིན་ལ། རེ་འགའ་ནི་རྒྱལ་ཕྱི་ནང་གི་མཁས་པ་རྣམས་ཀྱི་འབྲེལ་ཡོད་བརྩམས་ཆོས་ཡིན། ཞིབ་ཏུ། དཔེ་མིང་དེབ་ཀྱི་མཇུག་ཏུ་དཔྱད་གཞིའི་རྒྱུ་ཆ་གཙོ་བོ་ཞེས་བཀར་ཏེ་བྲིས་ཡོད། དེབ་ཁྲོད་ཀྱི་ནང་དོན་ཕལ་ཆེ་བ་འབྲི་མཁན་གྱིས་ཆོས་གང་དེའི་གཞི་རྩའི་བསྟན་བཅོས་དག་ཞིབ་འཇུག་བྱས་རྗེས་བཏོན་པའི་ལྟ་ཚུལ་ཡིན་ལ། མ་ཟད། ནང་དོན་སྐོར་ཅིག་ནི་རྒྱལ་ཕྱི་ནང་གི་མཁས་པ་རྣམས་ཀྱིས་དགོངས་པ་གཅིག་ཏུ་བཞེས་པའི་ལྟ་ཚུལ་གྱི་ཕྱིས་སུ་བྲིས་པ་ཤ་སྟག་ཡིན།
བྲམ་ཟེ་ཆོས་ལུགས་ནི་བྱུང་བ་སྔ་ཞིང་། ལོ་རྒྱུས་ཀྱི་རྒྱུན་རིང་བ། ནང་དོན་ཕུན་སུམ་ཚོགས་ལ་རྙོག་དྲ་ཆེ་བའི་ཕྱི་རྒྱལ་གྱི་ཆོས་ལུགས་ཡིན་པར་རྐྱེན་བྱས་པ་དང་། ད་དུང་རྩོམ་པ་པོའི་ཤེས་རྒྱ་དང་ནུས་པར་ཚད་ཡོད་ཅིང་། དེབ་ཀྱི་ཁྲོད་དུ་ནོར་འཁྲུལ་དང་མི་འཚམ་པའི་ཆ་འབྱུང་སྲིད་པས། ཀློག་པ་པོས་ཡོ་བསྲང་གནང་རོགས་ཞུ་ཞུ།། །།
ཡོ་ཝེ་ཆོན་གྱིས།
པེ་ཅིང་སློབ་ཆེན་ཕྱི་རྒྱལ་མཚན་ཉིད་རིག་པའི་ཞིབ་འཇུག་གླིང་དུ།
ཕྱི་ལོ༢༠༡༠ཟླ༧ཚེས༣ཉིན།
གསུང་རབ་ཇི་ལྟར་བཀླག་དགོས།
ཀྲོའུ་ཀོ་ཕིང་གིས་བརྩམས། བྱ་མདོ་ནོར་བུ་རྒྱལ་གྱིས་བསྒྱུར།
བདག་གི་དཔེ་ཀློག་གི་དམིགས་པ་ནི། ཐོག་མར་མི་ཆོས་གསུང་རབ་བཀླག་བྱ་གཙོ་བོར་བགྲངས་པ་དང་། དེ་ནས་བག་འཕེར་བའི་ཚུལ་གྱིས་དེ་ལ་འཇུག་པའོ།།
དེ་ཡང་འགྲོ་བ་མིའི་ལོ་རྒྱུས་སུ་སྙན་པ་འབར་བའི་བརྩམས་ཆོས་སྐོར་ཅིག་བྱུང་བ་དང་། དེ་དག་གིས་ཐད་ཀ་ཐད་སོས་འགྲོ་བ་མིའི་བསམ་པའི་འཚོ་བའི་གནད་དོན་ཆེ་གྲས་ལ་དོ་སྣང་དང་བསམ་གཞིགས་བགྱིས་པས། དེ་ལ་མི་ཆོས་རང་བཞིན་ལྡན་ཞིང་། དེ་དང་སྦྲགས་དུས་རབས་རིམ་བྱུང་གིས་གཅིག་མཐུན་དུ་ཁས་ལེན་འཐོབ་པར་བརྟེན། འགྲོ་བ་མིར་དབང་བའི་ཐུན་མོང་གི་རྒྱུ་ནོམ་དུ་ཆགས། དེ་ལྟར། གསུང་རབ་རང་བཞིན་ཀྱང་ཡོད་པར་གྱུར། ང་ཚོས་བརྩམས་ཆོས་དེ་དག་ལ་མི་ཆོས་གསུང་རབ་ཞེས་བཏགས། འགྲོ་བ་མིའི་བསམ་པའི་འཚོལ་སྙེགས་ཀྱི་བཞུད་ལམ་རིང་མོར། མི་ཆོས་གསུང་རབ་དེ་ཉིད་རླབས་ཆེ་བའི་སྲོལ་རྒྱུན་ཞིག་ཏུ་གྱུར་བ་དང་། ལམ་འདིར་བསྐྱོད་པའི་མི་སུ་ཡིན་ཡང་དེར་སྣང་མེད་བྱས་མྱོང་མེད།
གཟབ་ནན་གྱིས་སྨྲས་ན། རང་དགར་ཅི་ཞིག་བཀླག་པ་དེ་ཙམ་ལ་དཔེ་ཀློག་ཞེས་པའི་མིང་འབྱོར་གི་མ་རེད། དོན་དམ་པའི་དཔེ་ཀློག་ལ་ངེས་པར་རྣམ་ཤེས་ཞུགས་ཐུབ་དགོས། དེ་ཡང་འདི་ལྟར་ཏེ། མི་སྒེར་བའི་རྣམ་ཤེས་ཉིད་ཡི་གེ་བརྡ་རྟགས་ཀྱིས་བཞེངས་པའི་བསམ་པའི་འཇིག་རྟེན་གྱི་ཀློང་ཉུལ་བའི་གོ་རིམ་དུ། རང་ཉིད་རྙེད་པ་དང་རང་ཉིད་ནར་སོན་པ་ཞིག་ལ་བྱ། དེས་ན་མི་སྒེར་བའི་ཁྱད་ཆོས་ཅན་གྱི་བསམ་པའི་འདུ་བྱེད་ཅིག་ཡིན་འདུག་གོ། འོ་ན། ཇི་ལྟ་བུའི་དཔེ་ཆ་ནི་བསམ་པའི་འཇིག་རྟེན་གྱི་ཀློང་ཉུལ་བར་འཚམ་མམ་ཞུ་ན། དེ་ནི་གསུང་རབ་ཡིན་པ་སྨྲས་མེད་དོ།། ང་ཚོས་དེབ་དེ་དག་གི་ཁ་ཕྱེས་པ་ཙམ་གྱིས་དེའི་ནང་དུ་ཐུན་མིན་གྱི་ཁྱད་ཆོས་ལྡན་པའི་བསམ་པའི་འཇིག་རྟེན་ཧྲིལ་བོ་རེ་རེ་ཡོད་པ་མཐོང་ཐུབ།
མི་ཞིག་ལ་བསམ་པའི་དགོས་མཁོ་མེད་པར་གྱུར་ཚེ། ཅི་ཞིག་བཀླག་ཀྱང་དེ་ཉིད་དམིགས་མེད་དུ་འགྱུར་ངེས་ལ། དེ་དང་ལྡོག་པ་ནི་ཧ་ཅང་གཟབ་ནན་གྱིས་དཔེ་ཀློག་ལ་གདམས་གསེས་བྱེད་པའོ། གཅིག་བྱས་ན། སྔོན་གྱི་དུས་སྐབས་གང་དུ་ཡང་དེང་སང་དང་འདྲ་བར་དཔེ་ཆ་མང་པོ་པར་སྐྲུན་བྱས་མྱོང་མེད་མོད། འོན་ཀྱང་། དེང་གི་མིའི་དཔེ་ཀློག་ནི་དུས་སྐབས་གང་དང་བསྡུར་ན་ཡང་ཧ་ཅང་ཉུང་ཚོད་དུ་སྣང་ཡོད། དུས་སྐབས་འདི་འདྲར། མི་ཞིག་གིས་སྤང་བྱ་དང་དོར་བྱ་རྟོགས་ནུས་ཚེ། ད་གཟོད་དཔེ་ཀློག་རྣལ་མའི་ལམ་དུ་བསྐྱོད་ཐུབ། འདི་ནི་ངས་རིམ་པ་དམའ་ཤོས་དང་བྲིན་ཆེ་བའི་དཔེ་ཆ་མི་བཀླག་པའི་རྒྱུ་མཚན་ནོ།།
གནའ་ནས་ད་ལྟའི་བར། དཔེ་ཆ་གྲངས་ཀྱིས་མི་ཟིན་པ་ཡོད་སྟབས། མི་སུ་ཞིག་གིས་ཀྱང་རང་ཉིད་ཁོ་ནར་བརྟེན་ནས་གདམས་གསེས་ཀྱིས་ཆེས་ལེགས་པའི་བརྩམས་ཆོས་ཞིག་ཕྱིར་བཏོན་མྱོང་མེད། སྟབས་ལེགས་པ་ནི། ང་ཚོ་ལ་དུས་ཚོད་ཟེར་བའི་དཔྱད་བརྗོད་པ་ཞིག་ཡོད། འོན་ཏེ། ཁོ་རང་ཡང་ཤེས་རབ་དང་རྒྱུ་འབྲས་ལྡན་པ་འབའ་ཞིག་ཡིན་པའི་ངེས་པ་མེད་མོད། དཔྱད་བརྗོད་པ་ཡོད་ཚད་ལས་ཆེས་ཤེས་རབ་དང་རྒྱུ་འབྲས་ལྡན་པ་ཞིག་ཡིན་ཏེ། རང་སྐྱ་ཐུབ་པའི་བསམ་གཞིགས་ལྡན་པའི་ཀློག་པ་པོས་ཀྱང་ཁོང་གི་ངག་ལ་ཉན་དགོས་ཐུག་ཡོད། ནར་མའི་གསུང་རབ་ཞེས་པ་ཡང་། དུས་ཚོད་ཀྱི་དཔྱད་བརྗོད་པས་ང་ཚོར་བསྟབས་པའི་བསམ་འཆར་ཡིན་ནོ།།
གསུང་རབ་ལ་ཡང་བཀླག་ཐབས་མི་འདྲ་བ་ཡོད་ངེས་ཡིན། མཁས་པ་ཞིག་གིས་གསུང་རབ་ཉིད་རིག་གཞུང་ཉམས་ཞིབ་ཀྱི་དམིགས་འབེན་དུ་བརྩིས་ནས། གསུང་རབ་ག་གེ་མོའམ་གསུང་རབ་མཛད་མཁན་གྱི་མཁས་པའི་བསྟན་བཅོས་ཡོད་ཚད་ལ་བདེན་དཔང་དང་མཆན་བཏབས་ཏེ། བསམ་བློའི་ལོ་རྒྱུས་དང་། རིག་གནས་ལོ་རྒྱུས། རིག་ཚན་ལོ་རྒྱུས་ཀྱི་ངོས་ནས་དབྱེ་ཞིབ་མཛད།འདི་ནི་མཁས་པའི་བཀླག་ཐབས་ཡིན། འོན་ཀྱང་། གལ་ཏེ་གསུང་རབ་ལ་བཀླག་སྟངས་འདི་ཉིད་ལས་ཐབས་གཞན་གྱིས་སྟོངས་པར་གྱུར་ཚེ། ང་ནི་དེ་ཉིད་གསུང་རབ་ཏུ་བགྲངས་པ་ལ་དོགས་པ་ཟ། ད་ལྟའང་ད་དུང་གསོན་ཤུགས་ཀྱིས་འབར་བའི་གསུང་རབ་ནི་ད་གཟོད་ངེས་པ་དོན་གྱི་གསུང་རབ་ཡིན། ཁོ་རང་ལོ་རྒྱུས་ལ་གཏོགས་པ་མ་ཟད། ལོ་རྒྱུས་ལས་འགོངས་པ་ཞིག་ཀྱང་ཡིན། གཏན་དུ་གཟིམ་པ་མེད་པའི་རྣམ་ཤེས་ཤིག་མི་ནུབ་གཏན་འཇགས་སུ་གནས་ཡོད་པ་དང་འདྲ། དེ་འདྲ་ཞིག་ཡིན་པར་བརྟེན། དེ་དག་ཀློག་དུས། དུས་རབས་མི་འདྲ་བའི་མི་རྣམས་ཀྱི་རྣམ་ཤེས་གཉིད་ལས་དཀྲོགས་དང་མཚུངས་པའི་དགའ་བ་ཟད་པ་མེད་པ་ཡོང་གི་ཡོད། དོན་སྙིང་འདིའི་ངོས་ནས། གསུང་རབ་ནི་མི་རེ་རེ་ལ་དབང་བ་ཞིག་གོ།
ཕལ་བའི་མི་ཡིན་པའི་ང་ཚོས་གསུང་རབ་ཇི་ལྟར་བཀླག་དགོས་ཞེ་ན། ངའི་ཉམས་མྱོང་ནི《ཁུང་ཙིའི་གསུང་སྒྲོས།》དང་། 《དམ་པའི་གསུང་རབ། 》ཕི་ལ་ཐོ་དང་ཁན་ཐི་སོགས་གང་ཡིན་ཡང་། བག་འཕེར་བའི་སྒོ་ནས་བཀླག་དགོས་རྒྱུར་བརྩིས་ན་ཆོག་སྙམ། ཡང་གཅིག་བཤད་ན། དཔེ་ཀློག་གི་སེམས་ཁམས་དང་ཐབས་ལམ་ནི་ཧ་ཅང་བག་འཕེར་བ་རང་ཡིན་ན་འོས་ཟེར་བ་ཡིན། ཉམས་ཞིབ་ཀྱི་རྣམ་པས་གཏིང་ཨེ་ལོན་ལ་ངལ་བ་བསྟེན་མི་རིགས་ཞུ་བ་ཡིན། ཧ་མ་གོ་ཚེ།བཙན་གྱིས་མི་བལྟ་བར། ཐོག་མར་གོ་སླ་བ་དག་སྟེ། རང་ཉིད་ཀྱི་དགའ་ཁ་མོས་པ་འདྲེན་ཐུབ་པའི་བརྩམས་ཆོས་དང་ས་བཅད་ལ་བལྟ་དགོས། འདི་ན་སྲེགས་བཅད་བརྡར་གསུམ་གྱི་བརྒྱུད་རིམ་ཞིག་ཡོད། དུས་རྒྱུན་གྱི་མི་ཆོས་བློ་སྦྱོང་ཟེར་བ་ནི་འདི་ལྟར་ཐོན་པ་ཡིན། སྤྱོད་སྒོ་མེད་ཅིང་སྤྲོ་བ་འདྲེན་མི་ཐུབ་པའི་གནད་ཀ་ཡང་འདི་ན་ཡོད། འདི་དུས་གསུང་རབ་བཀླག་པ་ནི་དུས་ཚོད་བརླག་པ་དང་མཚུངས་ངེས། དོན་དངོས་སུ། ཤེས་རབ་ཅན་གྱི་མིས་ཏག་ཏག་འདི་ཉིད་དུས་ཚོད་གཏོང་བྱེད་ཡག་ཤོས་སུ་བལྟ་ངེས།གསུང་རབ་བཀླག་པ་ལས་བསམ་པས་བདེ་ཚོར་གྱི་བྲོ་བ་ཟད་མཐའ་མེད་པ་མྱོང་ཐུབ་མིན་ནི། ཤེས་རབ་ལ་འགྲན་བསླངས་བ་ཞིག་ཏུ་ཟད། ཡིན་ནའང་། ཡིད་ལ་འཛིན་དགོས་པ་ནི། གསུང་རབ་མི་རེ་རེ་ལ་དབང་མོད། གཏན་ནས་གཏན་དུ་མི་བྱིངས་ལ་དབང་མི་དཔེ་བ་རེད། གསུང་རབ་ཀློག་དུས་ཀྱི་བག་འཕེར་ནི་བྱིངས་ཀྱི་བྲིན་ཆེ་བའི་དེབ་ཀློག་པ་དང་རྦད་དེ་འདྲ་བོ་ཡོད་མ་རེད། མི་རེ་རེ་ནི་རྣམ་ཤེས་དང་ལྡན་པའི་གང་ཟག་སྒེར་དུ་ཆགས་ཤིང་། སྒེར་ཚུགས་མེད་པའི་བྱིངས་དང་མི་འདྲ་བར་གནས་དུས། ད་གཟོད་གསུང་རབ་ལ་འཇུག་ཐུབ། གལ་ཏེ་ཉིན་ཞིག་ལ། ཁྱོད་ཀྱང་གསུང་རབ་ཀློག་པའི་མཛེས་པའི་དུས་ཚོད་བརྡལ་ཐབས་ལས་ཕྱིར་ལྡོག་མི་ནུས་ཚེ། ཁྱོད་ཀྱིས་ཁྱོད་ཉིད་བྱིངས་ཀྱི་རོལ་རྩེད་རང་བཞིན་ལྡན་པའི་ཀློག་ཐབས་དང་བར་ཆོད་ཡོད་པ་རྟོགས་ངེས་སོ།།
གསུང་རབ་ནི་འགྲོ་བ་མིའི་བསམ་པའི་རྒྱུ་ནོར་གྱི་གན་མཛོད་ཅིག་སྟེ། དེ་ཉིད་ང་ཚོའི་ཉེ་འགྲམ་དུ་ཡོད་ཅིང་། དེའི་ནང་གི་རྒྱུ་ནོར་ང་ཚོ་མི་རེ་རེ་ལ་དབང་བ་ཞིག་ཡིན། གསུང་རབ་བཀླག་པ་ནི་རྩ་ཆེ་བའི་རྒྱུ་ནོར་དེ་ཉིད་ལོངས་སུ་སྤྱད་པ་ཞིག་ཡིན། ངེས་ཤེས་འདི་འདྲ་འདྲོངས་མྱོང་མཁན་གྱིས། གལ་ཏེ་མི་ཞིག་ཚེ་གང་པོར་གསོན་ཀྱང་། གན་མཛོད་འདིའི་སྒོ་ཐེམ་རྡོག་པས་མནན་མ་མྱོང་ཚེ། དེ་ནི་གསབ་ཐབས་བྲལ་བའི་གྱོང་གུན་ཆེ་ཞིག་ཡིན་པ་ཁས་ལེན་ཐོབ་ངེས་སོ།། །།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག https://www.tsanpo.com/news/27466.html


text:
- མདུན་ངོས་སུ། »
- ཚན་རིག་ཤེས་བྱ། »
- བྱ་རིགས་དང་དྲི་ཚོར་གྱི་ནུས་པ།
སྤེལ་མཁན། : scienceintibetan 7/31/2008
ད་བར་ང་ཚོའི་ཤེས་ཚོད་ལྟར་བྱས་ན། གཟུགས་དང་སྒྲ་གཉིས་བྱ་རིགས་ལ་གལ་གནད་ཆེ་བའི་ཚོར་བ་གཉིས་ཡིན། འོན་ཀྱང་ད་ཆ་ཚན་རིག་པ་ཁག་གཅིག་གིས་སྔ་མོའི་བྱ་རིགས་ཀྱི་འགྱུར་རྡོ་ལ་རྟོག་ཞིབ་བྱས་པའི་བརྒྱུད་ནས་ཁོང་ཚོར་དྲི་ཚོར་གྱི་ནུས་པ་ཡང་འཕེལ་འགྱུར་ལེགས་པོ་བྱུང་ཡོད་པ་ཤེས་རྟོགས་བྱུང་ཡོད། བྱ་རིགས་ནང་དྲི་ཚོར་གྱི་ནུས་པ་དེ་ད་བར་དེ་ཙམ་འཕེལ་འགྱུར་བྱུང་མེད་པའི་ཡོངས་གྲགས་ངོས་འཛིན་བྱེད་ཀྱི་ཡོད་པ་རེད།
ཉ་རིགས་དང་ནུ་གསོའི་སེམས་ཅན་གྱི་རིགས་ལ་དྲིའི་ཚོར་བ་ཇི་ཙམ་གལ་ཆེན་པོ་ཡིན་པ་དེ་བཞིན་བྱ་རིགས་ཚོར་ཡང་དྲིའི་ཚོར་བ་གལ་ཆེན་པོ་ཆགས་ཡོད། འདི་ནི་པི་ལིང་གཙུག་ལག་སློབ་གཉེར་ཁངགི་ཚན་རིག་པ་སིལ་ཀི་སེཊེགྷར་(Silke Steiger )དང་ཁོང་གི་ལས་རོགས་ཚོས་ཞིབ་འཇུག་རྒྱུན་རིང་བྱས་པའི་གྲུབ་འབྲས་ཀྱི་མཇུག་སྡོམ་དེ་རེད། ཉེ་དུས་ཞིབ་འཇུག་ཁག་ནང་ཤེས་རྟོགས་བྱུང་བར་གཞིག་ན། བྱ་རིགས་ཁག་གཅིག་གིས་དྲི་ཚོར་བྱེད་ཀྱི་ནུས་པ་ལ་བརྟེན་ནས་ཕན་ཚུན་ཕྱོགས་སྐྱོད་བྱེད་པ་དང་ཁ་ཟས་འཚོལ་བར་མ་ཟད། ཕན་ཚུན་ངོས་འཛིན་ཡང་དྲི་ཚོར་གྱི་ལམ་ནས་བྱེད་ཀྱི་ཡོད། གནས་ཚུལ་འདི་ཤེས་རྟོགས་ཡོང་བར་ཚན་རིག་པ་ཚོས་བྱ་རིགས་ཀྱི་རིགས་ས་(DNA) ལ་བརྟག་དཔྱད་བྱས་པ་དང་། དེ་ཡང་རིགས་ས་ཀྱི་ནང་དྲི་ཚོར་བྱེད་ཀྱི་རིགས་ས་ཇི་ཙམ་ཡོད་མིནབལྟས་པ་དང་རྒྱུ་མཚན་ནི། རིགས་ས་ཀྱི་གྲངས་འབོར་ཇི་ཙམ་ཡོད་པ་དེ་ཚོད་ཀྱི་དྲི་མ་འདྲ་མིན་ཚོར་ཐུབ་པའི་ནུས་པ་ཡོང་གི་ཡོད། དེ་ཡང་ཁོང་ཚོས་བྱ་རིགས་འདྲ་མིན་དགུ་ཙམ་གྱི་ཐོག་བརྟགདཔྱད་བྱས་ཡོད་པ་དང་ཁོང་ཚོའི་དྲི་ཚོར་བྱེད་ཀྱི་རིགས་ས་དེ་བྱ་རིགས་ནང་ཁུལ་ཕྲན་བུ་མི་འདྲ་བ་རྙེད་ཡོད། དཔེར་ན། ནེའུ་ཛི་ལནཌ་རྒྱལ་ཁབ་ནང་ཡོད་པའི་ཀེ་ལྭེ་རྒྱ་སྨུག་ཅེས་པའི་བྱིའུ་དེའིདྲི་ཚོར་གྱི་རིགས་ས་དེ་ཀེ་ན་རི་ཞེས་པའི་བྱིའུ་ལས་ལྡབ་དྲུག་གིས་མང་བ་ཡོད་པ་རེད། དེ་བཞིན་ཁོང་ཚོས་བྱ་རིགས་ཀྱི་ཀླད་པའི་ནང་དུ་བརྟག་དཔྱད་བྱེད་སྐབས་དྲི་ཚོར་བྱེད་ཀྱི་ཀླད་པའི་ཆཤས་དེ་ཡང་ཆེ་ཆུང་འདྲ་མིན་ཡོད་པ་རྙེད་ཡོད། ཚན་རིག་པ་ཁོང་གིས་བཤད་པར། རིགས་ས་ནང་དྲི་ཚོར་བྱེད་ཀྱི་གྲངས་འབོར་ཇི་ཙམ་ཡོད་པ་དེའི་ཚོད་ཀྱིས་དྲི་འདྲ་མིན་ཚོར་ཐུབ་ཅེས་དང་། ཀླད་པའི་ནང་དྲི་ཚོར་བྱེད་ཀྱི་ཆ་ཤས་དེ་དྲིའི་བརྡ་འཕྲིན་རྣམས་དབྱེ་ཞིབ་བྱེད་རྒྱུ་ཡིན་པས་རིགས་ས་ནང་དྲི་ཚོར་བྱེད་ཀྱི་གྲངས་འབོར་དང་ཀླད་པའི་དྲི་ཚོར་བྱེད་ཀྱི་ཆ་ཤས་བར་འབྲེལ་བ་ངེས་ཅན་ཡོད་ཅེས་གསུངས་འདུག གནས་ཚུལ་འདིའི་རྒྱུད་ནས་ཤེས་རྟོགས་བྱུང་བ་གཞན་ཞིག་ནི་སྤྱིར་ནུ་གསོའི་སེམས་ཅན་བཞིན་བྱ་རིགས་ཚོའི་ནང་དྲི་ཚོར་གྱི་ནུས་པ་འདྲ་མིན་ཡོང་དགོས་པ་འདི་ཡངགཙོ་བོ་ཁོར་ཡུག་གི་རྐྱེན་བྱེད་ཀྱི་ཡོད་པ་བཤད་ཡོད། མི་ལྟ་བུར་མཚོན་ན། རིགས་ས་ནང་དྲི་ཚོར་བྱེད་ཀྱི་མང་པོ་ཡོད་ཀྱང་དེ་དག་ཚང་མ་རྗེས་སུ་ནུས་པའམ་བྱེད་ལས་ཅན་དུ་འགྱུར་གྱི་མེད། དེ་ལས་ལྡོག་སྟེ་བྱ་རིགས་ཕལ་ཆེ་བའི་ནང་དྲི་ཚོར་གྱི་རིགས་ས་དེ་རྗེས་སུ་ནུས་ཅན་ནམ་བྱེད་ལས་ཅན་དུ་འགྱུར་བ་ཡིན།


text:
ལོ་འཁོར་གཅིག་གི་བགྱི་བའི་དབུ་ཁྱུད་བྲིས་ཉིན་ནས་བཟུང་སྟེ། འཇིག་རྟེན་གྱི་དཀར་ངོགས་འདི་ནས་རང་ཉིད་ཀྱིས་འཆད་འདོད་པ་དང་།སྒྲུབ་འདོད་པ་སོགས་མདོར་དྲིལ་ན།རང་ཉིད་ཀྱི་འདོད་པ་ལྟར་གྱི་ལས་ཕྲན་ཚེགས་རེ་ལ་དུས་ཚོད་བསྟིམས་ཤིང་།ད་ནི་དུས་ཚོད་ཅེས་པའི་གདགས་གཞི་འདིས་རང་སེམས་ལ་བྱི་དོར་བྱེད་བཞིན།བསམ་དབང་དྲན་དབང་མེད་པར་མཐོང་མེད་འཛིན་རེག་བྲལ་བའི་སྟོབས་ཤུགས་དེས།ལོ་འཁོར་གཅིག་གི་རྫོགས་ཚིག་བཀོད་དེ།ཉིན་མཚན་གྱི་བརྗེ་རེས་བར་ནས།འཚོ་བའི་ཕྱི་ནང་གི་གོ་རིམ་བར་ནས། མདུན་སྐྱོད་ཀྱི་གོམས་འགྲོས་བར་ནས། གསར་རྙིང་གི་འཕེལ་འགྱུར་བར་ནས། སྐྱེ་རྒ་ན་འཆིའི་གོ་རིམ་ཞིག་གི་སླད་དུ། ཉིན་ནས་གཟའ་འཁོར། ཟླ་ནས་ལོ་འཁོར། མུ་ནས་མུ་རུ་མདུན་དུ་བསྐྱོད་ཅིང་། ང་ཚོའི་ཡིད་ཀྱི་ཚིགས་མལ་དེར་ཅི་ཞིག་གི་གསལ་བརྡ་དང་སྟ་གོན་བྱེད་པའི་ངེས་ཤེས་ཀྱང་འདྲོངས་ནུས།
ལོ་འཁོར་ནི་འཕྲུལ་འཁོར་གྱི་ལྷུ་ལག་ཅིག་ཡིན་པར་བལྟས་ཚེ། མི་གང་ཞིག་ད་དུང་ལྷུ་ལག་དེའི་སོ་འཁོར་གྱི་ཚིགས་མལ་གང་ན་བཙིར་སྒྲ་དང་བཅས་མདུན་སྐྱོད་ཀྱི་གོམ་འགྲོས་ནི་ཀོས་ཐག་ཅན་དུ་འཁུམས། ཡིན་ཏེ། ལ་ལ་ནི་འཕྲུལ་འཁོར་གང་དེའི་དམིགས་འབེན་གྲུབ་སྟེ། ལྷུ་ལག་དེའི་སོ་འཁོར་སོ་སོ་རང་གནས་སུ་སྡོད་པའི་སྐད་ཅིག་མ་དེར་ཐོན་ཡོད་ཨང་།
ཡུས་ཏེ། ལོ་འཁོར་གཅིག་གི་ལམ་ཕྲན་སྟེང་། འཇིག་རྟེན་འདིའི་གྲུ་ཟུར་རེ་རེ་ན་བསྐུངས་པའི་ཚེ་སྲོག་དང་། ཐ་ན། ཕྲ་ཕུང་། ཆ་རྡུལ་ལམ་མ་རྡུལ། རྡུལ་ཕྲ་རབ་ཀྱང་རྟག་བརྟན་ཐེར་ཟུག་གཅིག་མིན་པར། དུས་ཚོད་ཀྱི་མདའ་ཁབ་དང་འགྲོགས་ཏེ་འཕེལ་འགྱུར་འབྱུང་བཞིན་པ་ནི་རླུང་ལྟར་གྲགས་པའི་གཏམ་དུ་ཟད་མོད། དེ་བས། ཞིབ་ཏུ་བསམས་ན། དེ་ནི་འཇིག་རྟེན་འདིའི་ཆོས་ཉིད་ཅིག་ཡིན་པའང་བསྒྲུན་དུ་མེད་པའི་གནས་ལུགས་སུ་འཁུམས། འོ་ན། དེ་དག་གིས་ཀྱང་ལོ་འཁོར་ཧྲིལ་པོའི་ལམ་སྣ་འདི་ག་ནས་གང་ཞིག་ལ་ཕྱོགས་སྡོམ་གནང་སྟེ། དམིགས་འབེན་དང་འཆར་གཞི་གང་དེའི་ཆེད་དུ་ཕྱོགས་མཚམས་གང་ཞིག་ལ་ཆས་སམ། འོན་ཏེ། མི་སྒེར་རེ་རེ་དང་། ཡང་ན། སྡེ་ཁག་གམ་ཚོགས་པ་གང་དེས་འཚོ་བའི་ཉིན་སྲིབ་དང་སྦྱིབས་ཏེ།རང་རང་གི་ལོ་འཁོར་ཧྲིལ་པོའི་འཆར་གཞི་དང་དམིགས་འབེན།འགན་འཁྲི་དང་རེ་འདུན་སོགས་འགྲུབ་ཡོད་མེད་ཀྱི་ཕྱོགས་སྡོམ་བྱེད་སྟངས་ཁྱོན་ནས་མི་འདྲ་སྟེ།ལ་ལས་རང་སེམས་རྩིང་པོས་ཕྱོགས་སྡོམ་ག་ལེ་བ་ཙམ་ལས་མི་བྱེད་ཅིང་། ཡང་ན། ལ་ལས་རང་སེམས་རྣལ་དུ་ཕབ་སྟེ་ལོ་འཁོར་གཅིག་གི་ཐོབ་ཤོར་ལ་ཕྱོགས་སྡོམ་ཚགས་སུ་ཆུད་པ་ཞིག་བྱེད་ངེས་ཏེ།ཡང་གཅིག་བཤད་ན། ལ་ལས་རེའུ་མིག་དང་ཡིག་ཆ་གང་རུང་ཞིག་ལ་བརྟེན་ཏེ་ཕྱོགས་སྡོམ་བྱེད་ཅིང་།ཞིབ་ཏུ་བསམས་ན།མི་ག་ལ་བ་ཞིག་ལ་འཆར་གཞི་དང་དམིགས་འབེན་ཡོད་མེད་དེ་རང་སེམས་ཀྱི་མེ་ལོང་ངོས་སུ་གསལ་གྱི་ལེར་གསལ་བར་ཁས་འཆེ།བསམ་བློའི་གཞུ་མོ་ནང་དུ་བཀུག་སྟེ། ཞིབ་བུར་བསམས་ན། འཇིག་རྟེན་གྱི་དཀར་ངོགས་ན་འཚོ་བཞིན་པའི་དཔོན་པོ་དང་། དེ་དང་གྲིབ་མ་བཞིན་དུ་འགྲོགས་པའི་ངོ་སྲུང་བ། སྤྱི་ཚོགས་ལས་རིགས་ཁག་གི་དང་བླངས་པ། འབྲོག་པ། ཞིང་པ། བཟའ་ཚང་། མི་སྒེར་རེ་རེས་ཕྱོགས་སྡོམ་བྱེད་སྟངས་དང་།ལོ་འཁོར་གཅིག་དང་། ཐ་ན། ཚེ་རབས་གཅིག་གི་རྫོགས་ཚིག་འགོད་སྟངས་ཀྱང་ཁྱོན་ནས་མི་འདྲའོ། །
དུས་ཚོད་ཅེས་པའི་སྟོབས་ཤུགས་འདིས། ང་དང་ང་ལྟ་བུ་འབུམ་ཕྲག་ལྷག་ལམ་བུ་སོ་སོར་བསྐྱེད་ཅིང་། དེའང་། འཆི་བདག་ལ་རྩིས་སྤྲོད་བྱེད་པའི་མངོན་ལྐོག་གང་རུང་གི་སྤྱི་འགྲོས་ཤིག་གམ་ཆོས་ཉིད་ཅིག་ཏུ་སྒོམ་བཞིན་ཡོད་པ་མ་ཡིན་ནམ།
གང་ལྟར། ངས་ཀྱང་དུས་ཚོད་ཅེས་པའི་སྒུལ་ཤུགས་འདིའི་ཟབ་ས་གང་རུང་ནས། “རང་ལམ་རང་འཚོལ”ཞེས་པའི་ངག་རྟ་དེ་ལུས་པོ་ཞེས་པའི་གཟུང་བྱ་འདིའི་དོན་ལྔ་སྣོད་དྲུག་གང་རུང་དུ་ལྷན་པ་ལྟར་ཡང་ཡང་སྦྱར་ཏེ། ད་ནི་གཟོད་ནས་རང་མཚན་གཅིག་པུ་གྲུབ་འདུག ཡིན་ཏེ། དེའང་ཞིབ་ཏུ་བསམས་ན། “དུས་ཚོད་དང་ལམ།”གཞན་ཡང་། མི་ཚེའི་བཤུལ་ལམ་རིང་མོར་སིམས་པའི་དགའ་སྐྱོ་ཆགས་སྡང་། དེ་བས་ཀྱང་། རང་ལུས་དང་གྲིབ་མ་བཞིན་དུ་འགྲོགས་པའི་མེས་པོའི་ཕ་ནོར་རྩ་ཆེན། རུས་གསེང་ན་སྤོས་ཆུ་བཞིན་མཆེད་ཀྱིན་པའི་འོ་དྲི་དང་མར་རྩམ་སྣུམ་པོ་དེའི་སྟོབས་ཤུགས་ཀྱིས། དུས་ཚོད་དང་ལམ་བུའི་སྣོལ་མཚམས་གང་ནས། རྐང་པའི་རྡོག་སྣེ་ཐོགས་མ་ནུས་ཀྱང་། སྔར་བས། ཟིལ་ཤུགས་དང་བརྗི་བརྗིད་ཀྱི་ངར་ཁ་ལུད་མྱོང་ཨང་།
དུས་ཚོད་དང་ལམ། ཡང་ན་མཐོ་སྒང་འདིའི་ཉི་འོད་དང་རླུང་བུས་ངའི་འཚོ་བའི་གོ་རིམ་ལ་ཕྱི་ནང་མེད་པར་བྱབས་ཁྲུས་མཛད་ཅིང་། འཚོ་བའི་སྲུབས་ཀ་གང་རུང་ནས་དམིགས་འབེན་དང་འཆར་གཞི་གང་དེའི་དོན་དུ་ཅི་ཞིག་གི་འབོད་བརྡ་བཏང་བའང་ཉུང་གྲངས་མིན། ཡིན་ཏེ། དྲང་མོར་བཤད་ན། ལོ་འཁོར་ཧྲིལ་པོའི་མཚམས་ཚིགས་གང་ནས་རྐྱེན་གང་དང་གང་གིས་རང་ཉིད་ལ་གསལ་བརྡ་བཏང་བ་མིན་ནམ། དོན་དུ་དེ་ལྟར་དུ་སྙད་ཆོག ཡིན་ནའང་། ལན་རེར་སྔུན་དང་།ལན་རེར་གཞུག་ན་ཐག་ཐག་གི་སྒྲས་མཚོན་པའི་སྟོབས་ཤུགས་དེས་སྒུལ་གྱིན་པའི་ང་རང་། མཐོ་སྒང་འདིའི་གུད་དུ་ཆགས་པའི་གྲོང་ཁྱེར་གང་དེར་བསྟིམས་ཤིང་། མི་ཚོགས་ཀྱི་ཁྲོད་ནས་རང་ཉིད་ཀྱི་འགྲོ་ལམ་གཤགས་ཏེ་མདུན་བསུས་པའང་ཉུང་གྲངས་མིན། འོ་བདེན་ཏེ། ཏག་ཏག་སྐབས་དེར། ངའི་བྲང་གཞུང་ན་རྣམ་ཀུན་བཏང་སྙོམས་སུ་གནས་པའི་སྙིང་ཆུང་འདིའང་། རྦ་རླབས་ལྟར་འཕྱོ་འཇགས་ཀྱིས་བྲལ། དེ་ལྟར། མི་ཚོགས་ཀྱི་ཁྲོད་དུ་འཚངས་ཏེ།རང་ཉིད་ཀྱི་རྐང་པའི་རྡོག་སྣེའང་ཅི་ཞིག་གི་དོན་དུ་མདུན་དུ་བསྐྱོད་ཅིང་། སྐད་ཅིག་མ་དེར། ངས་ཕྱོགས་བཞི་མཚམས་བརྒྱད་དུ་བལྟས་ཙ་ན། སྐྱེས་རྒན་གཞོན་ཚང་མའང་ང་དང་འདྲ་བར།རང་ཉིད་ཀྱི་ལམ་བུ་རང་གིས་གཤགས་ཏེ། མི་ཚོགས་ཀྱི་ཁྲོད་ནས་དཔྲལ་བའི་རྔུལ་ཆུ་འབྱིད་ཀྱིན་མི་ཚོགས་ཀྱི་ཁྲོད་དུ་ལུ་གུ་རྒྱུད་དུ་འཚངས་ཏེ། དོན་ཅི་ཞིག་གི་དོན་དུ་མདུན་དུ་སྐྱོད་ཀྱིན་མཆིས། དེའང་། ཞིབ་ཏུ་བསམས་ན། ལ་ལའི་ལམ་ག་ནི་མཆོད་རྟེན་དང་དགོན་པའི་སྐོར་ལམ།ཡང་ན།མཆོད་མེའི་འོད་ངོགས་ཀྱི་རྡོ་གཅལ་དེ་ཙམ་ཡིན་ལ།ལ་ལའི་ལམ་ག་ནི་མཁའ་ལམ་ཡིན་ངེས། ལ་ལའི་ལམ་ག་ནི་ཁང་རྩེག་མཐོན་པོ་གང་དེའི་རྒྱ་ཁྱོན་འབའ་ཞིག་གིས་ཆོད་པའི་བར་སྟོང་ཞིག་ཡིན་ངེས། ལ་ལའི་ལམ་ག་ནི་གྲོང་ཁྱེར་གང་དེའི་སྲང་ཤུར་རེ་རེ་ན་མངོན་ལྐོག་དང་། རྫུ་བག་རྣོན་པོས་གཅུད་པའི་ཁང་མིག་ཆུང་ངུ་རེ་ཡིན་པར་འདྲོངས། དེ་བས། ནམ་གུང་ཡས་མས་སུ་རྐང་པའི་རྡོག་སྣེ་ཕྱིར་རང་ཁྱིམ་ཞེས་པའི་གནས་མལ་དེར་ལོག་སའི་བར་ཐག་ངེས་ཅན་གྱིས་ཆོད་པའི་ལམ་ཚད་དེ་ལས་འདའ་མི་ནུས་པའི་ལམ་ག་དེ་ག་ཙམ་ཡིན་ངེས། ཡང་གཅིག་བཤད་ན། ལ་ལའི་ལམ་ག་ནི་རྫ་སྨུག་པོའི་གསེང་དང་རྩྭ་ཐང་ཡིན། ལ་ལའི་ལམ་ག་ནི་ནགས་ཀློང་སྟུག་པོའི་གསེང་དང་ཞིང་ཆུང་གྲུ་བཞིའི་རྒྱ་ཁྱོན་དེ་ཡིན། ངས་དེ་ལྟར་ལན་རེར་རང་སེམས་སྙི་མོ་འདིར་དྲི་བས་གླན་ཏེ་མདུན་དུ་བསྐྱོད་ལ། དེ་དག་ཀྱང་། དོན་གང་ཞིག་གི་སླད་དུ་ཡིན་པའང་། ངས་སེམས་སུ་ཉར་ཏེ་ལོ་ཟླ་ག་ཙམ་འགོར་ཡོད་པའང་དྲན་པའི་གཏིང་ངོགས་སུ་དཔྱངས་འདུག
གང་ལྟར། ལོ་ཟླ་ནི་གཙང་པོ་བཞིན། དལ་འགོར་དང་སྔ་ནུར་ཕྱི་འགྱང་མེད་པར་མདུན་ནས་མདུན་དུ་རྒྱུག
དེ་ལྟར། ང་རང་མི་ཚོགས་ཀྱི་ཁྲོད་དུ་འཚངས་ཏེ་ལོ་ཟླ་ག་ཙམ་འགོར་ཀྱང་། མཐར་རང་ཁྱིམ་ཞེས་པའི་གནས་མལ་ག་ལ་བ་དེའི་ཕྱོགས་སུ་ཆས་ཀྱིན་ཡོད་ངེས།
ལོ་འཁོར་གཅིག་གི་དུས་མཐའི་ཚིགས་མལ་དེར་སླེབས་དུས། མི་ཚོགས་འབུམ་ཕྲག་ལྷག་ཕྱིར་རང་ཁྱིམ་ཞེས་པར་ཞེད་སྣང་འབའ་ཞིག་གམ། དུངས་པ་ཞིག་གིས་ཕྱིར་ལྡོག་གིན་ཡོད་ཨང་སྙམ། དེ་ཡང་། དུས་ཚོད་ཅེས་པའི་མཐོང་མེད་འཛིན་རེག་བྲལ་བའི་སྟོབས་ཤུགས་དེའི་རྐྱེན་ནམ། ཡང་ན་གཞན་དག གང་ལྟར། ལམ་ཚད་མི་འདྲ་བ་དུ་མའི་ངོ་བོར་གྲུབ་སྟེ་ཕྱིར་རང་ཉིད་ཀྱི་ཐོག་མའི་ལམ་ལ་ཆས་སའི་བསྟི་གནས་དེར་ལྡོག་གིན་ཡོད་ཨང་། །
རྩོམ་སྒྲིག་པ། མཁའ་མཚོ་སྐྱིད།


text:
ནོར་བུས། 2019-05-09
ཟླ5པའི་ཚེས8ཉིན་ནི་འཛམ་གླིང་རྒྱ་གྲམ་དམར་པོའི་ཉིན་མོ་ཡིན། འཛམ་གླིང་རྒྱ་གྲམ་དམར་པོ(World Red Cross and Red Crescent Day)ནི་རྒྱ་གྲམ་དམར་པོའི་ཚོགས་པ་དང་ཟླ་གསར་དམར་པོའི་ཚོགས་པའི་རྒྱལ་སྤྱིའི་མཉམ་འབྲེལ་ལྷན་ཚོགས(International Federation of RedCross and Red Crescent Sieties)དང་། རྒྱ་གྲམ་དམར་པོའི་རྒྱལ་སྤྱིའི་ཨུ་ཡོན་ལྷན་ཁང(International Committee of the Red Cross )། དེ་བཞིན་རྒྱལ་ཁབ་རྒྱ་གྲམ་དམར་པོའི་ཚོགས་པ་དང་ཟླ་གསར་དམར་པོ་ཚོགས་པ190བཅས་ཀྱིས་མཉམ་དུ་སྤེལ་བའི་དྲན་གསོའི་ཉིན་མོ་ཞིག་ཡིན།
རྒྱ་གྲམ་དམར་པོ་རྒྱལ་སྤྱིའི་ཨུ་ཡོན་ལྷན་ཁང་གི་མཚོན་རྟགས།
རྒྱལ་སྤྱིའི་མཉམ་འབྲེལ་ལྷན་ཚོགས་ལག་བསྟར་ཨུ་ཡོན་ལྷན་ཁང་གིས་མོས་མཐུན་བྱས་པ་བརྒྱུད་རྒྱ་གྲམ་དམར་པོའི་སྲོལ་གཏོད་མཁན་སྐུ་ཞབས་ཧེང་ལི·ཏུའུ་ནན་གྱི་སྐྱེས་སྐར་ཏེ་ཟླ5པའི་ཚེས8ཉིན་རྒྱ་གྲམ་དམར་པོའི་ཉིན་མོར་གཏན་འཁེལ་བྱས་པ་རེད། ཉིན་དེར་རྒྱ་གྲམ་དམར་རྟགས་རྒྱལ་སྤྱིའི་ཨུ་ཡོན་ལྷན་ཁང་དང་རྒྱ་གྲམ་དམར་རྟགས་ཚོགས་པ། ཟླ་གསར་དམར་པོའི་ཚོགས་པ་རྒྱལ་སྤྱིའི་མཉམ་འབྲེལ་ལྷན་ཚོགས་དང་། དེ་བཞིན་རྒྱལ་ཁབ་ཁག་གི་རྒྱ་གྲམ་དམར་རྟགས་ཚོགས་པ་དང་ཟླ་གསར་དམར་པོའི་ཚོགས་པ་བཅས་ཀྱིས་རྣམ་པ་འདྲ་མིན་སྣ་ཚོགས་ཀྱི་ཐོག་ནས་ཉིན་མོ་དེར་དྲན་གསོ་ཞུ་ཞིང་། རྒྱ་གྲམ་དམར་པོའི་ལས་འགུལ་གྱི་རྒྱལ་སྤྱིའི་རང་བཞིན་དང་། རྒྱ་གྲམ་དམར་པོའི་མི་ཆོས་ལས་དོན་ལ་རིགས་རྒྱུད་དང་ཆོས་ལུགས།ཆབ་སྲིད་བཅས་ཀྱི་ལྟ་བར་ཁྱད་མེད་པའི་ཁྱད་ཆོས་མཚོན་གྱི་ཡོད།
ཀྲུང་གོའི་རྒྱ་གྲམ་དམར་པོའི་ཚོགས་རྟགས།
ཀྲུང་གོའི་རྒྱ་གྲམ་དམར་པོའི་ཚོགས་པ། ཀྲུང་གོའི་རྒྱ་གྲམ་དམར་པོའི་ཚོགས་པ་ནི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་གཅིག་གྱུར་གྱི་རྒྱ་གྲམ་དམར་པོའི་རྩ་འཛུགས་ཤིག་ཡིན་ལ། མི་ཆོས་རིང་ལུགས་ཀྱི་ལས་དོན་སྒྲུབ་པའི་སྤྱི་ཚོགས་རོགས་སྐྱོབ་ཚོགས་པ་ཞིག་ཡིན། ཀྲུང་གོའི་རྒྱ་གྲམ་དམར་པོའི་བྱ་གཞག་ནི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་བྱ་གཞག་གི་གྲུབ་ཆ་གལ་ཆེན་ཞིག་ཡིན་པ་དང་། ཀྲུང་གོ་རྒྱ་གྲམ་དམར་པོའི་ཚོགས་པ་ནི་ཏང་དང་སྲིད་གཞུང་གིས་མི་ཆོས་ཁྱབ་ཁོངས་སུ་མང་ཚོགས་དང་འབྲེལ་བ་བྱེད་པའི་འབྲེལ་ཟམ་དང་སྒྲོག་ཐག་ལྟ་བུ་ཞིག་ཡིན། ཀྲུང་གོའི་རྒྱ་གྲམ་དམར་པོའི་ཚོགས་པ་ནི1904ལོར་བཙུགས་པ་དང་། ལོ་རྒྱུས་ཀྱི་དུས་སྐབས་མི་འདྲ་བར་མི་ཆོས་རིང་ལུགས་དམིགས་འབེན་དུ་བཟུང་ནས་མིའི་ཚེ་སྲོག་དང་བདེ་ཐང་ལ་སྲུང་སྐྱོབ་བྱ་ཆེད་དུ་སྤེལ་བའི་ལས་ཀ་ཞིག་ཡིན། ཀྲུང་གོའི་རྒྱ་གྲམ་དམར་རྟགས་ཚོགས་པས་གནོད་འཚེ་ཚབས་ཆེན་གྱི་རོགས་སྐྱོབ་དང་། ཚེ་སྲོག་བདེ་ཐང་སྲུང་སྐྱོང་།མིའི་རིགས་ཀྱི་ཞི་བདེ་ཡར་ཐོན་ལ་སྐུལ་འདེད་གཏོང་བ་སོགས་ཀྱི་ཐད་ལ་ནུས་པ་གལ་ཆེན་བཏོན་པ་དང་། ཀུའོ་མིང་དབྱི་སོགས་རྒྱ་གྲམ་དམར་རྟགས་ཚོགས་པའི་དང་བླངས་པ་ཕུལ་བྱུང་ཁག་ཅིག་ཐོན་མྱོང་ལ། ཏང་དང་རྒྱལ་ཁབ།མི་དམངས་བཅས་ཀྱི་ཆེད་དུ་དགེ་ཕན་གྱི་བྱ་བ་བཟང་པོ་མང་པོ་བསྒྲུབས་ཡོད་པ་རེད།
དོ་སྣང་ཆེ་བའི་རྩོམ།
རྩོམ་གསར། 10


text:
དབལ་ཤུལ་དཔལ་བཟང་། 2018-11-23
གངས་ཅན་རྩོམ་རིག་ལྷ་ལམ་ཡངས་པོའི་ངོགས།།
ཇི་བཞིན་བགྲོད་པའི་འདུན་པ་མ་ལྷོད་པའི།།
ཕུགས་བསམ་གཤོག་རྩལ་བསྐྱོད་པའི་གཞོན་ནུ་ཁོང་།།
རེ་བའི་ཡིད་མཁར་འཚེར་བའི་རྒྱུ་སྐར་ལགས།།
དེ་ཡང་ན་གཞོན་རྩོམ་པ་པོ་གསེར་ཀུན་དགའ་ནི་སྤྱི་ལོའི་༡༩༩༧ལོར་མདོ་ཁམས་དབལ་ཤུལ་གསེར་རྟའི་ས་ཡི་ཆར་ཧོར་ཤུལ་སྡེ་བའི་དུད་ཁྱིམ་དཀྱུས་མ་ཞིག་ཏུ་ཕ་ཁབ་བྲང་འདོད་འབྱུང་དང་མ་མགོན་ཤུལ་མཛེས་ལོ་གཉིས་ཀྱི་བུ་རུ་སྐྱེས་ཤིང་། སྤྱི་ལོའི༢༠༠༤ལོར་རང་ཡུལ་གྱི་ལྟེ་གནས་སློབ་ཆུང་གི་སྒོ་ཐེམ་དུ་ཤེས་རིག་གི་གོམ་སྟབས་དང་པོ་བསྒྱུར་ཞིང་། དེ་ནས་རིམ་གྱིས་རྫོང་དང་ཁུལ་སོགས་ཀྱི་སློབ་གྲྭ་ཆེ་ཆུང་དག་འགྲིམ་པའི་སྐལ་བ་ཐོབ། ཁོ་རང་ཆུང་ངུའི་དུས་ནས་བཟུང་རྩོམ་རིག་འབྲི་ཀློག་ལ་དགའ་མོས་ཤིན་ཏུ་ཆེ་ཞིང་། སློབ་འབྲིང་གི་སྐབས་སུ་རྩོམ་ཡིག་དུ་མ་བྲིས་ཏེ་གསེར་རྟའི་གསར་འཕྲིན་གཙོར་གྱུར་བའི་སློབ་གྲྭའི་ཆེད་དེབ་དང་ཚགས་པར་སོགས་སུ་འགོད་མྱོང་། གསེར་སློབ་རའི་ལྗང་མྱུག་གི་རྩོམ་པ་པོའི་མིང་ཡང་ཁུར་མྱོང་། ཁོས་ཁྱིམ་མིའི་སྐུལ་སློང་སོགས་རང་གི་མི་ཚེར་ཤུགས་རྐྱེན་ཐེབས་ངེས་ཀྱི་བསླབ་བྱ་སོགས་ཡོད་མེད་ལ་མ་ལྟོས་པར། སློབ་སྦྱོང་ལ་ནན་ཏན་བསྐྱེད་ཏེ་རང་གི་ཕུགས་བསམ་གྱི་བཤུལ་ལམ་རྡོག་པས་མནན་ཏེ་སོང་། སློབ་གྲྭ་འགྲིམ་པའི་སྐབས་སུ་སློབ་གྲྭའི་དབྱར་གནང་དང་དགུན་གནང་སོགས་ཀྱི་ཁོམ་སྐབས་བེད་སྤྱད་དེ། རང་མོས་ཀྱིས་རྨ་ཡུལ་སེང་འབྲུག་ཀུན་ཕན་བརྩེ་སྐྱོང་སློབ་གླིང་དང་གངས་ལྗོངས་ཤེས་རིག་ནོར་བུའི་སློབ་གླིང་སོགས་སུ་ཕྱིན་ཏེ། བོད་ཀྱི་ལོ་རྒྱུས་དང་བརྡ་སྤྲོད་ཀྱི་སྐོར་ལ་འབད་པ་ཤ་ཐང་དུ་བསྐྱེད། སི་ཁྲོན་ཞིང་ཆེན་བོད་ཡིག་སློབ་གྲྭ་རུ་ཕྱིན་ཏེ་བོད་ཀྱི་ལོ་རྒྱུས་དང་སེམས་ཁམས་རིག་པ། སྐད་བརྡ་རིག་པ་སོགས་སྦྱངས་། ཞོར་དུ་ལྷོ་ནུབ་མི་རིགས་སློབ་གྲྭ་ཆེན་མོའི་བོད་རིག་པའི་སློབ་གླིང་དུ་རང་སྦྱོང་གི་ཚུལ་གྱིས་བོད་ཀྱི་རྩོམ་རིག་དང་ཡིག་བསྒྱུར་གཉིས་ཆེད་དུ་སྦྱངས་ནས་མཐར་སློབ་གྲྭ་དེ་གའི་དངོས་གཞི་སློབ་མའི་ལག་རྟགས་བླངས། སྤྱི་ལོའི༢༠༡༢ལོར་དཀར་མཛེས་དགེ་འོས་སློབ་གྲྭ་འགྲིམ་པའི་གོ་སྐབས་ནོད་ཅིང་། སྤྱི་ལོའི༢༠༡༠ལོར་དཀར་མཛེས་ཁུལ་གྱི་གནའ་སྒྲུང་རྩོམ་རིག་གི་འགྲན་སྡུར་ཁྲོད་ཨང་གསུམ་པའི་བྱ་དགའ་ཐོབ། ༢༠༡༣ལོར་ལྗོངས་ཞིང་ལྔའི་མཐོ་འབྲིང་སློབ་མའི་བརྩམས་ཆོས་ཁྲོད་ཕུལ་བྱུང་བྱ་དགའ་ཐོབ། དེ་ལྟར་སྔ་ཕྱིར་གཞུང་འབྲེལ་གྱི་སློབ་གྲྭ་ཆེ་ཆུང་མང་དུ་འགྲིམ་ནས་རྒྱ་བོད་ཀྱི་སྐད་ཡིག་དང་། ལྷག་ཏུ་མཁྱེན་རྒྱ་ཟབ་པའི་དགེ་རྒན་ཆེན་མོ་ཚེ་རིང་དཔལ་འབྱོར་དང་། ཧོར་ཁོག་ཟླ་བ་བཟང་པོ། ལྕང་ཞབས་པ་འགྱུར་མེད་ཚེ་དབང་སོགས་དགེ་རྒན་མང་དུ་བསྟེན་ཏེ་གངས་ཅན་རིག་གཞུང་ལ་སློབ་སྤྱོང་ནན་ཏན་བྱས། ༢༠༡༦ལོར་དཀར་མཛེས་ཁུལ་དགེ་འོས་སློབ་གྲྭ་ནས་སློབ་མཐར་ཕྱིན་ཏེ་ཤར་ཉག་ཆུ་རྫོང་གི་ཁོང་གཏོགས་བྲག་དཀར་ནང་བསྟན་ཤེས་རིག་སློབ་གླིང་དུ་བོད་ཀྱི་ལོ་རྒྱུས་ཁྲིད་པའི་ཁུར་བཞེས། དེ་ནས་བགྲང་བྱ་གཅིག་གི་རྗེས་སུ་རང་ཡུལ་གྱི་གཞི་རིམ་ས་ཁུལ་དུ་དགེ་རྒན་གྱི་བྱ་བའི་ལས་གནས་སུ་ཞུགས། དེའི་རྗེས་ནས་སྔར་བཞིན་རྩོམ་རིག་གསར་རྩོམ་གྱི་ཕྱོགས་ལ་འབད་པ་བསྐྱེད་དེ་སྔ་རྗེས་སུ་ཁམས་ཁུལ་གྱི་དུས་དེབ་ཆེ་གྲས་གངས་དཀར་རི་བོ་དང་ཀྲུང་གོའི་ཆེས་མཛེས་པའི་དུས་དེབ་ཀྱི་མཚན་སྙན་ཐོབ་པའི་དུས་དེབ་ཁ་བཏགས་དཀར་པོ་དང་ཁམས་པའི་ཚགས་པར་སོགས་སུ་དཔྱད་རྩོམ་དང་སྙན་རྩོམ་དུ་མ་སྤེལ།
རྩོམ་རིག་གི་ལམ་ཁར་ཞུགས་པའི་བརྒྱུད་རིམ།
དེ་ཡང་གསེར་ཀུན་དགའི་བྱིས་དུས་ཀྱི་འཚོ་བ་ནི་འབྲོག་པའི་བུ་ཕྲུག་གཞན་དག་ལྟར་ནག་ནོག་གིས་མ་གོས་པའི་ཧ་ཅང་དྭངས་གཙང་ཞིག་ཡིན་ལ། ཆུང་དུས་སུ་ཁོའི་ཕ་ལགས་གེ་སར་གྱི་སྙན་སྒྲུང་ཁྲོད་ནས་ཧོར་གླིང་གཡུལ་འགྱེད་ཀློག་རྒྱུར་ཤིན་ཏུ་དགའ་བའི་གོམས་གཤིས་དེས། ཁོ་ལའང་རྩོམ་རིག་གི་ལས་ལ་འཇུག་རྒྱུར་བག་ཆགས་མི་དམན་པ་ཞིག་བྱིན། ཕྱིས་སུ་སློབ་གྲྭ་རིམ་བགྲོད་ཀྱི་སྐབས་སུ་བྲིས་པའི་རྩོམ་ཡིག་དག་གི་ས་བོན་ཡང་ཆུང་དུས་སུ་ཕ་ལགས་ཀྱི་ངག་ནས་ཐོས་པའི་གླིང་སྒྲུང་གི་བག་ཆགས་དེ་ཡིན་ངེས།
ཁོས་རང་གི་ཆུང་དུས་ཀྱི་རྩོམ་རིག་གི་བག་ཆགས་དེར་སྦྱང་བརྩོན་གྱིས་གསོས་བཏབ་སྟེ་ལམ་ཁ་དེར་མུ་མཐུད་དུ་ཞུགས། སློབ་འབྲིང་གི་སྐབས་སུ་སློབ་གྲྭས་གཉེར་བའི་གསེར་སློབ་རྭའི་ལྗང་སྨྱུག་རྩོམ་པ་པོའི་མཚན་སྙན་ཐོབ། དེ་ནི་ཁོ་ལ་མཚོན་ལ་མི་ཚེ་འདིར་རང་གི་འབད་བཞིན་པའི་ལམ་ཁ་དེར་གཞན་གྱི་གདེང་འཇོག་དང་སྐུལ་སློང་གི་སེམས་ཤུགས་བསྩལ་པ་ཐེངས་དང་པོ་ཡིན། མུ་མཐུད་དུ་སློབ་གྲྭས་གཉེར་བའི་བོད་ཡིག་དང་རྒྱ་ཡིག་གཉིས་ཆར་གྱི་ཆེད་དེབ་དང་ཚགས་པར་དག་གི་སྟེང་དུ་རྩོམ་ཡིག་དུ་མ་བཀོད་དེ། རང་གི་ཕུགས་བསམ་གྱི་གཤོག་རྩལ་ངོམ་སའི་ཁོར་ཡུག་ཅུང་རྒྱ་ཆེ་བ་ཞིག་རྙེད། དུས་སྐབས་དེའི་དབྱར་གནང་དང་དགུན་གནང་སོགས་སུ་གཞན་གྱིས་རྒྱབ་སྐྱོར་ཡོད་མེད་ལ་མ་ལྟོས་པར། རང་ས་གནས་ཀྱི་དགོན་པ་དང་ལྷག་པར་དུ་རྨ་ཡུལ་སེང་འབྲུག་ཀུན་ཕན་བརྩེ་སྐྱོང་སློབ་གླིང་སོགས་སུ་ཕྱིན་ཏེ་བོད་ཀྱི་ལོ་རྒྱུས་དང་བོད་ཀྱི་ཡིག་གཟུགས་སོགས་ལ་ཆེད་དུ་འབད་པ་བྱས། སློབ་གྲྭ་དེའི་དགེ་རྒན་དག་གིས་བྱམས་སྐྱོང་དང་གནད་སྨིན་གྱི་སློབ་ཁྲིད་དག་གིས་ཁོའི་མི་ཚེའི་ཁྲོད་བརྗེད་དུ་མི་བཏུབ་པའི་སྐུལ་ལྕགས་ནན་མོ་ཐེབས། དེ་ནས་བཟུང་སི་ཁྲོན་ཞིང་ཆེན་བོད་ཡིག་སློབ་གྲྭ་སོགས་སུ་ཕྱིན་ཏེ་གསབ་སྦྱོང་བྱས། སྤྱི་ལོའི༢༠༡༢་ལོར་དཀར་མཛེས་དགེ་འོས་སློབ་གྲྭ་རུ་ཕྱིན་ཏེ་དགེ་རྒན་ཆེན་མོ་ཧོར་ཁོག་ཟླ་བ་བཟང་པོ་སོགས་ཀྱི་མདུན་ནས་རྩོམ་རིག་གཙོར་གྱུར་བའི་བོད་ཀྱི་རིག་གནས་ལ་འབད་པ་བྱས། ༢༠༡༤ལོར་ལྗོངས་ཞིང་ལྔའི་མཐོ་འབྲིང་སློབ་མའི་རྩོམ་ཡིག་འགྲན་སྡུར་ཁྲོད་ཕུལ་བྱུང་བྱ་དགའ་ཐོབ། དེ་ནས་བློ་གྲོས་ཀྱི་ན་སྨིན་དང་མཉམ་དུ་དཔྱད་རྩོམ་འབྲི་བའི་ལམ་ཁར་ཞུགས་ཤིང་། སྔ་ཕྱིར《བོད་ཀྱི་སློབ་གསོའི་གོ་དོན་ལ་ཕྲན་ཙམ་དཔྱད་པ་དབྱར་འགོ་མའི་མེ་ཏོག》་ཅེས་པ་དང《ནུབ་ཕྱོགས་ཀྱི་དུས་རབས་གསུམ་དང་འབྲེལ་ནས་སློབ་གསོ་ཏོག་ཙམ་གླེང་བ།》དང《བརྩོན་འགྲུས་དང་འདྲ་མཉམ་བདེ་སྐྱིད།》སོགས་སློབ་གསོའི་སྐོར་གྱི་དཔྱད་རྩོམ་དང་། གཞན་ལོ་རྒྱུས་ཀྱི་སྐོར་ལའང《བོན་གྱི་འཕེལ་རིམ་གསུམ་གྱི་སྐོར་གླེང་བ།》དང《ཐོན་མིའི་མ་ཡུམ་གྱི་མཚན་ལ་ཕྲན་ཙམ་དཔྱད་པ།》 དང་《བོད་བཙན་པོའི་དུས་སྐབས་ཀྱི་ལོ་ཙྰ་བའི་གནས་སྟངས།》དང《ཚ་ཁོའི་ཡུལ་གྱི་མཐོང་ཐོས།》སོགས་ཡོད་ཅིང་། ད་དུང་ཁོང་གིས་རྒྱ་ཡིག་གི་རྩོམ《岭格萨尔与传格萨尔》དང《趣谈霍西名称的由来》 ད་དུང《民间文学是作家文学产生的源泉》སོགས་དཔྱད་རྩོམ་རིང་ཐུང་མང་དུ་བྲིས་ཏེ་སྤྱི་ཚོགས་ཀྱི་དུས་དེབ་སྣ་ཚོགས་དང་ཁམས་པའི་ཚགས་པར་སོགས་ཀྱི་སྟེང་དུ་བཀོད།
ལོ་ཙཱའི་ལམ་ཁར་ཞུགས་པའི་བརྒྱུད་རིམ།
དེ་ལྟར་སློབ་སྦྱོང་གི་བར་གསེང་ནས་རྩོམ་ལུས་འདྲ་མིན་གྱི་རྩོམ་ཡིག་བརྒྱ་ཕྲག་ལྷག་བྲིས་པ་མ་ཟད། རྒྱལ་ཕྱི་ནང་གི་མཁས་པ་དུ་མའི་གསུང་རྩོམ་སྒྱུར་པའི་ལམ་ཁར་ཞུགས། དེ་ཡང་མཁན་ཆེན་དམ་པ་བསོད་དར་རྒྱས་ལགས་ཀྱིས་རྒྱ་ཡིག་ཏུ་བྲིས་པའི་གསུང་རྩོམ་དག་བོད་ཡིག་ཏུ་བསྒྱུར་ཏེ་ཁམས་ཁུལ་གྱི་དུས་དེབ་ཆེ་གྲས་གངས་དཀར་རི་བོའི་སྟེང་དུ་བཀོད། མཁན་ཆེན་དམ་པ་ཁོང་ལ་དངོས་སུ་སྤྱན་བསྟར་ཞུས་ནས་དམ་པ་གང་ཉིད་ཀྱིས་ཀྱང་གསུང་གི་དབུགས་དབྱུང་ཡང་ཐོབ། དེ་མིན་རང་ཡུལ་གྱི་དར་ལྕེ་ལོ་དེབ་སོགས་ཀྱི་སྟེང་དུའང་བསྒྱུར་རྩོམ་སོགས་མང་དུ་སྤེལ་ཡོད། ལྷག་དོན་ཉེ་བའི་ལོ་ངོ་གསུམ་གྱི་རིང་ལ་འབད་པ་བླ་ལྷག་བསྐྱེད་དེ་རྒྱའི་སྙན་ངག་པ་གྲགས་ཅན་པེན་ཞུན་ལགས་ཀྱིས་བརྩམས་གནང་མཛད་པའི་དཔྱིད་ཆུ་ཞེས་པའི་མུ་འབྲེལ་སྙན་ངག་རིང་མོ་དེ་བོད་ཡིག་ཏུ་བསྒྱུར་བའི་ཁུར་བླངས་པ་མ་ཟད་ཉིས་སྟོང་བཅུ་བདུན་ལོར་བསྒྱུར་གྲུབ་བྱུང་། དེ་ལས་ཀྱང་ལོ་ཙཱའི་ཕྱོགས་ནས་གྲུབ་འབྲས་གཡུར་དུ་ཟ་བ་ལོན་པ་ཞིག་ནི། སྤྱི་ལོ༢༠༡༨ལོའི་དགུན་ཟླ་ར་བའི་ནང་དུ་མཁན་ཆེན་དམ་པ་ཚུལ་ཁྲིམས་བློ་གྲོས་ལགས་ལ་དགོངས་ཁྲོལ་ཞུས་ཏེ། ཁོང་གིས་མཛད་པའི་དེང་རབས་བསླབ་བྱ་བླང་དོར་གསལ་བའི་མེ་ལོང་ལས་སྐབས་དགུ་པ་སྟེ། འཚོ་བ་གཉིས་དོ་སྙོམ་དགོས་པར་བསྟན་པའི་སྐབས་དེ་རྒྱ་ཡིག་ཏུ་བསྒྱུར་བའི་ཁུར་བླངས་པ་མ་ཟད་ཆ་ཚང་བསྒྱུར་གྲུབ་ཀྱང་བྱུང་ལ། དམ་པ་གང་ཉིད་ཀྱིས་ཀྱང་ཐུགས་དགྱེས་དགྱེས་མཛད་ནས་དེ་ལྟར་རྒྱ་ཡིག་ཏུ་བསྒྱུར་ཆོག་པའི་བཀའ་གནང་བསྩལ། འདི་ནི་ལོ་ཙཱའི་བྱ་བ་ལ་དགའ་ཞེན་ཆེ་བའི་གསེར་ཀུན་དགའ་ཁོང་ལ་མཚོན་ན་ཆེས་གལ་ཆེན་ཞིག་ཏུ་གྱུར་ཡོད་ལ། རྒྱུ་མཚན་ཁོང་ལ་མཚོན་ན་མི་རིགས་རང་གི་གསུང་རྩོམ་དག་མི་རིགས་གཞན་གྱི་སྐད་ཡིག་གི་ལམ་དུ་བསྟར་རྒྱུའི་ཆེས་ཐོག་མའི་བསྒྱུར་རྩོམ་ནི་འདི་ཉིད་ཁོ་ན་ལགས་པས་སོ།། གཞན་ཡང་ཁོང་གིས་རྒྱ་མཚོའི་ཕྱི་ནང་གི་མཁས་པ་རྣམས་ཀྱི་རྨད་དུ་བྱུང་བའི་ལེགས་བཤད་དང་། གནད་ལ་ཁེལ་བའི་སྡོམ་ཚིག་སུམ་བརྒྱ་ལྷག་བོད་ཡིག་ཏུ་བསྒྱུར་ཡོད་ལ། དེ་དག་ཉིན་རེ་བཞིན་དྲྭ་སྒང་སོ་སོ་རུ་སྤེལ་བཞིན་ཡོད། དེ་མིན་ཁོང་གིས་བསྒྱུར་རྩོམ་ལ། ཀྲོའུ་ཡུས་བརྩམས་པའི《བདག་གི་ཁུ་བོ་སྐུ་ཞབས་ལུའུ་ཞུན།》དང་། མཁན་ཆེན་བསོད་དར་རྒྱས་ཀྱིས་མཛད་པའི《དངོས་བྱུང་གཏམ་རྒྱུད་ཅིག》དང《ན་ཕོ་ལོན་གྱི་གདམས་ངག》། ད་དུང་ལོའུ་ཧྲིས་བརྩམས་པའི《རྩོམ་ཡིག་འབྲི་བར་སྙིང་སྟོབས་དང་བབ་བརླིང་ལྡན་དགོས།》ཞེས་པ་དང་ཧཱན་ཧན་གྱིས་བརྩམས་པའི《ང་ཚོའི་སློབ་གསོ།》། 《ཁུང་མོང་ལོའུ་སོགས་ཀྱི་ལེགས་རྩོམ།》སོགས་བསྒྱུར་རྩོམ་ཆེ་ཆུང་ཉི་ཤུ་ལྷག་ཡོད། ད་དུང་ཁོང་གིས་བཤད་ན། ལོ་ཙཱའི་བྱ་བ་ནི་ཧ་ཅང་གལ་འགང་ཅན་ཞིག་ཡིན་ལ། རྒྱལ་ཁབ་དང་མི་རིགས་ཤིག་ཡར་རྒྱས་སུ་འགྲོ་དགོས་ན་དང་པོ་རང་མི་རིགས་ཀྱི་ཐུན་མོང་མ་ཡིན་པའི་རིག་གནས་ལ་སློབ་བྱེད་དགོས་པ་དང་། དེ་ནས་རྒྱལ་ཁབ་དང་མི་རིག་གཞན་པའི་སྔོན་ཐོན་རིག་གནས་དག་ནང་འདྲེན་བྱེད་དགོས། འོ་ན་དེ་དག་ནང་འདྲེན་བྱེད་མཁན་ནི་ལོ་ཙཱ་བ་དང་ལོ་ཙཱའི་བྱ་བ་འདི་ཉིད་ཁོ་ན་ལགས་པས་ཤིན་ཏུ་གལ་ཆེན་ཞིག་ཡིན་ཟེར། ཡིན་ཡང་ལོ་ཙཱ་བྱ་བ་འདི་ནི་ཧ་ཅང་ལས་དཀའ་མོ་ཞིག་དང་ཉེན་ཁ་ཅན་ཞིག་ཀྱང་རེད། དཔེར་ན་མ་ཡིག་གི་ནང་དོན་ཐད་བསྒྱུར་བྱེད་དྲག་ན་ཀློག་པ་པོ་རྣམས་ཀྱིས་དོན་རྟོགས་དཀའ་ལ། ཡང་མ་ཡིག་གི་ནང་དོན་དོན་བསྒྱུར་བྱེད་དྲག་ན་རྩོམ་པ་པོའི་ལྟ་བ་དང་འགལ་བའི་ཉེན་ཁ་ཡོད། དེའི་ཕྱིར་ན་བསྒྱུར་སྟངས་ཀྱི་ཕྱོགས་ནས་དམ་ལྷོད་རན་པ་ཞིག་ཡོང་རྒྱུ་ནི་ཞེ་དྲག་ཁག་པོ་འདུག་ཅེས་བཤད། དེ་ལྟར་ན་གཞོན་རྩོམ་པ་པོ་ཁོང་ད་བར་དུ་རང་གི་ཐོག་མའི་ཕུགས་བསམ་ལ་འཇུས་ནས་མདུན་སྤོས་ཀྱི་གོམ་མཚམས་མ་བཞག་པར་མི་ཚེའི་ཕུགས་བསམ་མངོན་གྱུར་གྱི་འབད་འབུངས་ལ་བསྟིམ་བཞིན་ཡོད་དོ།།
གཞན་ཡང་ཁོང་གིས་དུས་རྒྱུན་སློབ་ཁྲིད་བྱེད་ཞོར་དུ། དཔེ་ཆ་ལ་བལྟ་རྒྱུའི་གོམས་གཤིས་ནི་ནམ་ཡང་བོར་མྱོང་མེད་ལ། ད་དུང་ཁོང་གིས་བཤད་རྒྱུར། བོད་ཀྱི་དགེ་རྒན་ཞིག་ལ་མཚོན་ན་རང་མི་རིགས་ཀྱི་ཐུན་མོང་མ་ཡིན་པའི་སློབ་གསོའི་ལྟ་བ་དང་དགོངས་པ་དེ་ཉིད་མ་འཛོལ་བར་རྟོགས་རྒྱུ་ནི་ཧ་ཅང་གལ་ཆེན་ཞིག་རེད་ཟེར། དེང་གི་ཆར་རྒྱ་མཚོའི་ཕྱི་ནང་གི་རིག་གནས་འདྲ་མིན་དང་བསམ་བློ་སྣ་མང་གིས་ཡོ་ལང་གཡོ་བའི་སྒང་འདིར། ལེགས་པ་རྣམས་སྔོན་ཐོན་དང་སྙིགས་མ་རྣམས་རྗེས་སུ་ལུས་པའི་ཆོས་ཉིད་བཞིན། རང་མི་རིགས་ཀྱི་འདས་མ་ད་གསུམ་གྱི་གནས་བབ་ལའང་གཡོ་འགུལ་ཐེབས་དང་ཐེབས་བཞིན་པ་རྣམས་ཕྱོགས་གཅིག་ཏུ་བསྡོམས་ཏེ་ཕར་གཏུགས་ན། སློབ་གསོའི་ལས་དོན་འདི་ཉིད་ལ་ཐུགས་ཡོད་ལ། དེ་ལས་ཀྱང་མི་རིགས་རང་གི་ཐུན་མོང་མ་ཡིན་པའི་སློབ་གསོའི་ལྟ་བ་དང་། བསམ་བློའི་ཁྱེར་སོ་སོགས་ཅི་ཡིན་མི་ཤེས་པར་བྱུང་རྒྱལ་དུ་སློབ་མ་རྣམས་ཀྱི་རྒྱུད་ལ་དབྱེ་བསལ་མ་བྱས་པའི་ཤེས་བྱ་དག་བུམ་པ་གང་བྱོའི་ཚུལ་དུ་འདོན་སྤྲོད་བྱེད་པ་དེ་ལ་རག་ལས་ཡོད། དེ་ཡང་ཉེ་བའི་ཆར་བོད་ཡུལ་འདིར་སློབ་གསོའི་སྐོར་ནས་བསྒྱུར་རྩོམ་འདྲ་མིན་དང་། བསམ་བློ་སྣ་ཚོགས་ཤིག་ནང་འདྲེན་བྱེད་པའི་ཚ་རླབས་ཤིག་འཕྱུར་བ་སྤྱིར་ཤིན་ཏུ་ལེགས་མོད། འོན་ཀྱང་ཡོད་ཚད་དེ་ལ་གཞི་བཅོལ་ནས་མི་རིགས་རང་གི་སྔར་ཡོད་ཀྱི་ཐ་སྙད་རྣམས་ཀྱི་དགོངས་པ་དང་བསྟན་དོན་སོགས་རྒྱང་དུ་དོར་ན། དེ་ཡང་རྩ་བ་དོར་ནས་ཡལ་གར་འཇུས་བ་ལྟ་བུའི་ཤིན་ཏུ་ཡིད་ཕམ་པའི་གནས་ཤིག་རེད། ཅེས་ཟེར། གཞན་ཡང་དེང་གི་དུས་འདིར་དགེ་རྒན་གྱི་མིང་རྫིག་པོ་རེ་ཡོད་ཀྱང་དོན་དངོས་སུ་རང་ཁྱིམ་དུ་དཔེ་དེབ་གཅིག་ཀྱང་མེད་མཁན་ཤིན་ཏུ་མང་ལ། འདི་ནི་ཕར་གཏུགས་ན་རང་དང་སློབ་མ་རྣམས་ལ་འགན་མི་ཁུར་བའི་རྟགས་ཤིག་རེད་ཅེས་ཟེར། གང་ཞེ་ན་དགེ་རྒན་ནི་སློབ་མའམ་མི་གཞན་རྣམས་ལ་སློབ་ཁྲིད་བྱེད་མཁན་དེ་ཡིན་ལ། སློབ་ཁྲིད་ཅེས་པ་ནི་ཐོག་མར་དགེ་རྒན་རང་ངོས་ནས་གཞན་གྱི་སར་ནས་སྦྱང་བའམ་ཡང་ན་དཔེ་ཆ་ལ་བརྟེན་ནས་རིག་གནས་དང་ཡོན་ཏན་རྒྱུན་མི་ཆད་པར་སློབ་དགོས་ཤིང་། དེ་ནས་རང་ཉིད་ཀྱི་ཤེས་པ་དེ་དག་མི་གཞན་ལ་ཁྲིད་པ་དེ་ལ་ཟེར། འོ་ན་རང་ཉིད་ལ་སྔོན་འགྲོའི་ཆ་རྐྱེན་སློབ་པའམ་ཀློག་པ་གང་ཡང་མེད་པར། མི་གཞན་ལ་བྱུང་རྒྱལ་ལམ་རྫུན་དང་འདྲེས་པའི་སློབ་ཁྲིད་བྱེད་པ་ནི་གྲ་སྒྲིག་མེད་པའི་དམག་དཔོན་དང་མཚུངས་པར་ནམ་ཡང་ཕམ་ཁའི་མགོ་བོ་དུད་དེ་འགྲོ་ངེས་ཡིན་ཞེས་བཤད།
ད་དུང་ཁོང་གིས་རང་ཉིད་ཀྱི་སློབ་སྦྱོང་དང་གཞན་ལ་སློབ་ཁྲིད་བྱེད་པའི་ཞོར་ལ། བོད་ཀྱི་རིག་གནས་ལ་མོས་པ་དང་དང་དོད་བྱེད་མཁན་གྱི་དགེ་རྒན་རྣམས་ཕྱོགས་གཅིག་ཏུ་བསྡུས་ཏེ། གཟའ་འཁོར་རེའི་གཟའ་ཟླ་བ་དང་། ལྷག་པ། པ་སངས་བཅས་ལ་དུས་ཚོད་ལྷག་མ་སྤྱད་ནས། རྒྱལ་རབས་དེབ་ཐེར་དཀར་པོ་དང་སི་ཏུའི་ཞལ་ལུང་། བོད་ཀྱི་ལོ་རྒྱུས་སོགས་ཅི་ནུས་ཀྱིས་འཆད་བཞིན་མཆིས་སོ།། དེ་ལྟར་ན་གཞོན་རྩོམ་པ་པོ་ཁོང་གིས་ད་ལྟའི་བར་དུ་རང་གི་ཐོག་མའི་ཕུགས་བསམ་མ་བཏང་བར་དེ་ལ་འཇུས་ནས་མདུན་དུ་སྤོས་པའི་གོམ་འཚམ་མ་བཞག་ཅིང་རང་ཉིད་ཀྱི་མི་ཚེའི་ཕུགས་བསམ་མངོན་གྱུར་གྱི་ཆེད་དུ་འབད་འབུངས་གནང་བཞིན་ཡོད། ལྷག་ཏུ་རྩོམ་རིག་ནི་ཁོང་གི་མི་ཚེའི་ཁྲོད་ཀྱི་དུས་ཚོད་མང་ཤོས་གཏོང་ཡུལ་དུ་གྱུར་ཡོད་སྟབས། ཁོང་རང་ཉིད་དང་ཁོང་ལ་རྒྱབ་སྐྱོར་བྱེད་མཁན་ཚང་མའི་རེ་བ་ཆེ་ཤོས་དེའང་སྔར་བཞིན་རྩོམ་རིག་ལ་འཇུག་པའི་འདུན་པ་མ་བཏང་བར་ཁོང་གིས་དེའི་ཁྲོད་ནས་གྲུབ་འབྲས་གཡུར་དུ་ཟ་བ་ཞིག་ལེན་ཐུབ་པར་རེ་བ་འཆིང་བཞིན་ཡོད་དོ།།
དེ་ལྟར་དྲང་པོའི་ཚིག་གིས་རབ་བརྗོད་པའི།།
དོན་འདི་ཕན་སེམས་དཀར་པོས་སྤེལ་ལགས་ན།།
འདི་ལ་ནོངས་དང་འཁྲུལ་བའི་གོས་གྱུར་པའི།།
བགྱི་བ་གང་མཆིས་ཀུན་ལ་བཟོད་གསོལ་ཞུ།།
རྩོམ་གསར། 10


text:
འཕྲིན་གསར་སྡེ་ཚན།
སྤྱི་ལོ་ ༢༠༡༩ ཟླ་ ༤ ཚེས་ ༡༢ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་གྱི་རྒྱལ་ས་ལྡི་ལིར་ཡོད་པའི་མེག་སུ་སྨན་ཁང་ནས་བཞུགས་གནས་མགྲོན་ཁང་(Sheraton Hotel) དུ་ཆིབས་བསྒྱུར་བསྐྱངས་ཡོད་པ་དང་། ཕེབས་ལམ་དུ་གསར་འགོད་པ་རྣམས་ལ་སྐུ་གཟུགས་གསལ་དྭངས་ཡིན་སྐོར་བཀའ་ལན
ཕྱི་ལོ་ ༢༠༡༩ ཟླ་ ༤ ཚེས་ ༥ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་གྱི་རྒྱལ་ས་ལྡི་ལིར་རྟེན་གཞི་བྱས་པའི་ Andaz Hotel གསོལ་མགྲོན་ཁང་དུ་ཏཱ་ལ་འི་བླ་མའི་དགེ་རྩ་དང་། ཨེ་མོ་རི་མཐོ་སློབ། ཝ་ན་ཐེབས་རྩ་བཅས་ཐུན་མོང་གི་གོ་སྒྲིག་ཞུས་པ་ལྟར་སྤྱི་ཚོགས་དང་།
ཕྱི་ལོ་ ༢༠༡༩ ཟླ་ ༤ ཚེས་ ༤ ཉིན་རྒྱ་གར་གྱི་རྒྱལ་ས་ལྡི་ལིར་ཡོད་པའི་ཨན་དཱཛ་གསོལ་མགྲོན་ཁང་ Andaz Hotel གི་ཚོགས་ཁང་ནང་ཏཱ་ལ་འི་བླ་མའི་དགེ་རྩ་དང་། ཨེ་མོ་རི་མཐོ་སློབ། ཝ་ན་ཐེབས་རྩ། Vana Foundation བཅས་ཐུན་མོང་གི་གོ་སྒྲིག་ཞུས་པ་ལྟར་
༄༅། །ཕྱི་ལོ་ ༢༠༡༩ ཟླ་ ༣ ཚེས་ ༢༧ ཉིན་གྱི་སྔ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་༸རྒྱལ་བའི་ཕོ་བྲང་དུ་བོད་མི་མང་སྤྱི་འཐུས་ལྷན་ཚོགས་ནས་གདན་ཞུ་ཞུས་པའི་ཨན་དྷ་ར་གཙུག་ལག་སློབ་གཉེར་ཁང་གི་སློབ་དཔོན་ཆེན་མོ་སྐུ་ཞབས་མུར་ཏཱིས་ Prof.G.S.Murthy མཆོག་དང་
ཕྱི་ལོ་ ༢༠༡༩ ཟླ་ ༣ ཚེས་ ༢༥ ཉིན་གྱི་སྔ་དྲོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་རྡ་རམ་ས་ལའི་ཕོ་བྲང་མཇལ་འཕྲད་ཁང་དུ་ནཱ་རོ་པཎ་ཆེན་ནང་པའི་ལྟེ་གནས་དང་མོ་སི་ཁོ་བོད་ཀྱི་དོན་གཅོད་ལས་ཁུངས་ཐུན་མོང་ནས་གོ་སྒྲིག་གིས་གྲོས་ཚོགས་འཐུས་མི་གསུམ་གྱིས་མཚོན་
ཕྱི་ལོ་ ༢༠༡༩ ཟླ་ ༣ ཚེས་ ༡༥ ཉིན་གྱི་ཞོགས་པ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་སོག་པོ་ནས་ཡིན་པའི་དགེ་བཤེས་ལྷ་རམས་པ་རྗེ་བཙུན་རྡོ་རྗེགས་ལགས་དང་། གཞན་སོག་རིགས་༢༢ དང་ཉི་ཧོང་བ་ ༥ ཨིན་ཇི་བ་ ༢ བཅས་ལ་མཇལ་ཁ་སྩལ་ཡོད་པ་དང་། སྐབས་དེར་བཀའ་སློབ་སྩལ་དོན།
ཕྱི་ལོ་ ༢༠༡༩ ཟླ་ ༣ ཚེས་ ༡༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་ཕོ་བྲང་དུ་གླིང་ཆེན་ཨ་ཧྥུ་རི་ཀའི་བྷོ་ཌ་སྭ་ནའི་ (Botswana) སྲིད་འཛིན་ཟུར་པ་སྐུ་ཞབས་ཨན་ཁ་མ་(Ian Khama) མཆོག་དང་། ཡུལ་དེའི་གྲོས་ཚོགས་འཐུས་མི་བཅུ་གཉིས།
ཕྱི་ལོ་ ༢༠༡༩ ཟླ་ ༣ ཚེས་ ༡ ཉིན་༸གོང་ས་མཆོག་གིས་སོག་པོའི་དད་ལྡན་ཆོས་ཞུ་བ་ཚོར་རྡ་སའི་ཕོ་བྲང་དུ་ཆོས་ཞུ་བ་སྐྱ་སེར་ ༡༥༩ དང་། ཨོ་ལན་པཱ་ཐུར་དུ་ Wrestling hall ཞེས་པའི་ཚོགས་ཁང་དུ་མི་གྲངས་ ༤༠༠༠ བརྒལ་བར་ལམ་རིམ་བསྡུས་དོན་གྱི་བཤད་ལུང་བཀའ་དྲིན་སྩལ་ཡོད་པ་རེད།
ཕྱི་ལོ་ ༢༠༡༩ ཟླ་ ༢ ཚེས་ ༢༨ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་སོག་པོའི་དད་ལྡན་ཆོས་ཞུ་བ་ཚོས་ཇི་ལྟར་གསོལ་འདེབས་ཞུས་དོན་ལྟར་བཞུགས་སྒར་རྡ་རམ་ས་ལའི་ཕོ་བྲང་མཇལ་འཕྲད་ཁང་དུ་ཆོས་ཞུ་བ་སོག་པོའི་བླ་མའི་དགེ་རྒན་གྱིས་གཙོས་བླ་སྤྲུལ་དགེ་འདུན་པ་དང་སྐྱ་སེར་༡༥༩
ཕྱི་ལོ་ ༢༠༡༩ ཟླ་ ༢ ཚེས་ ༢༧ ཉིན་བཞུགས་སྒར་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྐྱེ་འགྲོ་སྤྱི་དང་བྱེ་བྲག་བོད་གངས་ཅན་པ་རྣམས་ཀྱི་མགོན་དཔུང་དམ་པར་སྐུ་ཚེ་༸ཞབས་པད་བསྐལ་བརྒྱར་བརྟན་ཞིང་། ཐུགས་ཀྱི་བཞེད་དགོངས་ཟབ་མོ་མཐའ་
ཕྱི་ལོ་ ༢༠༡༩ ཟླ་ ༢ ཚེས་ ༢༣ ཉིན་གྱི་སྔ་དྲོ་ཆུ་ཚོད་ ༨ ཡོལ་ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་གི་རྟེན་མཆོག་སྤྱན་སྔར་རྗེ་བཙུན་འཇམ་དཔལ་དབྱངས་ཀྱི་རྗེས་གནང་དང་། བྱང་ཆུབ་སེམས་དཔའི་སྡོམ་པ་འཆོག་ཆོག་མཛད་ཡོད་པ་རེད།
ཕྱི་ལོ་ ༢༠༡༩ ཟླ་ ༢ ཚེས་ ༢༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་སློབ་དཔོན་ལེགས་ལྡན་འབྱེད་ཀྱིས་མཛད་པའི་དབུ་མའི་སྙིང་པོའི་མཆན་འགྲེལ་དང་བཅས་པའི་བཤད་ལུང་གི་གནང་སྒོ་མཇུག་ལེགས་པར་གྲུབ་ཡོད་པ་རེད།


text:
༄༅། །བོད་རྒྱལ་ལོ་ ༢༡༤༦ ཕྱི་ལོ་ ༢༠༡༩ ཟླ་ ༤ ཚེས་ ༢༥ ཉིན་གྱི་སྔ་དྲོ་ཆུ་ཚོད་ ༨།༣༠ ཐོག་དཔའ་བོའི་རྡོ་རིང་གི་མདུན་དུ་དབུས་བུད་མེད་ལྷན་ཚོགས་ཀྱིས་གོ་སྒྲིག་གནང་བའི་ཀུན་གཟིགས་༸པཎ་ཆེན་རིན་པོ་ཆེ་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་དགུང་གྲངས་ ༣༠ ལ་ཕེབས་པའི་སྐུའི་འཁྲུངས་སྐར་མཛད་སྒོར་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཞོན་ཨ་ཅཱརྱ་ཡེ་ཤེས་ཕུན་ཚོགས་མཆོག་སྐུ་མགྲོན་གཙོ་བོར་གདན་ཞུས་ལྟར་ཆེད་ཕེབས་ཀྱིས་མཛད་སྒོ་དང་འབྲེལ་བའི་གསུང་བཤད་གནང་དོན་དུ།
ད་ལྟ་འདིར་དབུས་བུད་མེད་ལྷན་ཚོགས་ཀྱིས་སྣེ་འཁྲིད་པའི་ཐོག་ནས་ཀུན་གཟིགས་༸པཎ་ཆེན་རིན་པོ་ཆེ་སྐུ་ཕྲེང་བཅུ་གཅིག་པའི་༸སྐུའི་འཁྲུངས་སྐར་དང་བསྟུན། རྒྱ་གར་རྒྱལ་ཡོངས་ནང་གཞི་རྒྱ་ཆེ་བའི་ལས་འགུལ་སྤེལ་རྒྱུ་དང་། གཞན་ཡང་འཛམ་གླིང་གང་སར་ཡོད་པའི་བུད་མེད་ལྷན་ཚོགས་ཀྱི་ཡན་ལག་ཁག་གིས་ལས་འགུལ་སྣ་ཚོགས་ཤིག་སྤེལ་བཞིན་ཡོད། དེ་རིང་འདིར་གོམ་བགྲོད་ཀྱི་ལས་རིམ་འགོ་འཛུགས་ཀྱི་མཛད་སྒོའི་ཐོག་གདན་ཞུས་གནང་བའི་སྐུ་མགྲོན་བོད་དོན་རྒྱབ་སྐྱོར་ཚོགས་པ་ཐོག་མར་བཞུགས་སྒར་ལ་བཙུགས་པའི་སྐབས་སུ་ཚོགས་གཙོ་གནང་མཁན་དང་། འགན་བཞེས་མཁན། ད་ལྟ་ཡིན་ནའང་མུ་མཐུད་ནས་བོད་པའི་རྩ་དོན་ཐོག་ཁ་ཞེ་གཉིས་མེད་ཀྱིས་རྒྱབ་སྐྱོར་གནང་མཁན་སྐུ་ཞབས་ (Ram Swaroop) མཆོག་དང་། དེ་བཞིན་བཞུགས་སྒར་ལ་ཡོད་ན། བོད་དོན་ལས་འགུལ་ནང་ལ་ཧ་ལམ་ཆད་མ་མྱོང་བའི་སྐུ་ཞབས་ (Prushotam) མཆོག ཕྱག་སྦྲེལ་སྤྱི་འཐུས་གཙོས་པའི་སྐུ་མགྲོན་རྣམ་པ་དང་། དབུས་བུད་མེད་ལྷན་ཚོགས་ཀྱི་ལས་ཀྱི་སྣེ་མོ་བ། འདུ་འཛོམས་ཐོག་ལ་ཆེད་ཕེབས་གནང་མཁན་ཡོངས་ལ་ངས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ནས་ཐོག་མར་གུས་བརྩི་དང་འཚམས་འདྲི་ཞུ་ཡི་ཡོད་ཅེས་ཞུ་རྒྱུ་ཡིན།
ངས་དེ་རིང་རྣམ་པ་ཚོར་རྒྱས་པོ་ཞེ་དྲག་ཞུ་དགོས་ཀྱི་ཡོད་མ་རེད། ད་ལྟ་བུད་མེད་ལྷན་ཚོགས་ཀྱི་བསྒྲགས་གཏམ་ནང་ལའང་གང་ལ་གང་འཚམ་ཞིག་འཁོད་ཡོད་པ་རེད། ད་ལྟ་སྐུ་ཞབས་ (Ram Swaroop) མཆོག་ནས་ཀྱང་ལམ་ཙམ་ཞིག་གསུངས་གནང་བ་རེད། ལྷག་པར་དུ་ཧིན་བོད་མཛའ་ཚོགས་ནས་ཀུན་གཟིགས་༸པཎ་ཆེན་རིན་པོ་ཆེ་མཆོག་གི་༸སྐུའི་འཁྲུངས་སྐར་དང་། ༸སྐུའི་ཡང་སྲིད་ངོས་འཛིན་གནང་བའི་ཉིན་མོ། ལྷག་པར་དུ་རྒྱ་ནག་གཞུང་གིས་ཕྱི་ཚེས་ ༡༧ ཉིན་བཙན་ཁྲིད་བྱས་པའི་ཉིན་མོ་བཅས་སོ་སོར། རྒྱ་གར་མི་མང་ལ་གོ་རྟོགས་སྤེལ་རྒྱུས་མཚོན་བགྲོ་གླེང་ཚོགས་འདུ་རིམ་པ་བྱས་ནས་གནང་གི་ཡོད་པ་རེད། གོང་དུ་ཁོང་རྣམ་པས་གསུངས་ཚར་སོང་ཡང་། ངས་སྟོང་མིན་ཙམ་རྣམ་པ་ཚོའི་དྲན་གསོའི་ཆེད་དུ་ཞུ་རྒྱུ་དང་། གོང་དུ་བུད་མེད་ལྷན་ཚོགས་ཀྱི་ཚོགས་གཙོ་གཞོན་པའི་གསུངས་པ་ལྟར། ང་ཚོ་ཧ་ཅང་དགའ་སྤྲོའི་ངང་ནས་འཁྲུངས་སྐར་སྲུང་བརྩི་བྱ་ཐབས་བྲལ་བ་རེད་དེ། ང་ཚོ་རང་དབང་ལུང་པའི་ནང་ཀུན་གཟིགས་༸པཎ་ཆེན་རིན་པོ་ཆེའི་འཁྲུངས་སྐར་དང་སྟབས་བསྟུན་ནས། ཁོང་རྒྱ་ནག་དམར་པོའི་སྲིད་གཞུང་གི་བཀོད་བྱུས་འོག་ལ་ཡོད་པ་དེ་རྒྱལ་སྤྱིའི་མང་ཚོགས་མདུན་དུ་ཡོངས་གྲགས་ཡོང་བ་བྱེད་རྒྱུ་དང་། དེ་ཡང་ཞུ་སྐུལ་བྱེད་ས་ལྟ་བུ་ནི་རྒྱལ་སྤྱིའི་གནད་ཡོད་མི་སྣ་དང་། མི་མང་ཡིན་དུས། དེའི་ཐོག་ང་ཚོས་ཤུགས་བསྐྱོན་དགོས། ད་ལོ་༸པཎ་ཆེན་རིན་པོ་ཆེ་དགུང་གྲངས་ ༣༠ ལ་ཕེབས་ཀྱི་ཡོད་པ་རེད། དེ་འདྲ་ཡིན་ཙང་དེའི་ཐོག་ང་ཚོ་བོད་མི་ཡོད་དོ་ཅོག་གིས་ཤུགས་རྒྱག་དགོས་པ་དང་ནུས་པ་འདོན་དགོས་པ་ལས་འགན་ཆགས་ཀྱི་ཡོད་པ་རེད། སྒྲིག་འཛུགས་གཅིག་དང་བོད་མིའི་སྒྲིག་འཛུགས་ངོས་ནས་གོ་སྒྲིག་ཞུས་པ་གཅིག་པུ་མ་ཡིན་པར། བོད་མི་མི་རེ་ངོ་རེའི་ལས་འགན་ཆགས་བསྡད་ཡོད་དུས། སོ་སོའི་འཇོན་ཚོད་དཔག་ཚོད་ཀྱིས་ནུས་པ་བཏོན་ཏེ་༸པཎ་ཆེན་རིན་པོ་ཆེ་མཆོག་གློད་བཀྲོལ་ཡོང་ཐབས་དང་། ཁོང་གི་གནས་སྟངས་ཤེས་ཐབས་བྱེད་དགོས།
༸པཎ་ཆེན་རིན་པོ་ཆེ་སྐུ་ཕྲེང་བཅུ་པ་དགོངས་པ་ཞིང་ལ་མ་གཤེགས་པའི་གོང་དུ་མ་འོངས་ལུང་བསྟན་བཟོ་འདྲ་ཞིག་ཕྱི་ལོ་ ༡༩༨༩ ཟླ་ ༡ ཚེས་ ༢༤ ཉིན་གཞིས་ཀ་རྩེ་ལ་སྤྲུལ་སྐུའི་ཡང་སྲིད་ངོས་འཛིན་ཐད་རྒྱ་ནག་དམར་པོའི་སྲིད་གཞུང་གིས་༸པཎ་ཆེན་རིན་པོ་ཆེ་ལ་གནང་དགོས་ཀྱི་རེད་ཅེས་བཀའ་ཕེབས་པ་རེད། བཀའ་སློབ་གསུང་གི་བདུད་རྩི་ཟབ་མོ་དེ་དག་རྣམ་པ་ཚོས་ཡིག་ཐོག་ནས་མཇལ་རྒྱུ་ཡོད་པ་རེད། བླ་མའི་ཡང་སྲིད་དེ་ངེས་པར་དུ་དགོངས་པ་མ་འདས་བར་དུ་སྒུག་དགོས་པ་ཡོད་མ་རེད་ཅེས་བཀའ་ཕེབས་ཡོད་པ་རེད། བླ་མའི་ཡང་སྲིད་དེ་རྣམ་པ་སྣ་ཚོགས་ཐོག་ནས་ཕེབས་ཀྱི་ཡོད་རེད་ཅེས་བཀའ་སློབ་གསུང་གི་བདུད་རྩི་གནང་བ་དེས་རྒྱ་ནག་དམར་པོའི་གཞུང་ལ་བརྡ་ལན་ཞིག་སྤྲད་ཡོད་པ་རེད། དེ་བཞིན་༸རྒྱལ་བ་སྐུ་ཕྲེང་དྲུག་པ་ཚངས་དབྱངས་རྒྱ་མཚོ་དགོངས་པ་མ་རྫོགས་སྔོན་ལ་༸རྒྱལ་བ་སྐུ་ཕྲེང་བདུན་པ་སྐུ་འཁྲུངས་ཡོད་པ་རེད་ཅེས་ལོ་རྒྱུས་ནང་འཁོད་ཡོད། གང་ལྟར་བླ་མའི་སྤྲུལ་སྐུའི་ཡང་སྲིད་ཀྱི་ལས་འགན་དེ་ནང་པ་སངས་རྒྱས་པའི་ཆོས་ལ་ཞབས་ཕྱི་ཞུ་རྒྱུ་དང་། དགོན་པ་གྲྭ་ཚང་དང་གདན་ས་ཁག་གསོ་སྐྱོང་བྱ་རྒྱུ་གནད་འགག་གཙོ་བོ་ཆགས་ཀྱི་ཡོད་པ་རེད་ཅེས་༸པཎ་ཆེན་རིན་པོ་ཆེ་མཆོག་གིས་སྐབས་དེར་གསུངས་གནང་ཡོད་པ་རེད་སོགས་ཀྱི་གསུང་བཤད་གནང་ཡོད་པ་བཅས། །


text:
ཁྲི་རལ་པ་ཅན།
བཙན་བྱོལ་བོད་མིའི་སྤྱི་ཚོགས་ནང་མི་མང་ཆེ་ཤོས་དབུས་གཙང་དང་སྟོད། བར་ཁམས་ཀྱི་བོད་མི་སྔ་མོ་བོད་ས་མ་ཤོར་གོང་དགའ་ལྡན་ཕོ་བྲང་གི་ཁྱབ་ཁོངས་སུ་ གཏོགས་པ་ཞེ་གཅིག་ནས་ཡིན་པས། ལོ་རྒྱུས་ཀྱི་དུས་སྐབས་རེ་ཟུང་ནང་རྒྱ་སོག་གི་དམག་འཁྱམས་རེ་གཉིས་རེས་བཙན་ འཛུལ་གནས་སྐབས་པ་རེ་བྱས་མྱོང་ཙམ་ལས། ཕྱི་ལོ་༡༩༥༩ ལོར་རྒྱ་དམར་གྱིས་བོད་ས་ཡོངས་རྫོགས་མ་བཟུང་བར་བོད་མིའི་སྤྱི་ཚོགས་དང་ཆོས་ རིག་གི་ཁོར་ཡུག་གཙང་མ་ཞིག་གི་ནང་གནས་ཡོད་ཅིང་། བཙན་བྱོལ་བོད་མི་མང་ཤོས་ཁོར་ཡུག་དེ་ནས་སྐྱབས་བཅོལ་དུ་སླེབས་པ་ཤ་སྟག་ཡིན་པས།
སྐྱབས་བཅོལ་གྱི་མི་ལོ་༥༠ ལྷག་ནང་བོད་མིའི་གོམས་སྲོལ་རྙིང་པ་ཆོས་རྒྱུད་ལུང་ཚན་གྱི་དཀའ་རྙོག་ཅུང་རེ་ ནང་ཁུལ་དུ་འཕྲད་མྱོང་བ་མ་གཏོགས། རྩ་བའི་ཆོས་ལུགས་རིས་མེད་ཀྱི་དགོན་སྡེ་ཁག་སླར་གསོ་བྱས་ཏེ་འཛམ་གླིང་ཤར་ནུབ་ གང་སར་བོད་མིའི་ཆོས་རིག་དར་སྤེལ་རྒྱ་ཆེར་ཐུབ་ཡོད་པ་མ་ཟད། སྤྱི་ཚོགས་ཞི་ལྷིང་དང་ཆིག་སྒྲིལ། ༧རྒྱལ་བ་རིན་པོ་ཆེའི་དར་ཆའི་འོག་ཚང་མ་འདུ་ཐུབ་ཀྱིན་ཡོད་རྐྱེན། བཙན་བྱོལ་བོད་མིའི་སྤྱི་ཚོགས་འདི་འཛམ་གླིང་གི་སྐྱབས་བཅོལ་བའི་ཁྲོད་ཚགས་ཚུད་ ཤོས་དང་ཡར་རྒྱས་ཆེ་གྲས། ཐ་ན་འཛམ་གླིང་མཉམ་འབྲེལ་རྒྱལ་ཚོགས་ཀྱིས་ཀྱང་སྐྱབས་བཅོལ་བ་གཞན་ཚོར་ཕན་ཁྱད་ འདོན་པར། དཔེ་བལྟས་ཞིབ་འཇུག་གནང་ཡུལ་ཞིག་ཏུ་གྱུར་ཡོད། འོན་ཀྱང་། ཕྱི་ལོ་༡༩༨༠ ནང་ཙམ་ནས་བཙན་བྱོལ་དུ་ཨ་མདོ་བ་མང་པོ་ཅིག་རིམ་འབྱོར་བྱུང་བ་དང་བསྟུན། བཙན་བྱོལ་བོད་མིའི་ཁྲོད་བསམ་སྤྱོད་མི་མཐུན་པའི་གཡོ་འཁྱོམས་ཆེ་ཙམ་འཐོན་འགོ་ བརྩམས་ཡོད།
ཨ་མདོ་བ་ཚོ་ནི་གཙོ་ཆེར་རིགས་རྒྱུད་ཀྱི་ཆ་ནས་ཨ་ཞ་དང་ལྡོང་མི་ཉག་སོགས་ཕྱི་ ཡོང་གི་མི་རིགས་འདྲེས་མའི་ཚོ་ཁག་རྣམས། བཙན་པོའི་སྐབས་བོད་ཀྱིས་ཞི་དྲག་གི་ཐབས་ཇུས་ལ་བརྟེན་ནས་དབང་འོག་ཏུ་བསྡུས་ཏེ། ཕྱིས་བོད་སིལ་བུར་འཐོར་རྗེས་ས་སྐྱའི་སྐབས་ཧོར་གྱི་སྟོབས་ཀྱིས་ཆོལ་ཁ་གསུམ་ ཟེར་བའི་ནང་བཅུག་ནའང་། དེ་རྗེས་དུས་རབས་མང་པོའི་རིང་རྒྱ་སོག་གི་དབང་བསྒྱུར་འོག་བསྡད་མྱོང་བས། ༧རྒྱལ་བ་རིན་པོ་ཆེས་ཀྱང་ཚོགས་པ་ཁག་ལ་སྩལ་བའི་བཀའ་སློབ་ཤོག་༨༨པའི་སྟེང་། “བར་ལམ་བོད་སིལ་བུར་ཕྱིན་པ་རེད། ཕྱིས་སུ་དགའ་ལྡན་ཕོ་བྲང་ཚུགས་སྐབས་ལ་མདོ་སྨད་ཁུལ་རྒྱ་བོད་ཧོར་གསུམ་ཞེས་པའི་ ཧོར་ཁོངས་སུ་བརྩི་གི་མེད་དམ་”ཞེས་གསུངས་ཡོད་ཅིང་།
བོད་ཀྱི་ལོ་རྒྱུས་སྨྲ་བར་གཞན་དྲིང་མི་འཇོག་པའི་མཁས་པ་བཀྲ་ཤིས་ཚེ་རིང་ནས་ ཀྱང་(བོད་ཀྱི་ལོ་རྒྱུས་བགྲོ་གླེང་)དེབ་ཀྱི་ཤོག་༢༥ སྟེང་དུ། “བོད་ཀྱི་བོན་པོ་རྣམས་ཀྱིས་སྟག་གཟིག་པའི་མི་རིགས་དབྱེ་ཚུལ་ཞིག་ཏུ། སྟག་གཟིག་ནས་མཆེད་པའི་ཧོས་ཞེས་པ་ལས་ཞང་ཞུང་པ་བྱུང་བ་བཤད་པ་ལྟར་ན། སེ་འ་ཞ་(Turco-Mongols) ལྡོང་མི་ཉག་པ་ (Tanguts)རྣམས་དང་འདྲ་བར་ཞང་ཞུང་པའང་ཕྱི་ནས་བྱུང་པ་(Indo-Iranic) ཡིན་དགོས་”ཞེས། ཨ་མདོ་ས་ཁུལ་དུ་ཁྱབ་པ་མི་རིགས་གཙོ་བོ་འ་ཞ་བ་རྣམས་ནི་ཧོར་དང་ཏིར་ཀི་བརྒྱུད་ པ་དང་། ཨ་མདོ་ལྷོ་རྒྱུད་དུ་གནས་ཆེ་བ་ལྡོང་རིགས་རྣམས་བཅས་ཚང་མ་ཕྱི་ཡོང་གི་མི་རིགས་ ཡིན་པར་གསུངས་ཡོད་ཅིང་།
གང་ལྟར། ཨ་མདོ་རྣམས་ཆོས་དང་སྐད་ཡིག་གི་ཆ་ནས་བོད་ཀྱི་ཤུགས་རྐྱེན་འོག་ཡོངས་སུ་ཚུད་ ཡོད་ནའང་། ཡུལ་སྲོལ་གོམས་གཤིས་དང་མིའི་གདོང་དབྱིབས་དང་སྤྱོད་ལམ། ལྷག་པར་དམངས་ཁྲོད་དུ་མི་ཕན་ཚུན་བར་འབྲེལ་བ་འཛིན་སྟངས་དང་ཡིད་ཆེས་གནས་ཚད། རིན་ཐང་གི་བསམ་ཚུལ་སོགས་བོད་མི་དང་ཐ་དད་ཡིན་པ་མང་པོ་ཡོད།
ལར་ཨ་མདོ་བ་ཡོངས་ཀྱི་རིག་གནས་གོམས་སྲོལ་ཀྱང་གཅིག་པ་མིན་པར། བྱང་རྒྱུད་ས་ཆ་མང་པོ་རྒྱ་དང་ཧོར། ཁ་ཆེ་དང་ཏིར་ཀི། ཧ་སག་སོགས་མི་རིགས་སྣ་ཚོགས་སུ་འདྲེས་དྲགས་རྐྱེན། མི་རིགས་དེ་ཚོའི་རིག་གཞུང་གིས་ཀྱང་ཤུགས་རྐྱེན་ཆེན་པོ་ཐེབས་པ་དང་ལྷན། ལྷོ་ཕྱོགས་པ་རྣམས་དུས་རབས་མང་པོར་ཁེ་གཙང་དུ་བསྡད་དེ་དུས་ཕྱིས་སོག་པོའི་ཚོ་ ཁག་མང་པོར་འདྲེས་ཡོད་སྟབས། འགྲོ་ལུགས་སྡོད་སྟངས་གང་ཅིར་བོད་མི་དང་ཁྱད་པར་ཆེན་པོ་འཐོན་ཡོད།
དཔེར་ན། བོད་མི་མང་ཆེ་བའི་ཁ་ཚིག་གཤིས་ཀ་རང་བཞིན་གྱིས་འཇམ་པོ་དང་བསྟུན་མཁས། སྤྱང་གྲུང་དོད་པོ། གཤིས་སྤྱོད་བསམ་འཁྱེར་གང་ཅི་ནམ་རྒྱུན་མངོན་གསལ་དོད་པོ་དང་ཕྱི་གསལ་ནང་གསལ་ མི་སྟོན་པར་སྒམ་བརླིང་ངང་གནས་རྒྱུར་དགའ། ཨ་མདོ་རྣམས་ནི་མང་ཆེ་བ་གཡོ་སྒྱུ་ཆུང་བ་དང་སྤྱང་གྲུང་མི་འཛོམས་པ། དྲང་པོ་དྲང་བཞག་དང་ཨུ་ཚུགས་ཆེ་ལ་གཤིས་ཀ་གྱོང་པོ་ཡིན་པས། རང་གི་སེམས་སུ་ཡིད་ཆེས་དང་བསམ་ཚུལ་གང་ཡོད་པ་སྤྱི་ཚོགས་ནང་ཆེ་བཙན་སུ་དང་མི་ མཐུན་པ་བྱུང་ཚེ། ཐབས་མཁས་པོ་དང་རྒྱུ་མཚན་ལྡན་མིན་ལ་མ་ལྟོས་པར་འགལ་ཟླ་དེར་ཁ་གཏད་འཛེམ་ཟོན་ མེད་པ་རེད།
ལྷག་པར་བོད་ཧྲིལ་བོ་རྒྱ་དམར་གྱིས་དབང་བསྒྱུར་བྱས་ནས་བཟུང་། ཨ་མདོ་ས་ཆར་བོད་ཡིག་སློབ་གྲྭ་མང་པོ་ཅིག་གཞུང་སྒེར་གཉིས་ཀྱི་ངོ་བོའི་སྟེང་ བྱུང་ཡོད་ནའང་། དེ་ཚོའི་ནང་སུམ་རྟགས་སྙན་ངག་དང་རྒྱལ་རབས་ཐར་ཐོར་ཙམ་ལས། བོད་ཀྱི་སྲོལ་རྒྱུན་རིག་གཞུང་ལ་སྦྱངས་པ་གཏིང་ཟབ་བྱེད་རྒྱུའི་གོ་སྐབས་མེད་ པར། སློབ་ཚན་གཙོ་བོ་ནི་རྒྱ་ནག་གུང་བྲན་གྱི་བསམ་བློ་ལྟར་གཏན་འབེབས་བསླབ་དེབ་ཁག་ དང་། དམིགས་བསལ་ཆོས་དུག་རྒྱུན་ཡིན་པ་དང་སྲོལ་རྒྱུན་རིག་གཞུང་རྗེས་ལུས་ཡིན་པས། དེ་ཚོར་ལྟ་ཙམ་གྱི་དང་གའང་མེད་པར། ནུབ་ཕྱོགས་ཀྱི་རིག་གསར་སྤྱི་དང་དེ་ལས་ཀྱང་དམར་པོའི་མཚན་ཉིད་རིག་པ་བ་ཚོར་ ཡིད་སྨོན་མོས་གུས་ཆེན་པོ་བྱེད་པ་སོགས། དམར་པོའི་བསམ་བློ་ཁོ་ན་ངམ་ངམ་ཤུགས་ཀྱིས་ཀླད་པའི་ནང་འཛུལ་ཡོད་པ་མ་གཏོགས། འཛམ་གླིང་སྤྱི་བྱེའི་དེང་དུས་ཀྱི་འགྱུར་བ་དང་མཐུན་པའི་འགྲོ་ལུགས་སྡོད་སྟངས། བསམ་བློ་གཏོང་ཕྱོགས་སོགས་ལ་ཆ་རྒྱུས་ཧ་ཅང་ཞན་པའི་འཁོར་ཡུག་ཅིག་ནང་འཚར་ལོངས་ བྱུང་བ་མ་ཟད།
སྔ་མོ་རྒྱ་ནག་ནང་གུང་བྲན་ཐོག་མར་སླེབས་སྐབས་ཀྱི་བསམ་བློའི་ཤན་ཞུགས་ཏེ། མི་རིགས་ཀྱི་ཞེན་ཁོག་གུ་དོག་མཁྲེགས་འཛིན་གྱིས་རྒྱ་ནག་སྐད་ཡིག་ཚད་འཕེར་ཙམ་ སྦྱང་མཁན་ཡང་ཉུང་ཉུང་ཡིན་རྐྱེན། ཨ་མདོ་ལོ་གཞོན་ཚོ་སྔ་མོའི་དམར་པོའི་བསམ་བློ་སོགས་རྒྱ་ཡིག་གི་བསྒྱུར་རྩོམ་ ཁག་ཅིག་ལྟ་བུ། བརྗོད་བྱ་ཚད་བཀག་ཅན་ཞིག་གི་ནང་མགོ་འཐོམས་ཏེ། བསམ་བློའི་གནས་ཚད་དམའ་མོ་དང་ལྟ་རྒྱ་མཐོང་རྒྱ་ཆུང་ཆུང་། དེའི་སྟེང་རང་བཞིན་གྱི་གཤིས་ཀ་གྱོང་བོས་གྲོགས་བྱས་ཏེ། བསམ་བློ་གཏོང་སྟངས་ཧ་ཅང་གིས་གུ་དོག་པོ་དང་གནས་ལུགས་འཚོལ་ཞིབ་ཀྱི་གཤིས་ཀ་ཅན་ ཤིན་ཏུ་ཉུང་ཁར། དོན་འགྲུབ་རྒྱལ་སོགས་ནས་བཟུང་ཆོས་དང་སྲོལ་རྒྱུན་རིག་གནས་ཀྱིས་བོད་ཕོངས་པ་ འདྲ་བོ། ནང་དོན་དམར་པོའི་རིག་གསར་སོགས་དང་ཧ་ལམ་མཚུངས་བའི་རྩོམ་ཡིག་རྐྱང་སྤེལ་བ་དང་ ལྷན།
བར་ལམ་ནས་ནུབ་ཕྱོགས་ཀྱི་དམར་པོའི་ལྟ་གྲུབ་པ་མཱར་ཁེ་སི་དང་ཨང་གཱལ་སི། ཁཱང་ཏེ་དང་ཧྥེར་པ་ཁི།ནེ་ཆི་སོགས་ཀྱི་ལུང་དྲངས་ཏེ་སྔ་མོའི་ཡོ་རོབ་ཀྱི་ཆོས་ སྲིད་གནས་སྟངས་ཁག། དེང་སང་གི་བོད་ལ་དཔེ་འགེབས་བྱས་པ་དཔེ་དེབ་གསར་རྩོམ་གང་མང་ཞིག་འཐོན་པ་ནས་ བཟུང་། སྤྱི་ཚོགས་དང་རིག་གཞུང་།ཆབ་སྲིད་དང་ཁྲིམས་ཀྱི་གནས་ཚུལ་སོགས་གང་ཅིའི་ཆ་ནས། གཞན་ལ་རྒྱུས་མྱོང་ཞན་པ་ཨ་མདོ་གཞོན་སྐྱེས་སེར་སྐྱ་མང་པོ་ཅིག་གིས་གསར་རྩོམ་ དེ་ཚོའི་ནང་གང་བརྗོད་པ་རྣམས་གཡོལ་ཐབས་བྲལ་བའི་བདེན་དོན་ཞིག་ཏུ་བསམས་ཏེ། བོད་ཕྱི་ནང་གི་སྐད་འཕྲིན་དང་ངོ་དེབ།གསར་ཤོག་བཅས་རྒྱུད་ལམ་མཐོང་ཚད་སྟེང་དུ། ནང་ཆོས་ཀྱིས་བོད་ཕོངས་ལ་སྦྱར་བ་དང་སྲོལ་རྒྱུན་རིག་གཞུང་གིས་བོད་སྐྱོབས་མི་ ཐུབ་པས། གཏོར་བཤིག་གི་བསམ་བློ་དང་གསར་བརྗེ་ཡི་སྙིང་སྟོབས་དགོས་པ་དུས་རྒྱུན་བཤད་ བསྡད་ཡོད་པ་བཞིན། ཨ་མདོ་གཞོན་སྐྱེས་རེ་གཉིས་ཀྱིས་རང་གི་སྡེ་བའི་ནང་གི་མ་ཎི་འཁོར་ཁང་དང་བསང་ ཁྲི་བཤིག་པའི་གནས་ཚུལ་ཡང་བྱུང་མྱོང་ཡོད་པ་རེད།
གནས་ཚུལ་དེ་ཚོ་ལས་ཨ་མདོ་གཞོན་སྐྱེས་གསར་ཞེན་པ་རྣམས་ཀྱི་བསམ་བློ་ལྟར་ན། གསར་བརྗེ་ནི་ངེས་པར་རྙིང་ཚབ་གསར་པས་བྱེད་དགོས་པ་དང་། རྙིང་པ་གཏོར་བཤིག་མ་བྱས་ན་གསར་པ་ལག་བསྟར་མི་ཐུབ་པ། གསར་པ་དར་སྤེལ་གཏོང་བར་རྙིང་པ་རྩ་གཏོར་གྱི་སྙིང་སྟོབས་ཡོད་པ་ནི་བསམ་བློ་བ་ དང་སྔོན་འཐོན་པ། ཡར་རྒྱས་ཅན་ཡིན་པར་ངོས་འཛིན་བྱེད།
སྤྱིར་བཏང་མིའི་རིགས་ཀྱིས་ལོ་རྒྱུས་དུས་ཡུན་རིང་པོའི་ནང་རིམ་པར་བསགས་པའི་ གསར་རྙེད་ཀྱི་རིགས་ལམ་སྣ་མང་ཕྱོགས་བསྡུས་ཀྱིས་གཞུང་ལུགས་གྲུབ་སྟེ། གནས་ལུགས་འཚོལ་ཞིབ་ཀྱི་རིགས་པ་རྒྱ་ཇེ་ཆེ་དང་གཏིང་ཇེ་ཟབ། སྣ་འཛོམས་འཐུས་ཚང་ཅན་དུ་གཏོང་གི་ཡོད་ནའང་། གུང་བྲན་ལ་དཔེ་བལྟས་ནས་རྙིང་པ་ཡོད་ཚད་རྗེས་ལུས་དང་རྨོངས་འཐོམས་ཡིན་ལུགས། ལོ་རབས་བརྒྱད་ཅུ་པ་ཙམ་ནས་དོན་གྲུབ་རྒྱལ་དང་ལྗང་བུ། དཔའ་རྩེ་དང་དོན་འགྲུབ་དབང་འབུམ་སོགས་མང་པོའི་རྩོམ་ནང་མཐོང་རྒྱུ་ཡོད་ཅིང་།
ཕྱིས་སུ་ཞོགས་དུང་དང་དཔོན་ཚང་ཕག་མོ་བཀྲ་ཤིས། མེ་ལྕེ་དང་བདུད་ལྷ་རྒྱལ་སོགས་བཤད་མི་དགོས་པ་རེད། དེང་སང་ཡང་སེང་རྡོར་སོགས་ཆར་ཤུལ་གྱི་ཤ་མོ་བརྡོལ་བ་བཞིན་བྱུང་གིན་ཡོད་པས། ད་ལྟ་བོད་ནང་གི་ཨ་མདོ་གཞོན་སྐྱེས་མང་ཤོས་ལ་བསམ་བློའི་ཁ་ཕྱོགས་འདིའི་སྟེང་ ནས་སྐད་ཆ་མ་བཤད་ན། ཧ་ལམ་གཏམ་གཞན་དང་བླང་དོར་གྱི་གནས་གཞན་དག་ལ་བགྲོ་གླེང་བྱེད་དགོས་ན་གོ་བརྡ་ འཕྲོད་དཀའ་བའི་གནས་སུ་གྱར་ཡོད།
ཁོང་ཚོས་བོད་ཀྱི་ཆོས་དང་སྲོལ་རྒྱུན་རིག་གཞུང་ལ་བཟུང་བའི་ལྟ་སྟངས་ནི། དུས་རབས་དཀྱིལ་མའི་ཡོ་རོབ་ཀྱི་རིག་གསར་སྨྲ་བ་དང་བསམ་བློ་བ་ཚོས་ཡེ་ཤུས་ཆོས་ ལ་བཟུང་བའི་ལྟ་ཚུལ་དང་འདྲ་བོ་ཡོད་མོད། དོན་དངོས་སུ་ད་ལྟའི་དུས་རབས་ཀྱི་འགྱུར་འགྲོས་དང་གནས་ཚུལ། ལྷག་པར་ནང་ཆོས་དང་ཡེ་ཤུས་ཆོས་གཉིས་རྩ་བ་ནས་ཐ་དད་ཡིན་རུང་། ཨ་མདོ་གཞོན་སྐྱེས་ཚོར་ཁོར་ཡུག་གི་རྐྱེན་གྱིས་བོད་ཀྱི་རིག་གཞུང་གཏིང་ཟབ་ལ་ སྦྱང་གོམས་ཞན་པས། མ་བརྟག་མ་དཔྱད་པར་ཆོས་དང་རིག་གཞུང་རྙིང་པ་ཐམས་ཅད་རྒྱུགས་པ་ལེབ་རྡུང་བྱེད་ སྲོལ་ཅིག་དར་ཡོད།
ཐ་ན་རྩོམ་གཤིས་དང་ཚིག་འགྲོས་ཀྱི་ཆ་ནས་ཀྱང་འཇུ་བསྐལ་བཟང་དང་སྒོ་ཤེར་སོགས་ནང་ ཆོས་དང་སྲོལ་རྒྱུན་ལ་སྦྱང་བ་ཡོད་པ་རེ་འགའ་ཙམ་མ་གཏོགས། མདོ་སྨད་པ་གཞོན་སྐྱེས་གསར་ཞེན་ཅན་མང་ཤོས་རྩོམ་གཤིས་དང་སྐད་ཆ་ལབ་སྟངས་ཚུན་ རྒྱ་མི་ཞིག་ལ་བོད་ཆས་གཡོགས་བཞག་པ་འདྲ་བོ་ཡོད།
ཁོང་ཚོར་རྒྱ་ནག་གི་སྐད་ནས་བོད་ཡིག་སྟེང་འགྱུར་རྩོམ་ཁག་གི་རྩོམ་འགྲོས་ གོམས་དྲགས་རྐྱེན། ཚིག་གི་ལོ་མ་རྒྱས་སྤྲོས་ཀྱི་གོ་བརྡ་འཕྲོད་ལ་མ་འཕྲོད་པའི་རྒྱ་ལུགས་རྩོམ་ སྲོལ་དེ་ཙམ་ལས། བོད་སྐད་གཙང་མའི་གཤིས་དང་མཐུན་པའི་རྩོམ་ཡིག་བྲི་ཐུབ་པ་ཧ་ཅང་ཉུང་བས། གཞུང་ལུགས་རབ་འབྱམས་ཀྱི་ཕ་རོལ་ཏུ་སོན་པ་དགེ་བཤེས་ཐུབ་བསྟན་སྦྱིན་པ་དང་རྩོམ་ པ་བོ་གྲགས་ཅན་ཧོར་གཙང་འཇིགས་མེད། ལོ་རྒྱུས་སྨྲ་བ་བཀྲ་ཤིས་ཚེ་རིང་སོགས་ནས་ཀྱང་ཨ་མདོ་གཞོན་སྐྱེས་ཚོའི་རྩོམ་ལ་ གོ་བ་མི་ལོན་པར་དཀའ་ངལ་འཕྲད་པ། ཡོངས་གྲགས་སུ་གསར་ལམ་ཁག་དང་རྩོམ་ཡིག་ནང་འཁོད་ཡོད་པ་རེད།
མདོར་རྩ་དེ་ཚོ་ཚང་མ་རྒྱ་དམར་གྱི་དྲིལ་བསྒྲགས་ལག་རྗེས་དང་གཞོན་ནུ་ཚོ་དར་ དམར་འོག་འཚར་བའི་ཤུགས་རྐྱེན་ཡིན་པས། གང་ལའང་ལྟོས་མེད་ངང་རིགས་ལམ་རྒྱུ་མཚན་ལས་ཚོར་བ་གཙིགས་སུ་འཛིན་པ་དང་། དངོས་ཡོད་ལག་ལེན་ལས་ཁ་གཡང་གཙོ་བོར་བཟུང་སྟེ་མི་རབས་གསར་པ་དང་ན་གཞོན་གསར་པ། བསམ་བློ་གསར་བརྗེ་དང་གུ་ཡངས་བཅས་ཀྱི་འབོད་ཚིག་འོག། རྒྱ་ནག་གི་སྔ་མོའི་གསར་བརྗེ་ཁག་ལ་ལད་ཟློས་དཔེ་འགེབས་པ་དབྱར་གྱི་ཆུ་བོ་བཞིན་ རྒྱས་ཡོང་གི་ཡོད།
རྩ་བའི་ཁོང་ཚོས་ཕྱོགས་ཡོངས་མཐོང་བའི་སྒོ་ནས་སྤྱི་ཚོགས་ཀྱི་དགོས་མཁོ་ལ་ གཟིགས་ཏེ་དམར་པོའི་ལྟ་བ་བཟུང་ན། དེ་ནི་རྒྱུ་མཚན་ལྡན་པ་དང་རང་ཉིད་ཀྱི་ཐོབ་ཐང་ཡིན་པས་འོས་འཚམས་སུ་གྱུར་ཡོད། འོན་ཀྱང་དེ་འདྲ་མ་རེད། ༧གོང་ས་སྐྱབས་མགོན་ཆེན་པོས་ངོས་ནས་རྒྱ་ནག་གི་མཁས་པ་མང་པོར་ཐུག་འཕྲད་སྐབས། ཁོང་ཚོ་མང་ཆེ་བས་“དེང་སང་རྒྱ་ནག་ནང་མི་སོ་སོའི་ལྷན་སྐྱེས་ཀྱི་ནུས་པའི་སྟེང་ ནས་ཤེས་ཡོན་ཡར་རྒྱས་གཏོང་བར། རང་དབང་དང་མཐུན་རྐྱེན་ལམ་སྲོལ་སོགས་མེད་པར། ཕྱོགས་གཅིག་ཁོ་ནའི་གནས་ཚུལ་གྱི་ཤེས་ཡོན་སློབ་སྦྱོང་ཙམ་རེད་”ཅེས་བརྗོད་ཀྱིན་ འདུག་ཚུལ་གསུངས་པ་བཞིན། ཁོར་ཡུག་དེའི་ནང་འཚར་ལོངས་ཀྱི་ཨ་མདོ་གཞོན་སྐྱེས་མང་པོ་ཅིག་མཉམ་ཁ་བརྡ་བྱེད་ སྐབས།
ཁོང་ཚོ་མང་པོ་ཅིག་གིས་སོ་སོའི་བསམ་ཚུལ་དེ་རིགས་དམར་པོའི་ལྟ་བ་ཡིན་པའང་མི་ ཤེས་པར། འཛམ་གླིང་སྤྱིའི་འགྲོ་ཕྱོགས་དང་མཐུན་ཚབ་ཆེན་པོ་ཡིན་པར་འཁྲུལ་བསྡད་འདུག།
དཔེར་ན། ཉེ་ལམ་ང་རང་གིས་སྐད་འཕྲིན་ཚོགས་ཁག་ཅིག་སྟེང་བོད་ནང་གི་མདོ་སྨད་པ་གཞོན་ སྐྱེས་གང་མང་ཞིག་དང་བགྲོ་གླེང་བྱེད་རྒྱུ་བྱུང་། སྐབས་དེར་ཁོང་ཚོ་ཤེས་ཡོན་པ་ཡིན་ཟེར་མཁན་སྐོར་ཅིག་གིས། ནང་པའི་ཆོས་པ་ཡིན་ཕྱིན་རྨོངས་དད་པ་ཡིན་པ་དང་། ཆོས་དད་ཡོད་ཕྱིན་དག་སྣང་སྦྱངས་ཏེ་དངོས་ཡོད་གནས་ཚུལ་མཐོང་མི་སྲིད་པ། མི་ཤེས་ཡོན་མེད་པ་དང་དེང་དུས་ཀྱི་གནས་ཚུལ་མི་མཐོང་མཁན་ཚོ་ཆོས་ཀྱི་སྐྱག་ རྫུན་གཡོ་ཇུས་འོག་ཚུད་བཞིན་ཡོད་པས། དེ་ཚོ་ལ་ལམ་ཁ་ངོ་མ་སྟོན་རྒྱུ་དང་ལམ་ནོར་ལྡོག་ཤེས་བྱེད་རྒྱུ། རྨོངས་དད་ཀྱི་ཞྭ་མོ་ཕུད་དེ་ཚན་རིག་གི་ལམ་དུ་བཅུག་རྒྱུ་བཅས་ནི། མང་གཙོ་རང་དབང་གི་དུས་རབས་གསར་པའི་སྤྱི་ཚོགས་ཀྱི་ཁྱད་ཆོས་ཡིན་རབས་ཟེར།
དེང་སང་འཛམ་གླིང་གི་ཆོས་ལུགས་སྣ་ཚོགས་དར་ས་དང་རང་དབང་ལྡན་པའི་རྒྱལ་ཁབ་ ཁག་ནང་འཚར་བ་ཚོས། སྐད་ཆ་འདི་འདྲར་ཡིད་ཆེས་རྒྱབ་སྐྱོར་པ་ཉུང་ཉུང་ཡིན་ངེས་གཏན་རེད། འོན་ཀྱང་། དབང་ཆ་གཅིག་སྡུད་ཀྱིས་ཕྱིའི་གནས་ཚུལ་ཡོངས་བཀག་སྡོམ་བྱས་པ་རྒྱ་ནག་ནང་དུ། རྒྱ་ནག་གཞུང་ཁོ་ནའི་དྲིལ་བསྒྲགས་བསམ་བློ་ཙམ་གྱིས་གཞོན་ནུ་ཚོའི་ཀླད་པ་ཁྲུས་ ཏེ། དེས་འཛམ་གླིང་དང་དེང་རབས་ཚན་རིག་གི་ཚབ་བྱེད་བཞིན་ཡོད་རྐྱེན། ཕྱོགས་གཅིག་ཁོ་ན་མ་གཏོགས་མཐོང་མེད་པ་དང་རྒྱུས་མྱོང་ཞན་པོ་ཅན། གུ་ཡངས་དང་རང་དབང་གི་སྤྱི་ཚོགས་གཞི་ནས་གོམས་འདྲིས་བསྟེན་དགོས་པ། མི་དེ་རིགས་ཀྱིས་བསམ་འཆར་སྣ་ཚོགས་བཤད་དེ་བོད་དོན་འཐབ་རྩོད་སྣེ་ཁྲིད་འདོད་པ་ དང་། བཙན་བྱོལ་སྤྱི་ཚོགས་ལ་འགྱུར་བཅོས་གཏོང་འདོད་པ་ནི་ཉེན་ཁ་ཆེན་པོར་མཐོང་།
རྒྱུ་མཚན་ཁོང་ཚོར་ཕྱོགས་གཅིག་གི་བསམ་བློའི་ཤུགས་རྐྱེན་དང་ཉམས་མྱོང་མཐོང་ རྒྱ་ལས་མེད་པར་ལྟོས་ཏེ། བོད་དོན་དེའང་ཐལ་ཆ་ཅན་དང་བོད་མིའི་འཐབ་རྩོད་ངོ་བོ་དོ་མི་སྙོམ་པ། ཕྱོགས་སུ་ལྷུང་བ་ལམ་ཁ་ཁྱད་མཚར་དེ་འདྲར་ཁྲིད་པ་ཡིན་ན། སྤྱི་ཚོགས་ཆུང་ཆུང་འདི་ནང་ཁུལ་ཟིང་ཆ་ཡོང་བ་དང་ཁ་མི་མཐུན་པ། ནུས་པ་གཅིག་གི་སྟེང་སྤུངས་མི་ཐུབ་པར་མ་ཟད། བོད་མིའི་རིག་གཞུང་གཏིང་ཟབ་ཁག་ཀྱང་མཐོང་དང་ཆ་འཇོག་མེད་པར་སྣུམ་ཟད་མར་མེ་ལ་ འགྱུར་ངེས་པར་དམིགས་ཏེ། བསམ་བློ་འདི་རིགས་འཛིན་མཁན་ཚོར་གང་ཐུབ་ཀྱིས་གཞུང་ངོས་ནས་སློབ་གསོ་གོ་རྟོགས་ སྤེལ་རྒྱུ་དང་། མང་ཚོགས་དང་ཚོགས་སྡེ་ཁག་ནས་ཀྱང་སྐབས་འཕྲལ་ཆབ་སྲིད་དགོས་མཁོ་ལ་དམིགས་ནས་གང་ བྱུང་སྡིངས་ཆ་སྤྲད་དེ་བེད་སྤྱོད་མི་གཏོང་བར། སྣང་མེད་ཀྱིས་རང་ས་ནས་ཅམ་འཇོག་བྱས་ན། ཕུགས་སུ་བཙན་བྱོལ་སྤྱི་ཚོགས་ཀྱི་ཞི་ལྷིང་ཆིག་སྒྲིལ་ལ་ཕན་ངེས་སྙམ།།
ཁ་བརྡ་ནས་དྲངས།